**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Φεβρουαρίου 2024, ημέρα Τετάρτη και ώρα 13.15΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, η Διαρκής Επιτροπή Κοινωνικών Υποθέσεων και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, υπό την προεδρία του Προέδρου της Διαρκούς Επιτροπής Κοινωνικών Υποθέσεων, κ. Βασίλειου Οικονόμου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργού Επικρατείας, κ. Χρήστου -Γεωργίου Σκέρτσου «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις» (2ησυνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Επικρατείας, κ. Χρήστος - Γεώργιος Σκέρτσος, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Κατερίνα Χαροκόπου, Επιστημονική Συνεργάτιδα της Εθνικής Επιτροπής για τα Δικαιώματα του Ανθρώπου, Στέλλα Μπελιά, Πρόεδρος της οργάνωσης «Οικογένειες Ουράνιο Τόξο» και εκπρόσωπος της Αστικής μη Κερδοσκοπικής Εταιρείας «Πολύχρωμο Σχολείο», Κατερίνα Τρίμμη, μέλος της οργάνωσης «Οικογένειες Ουράνιο Τόξο», Άννα Κωνσταντινίδη Απέργη, Πρόεδρος του Σωματείου Υποστήριξης Διεμφυλικών, Εμμανουήλ Τσαλαμανιός, Πρόεδρος της Παιδοψυχιατρικής Εταιρείας Ελλάδος, Κωνσταντίνα Μαγκλάρα, Γενική Γραμματέας της Παιδοψυχιατρικής Εταιρείας Ελλάδος, Ανδρέας Ποττάκης, Συνήγορος του Πολίτη, Νικόλαος Μακρής, Πρόεδρος της Ελληνικής Ψυχολογικής Εταιρείας, Χριστίνα Κανακά, Πρόεδρος του Ινστιτούτου Υγείας του Παιδιού, Μενέλαος Θεοδωρουλάκης, Πρόεδρος της Ομοσπονδίας Φορέων Ψυχοκοινωνικής Αποκατάστασης «ΑΡΓΩ», Δέσποινα Παρασκευά-Βελουδογιάννη, Υπεύθυνη εκστρατειών του Ελληνικού Τμήματος της Διεθνούς Αμνηστίας, Έλενα – Όλγα Χρηστίδη, επιστημονική υπεύθυνη του φορέα «Orlando LGBT+», Νάνσυ Παπαθανασίου, επιστημονική υπεύθυνη του φορέα «Orlando LGBT+», Σεραφείμ Αγραφιώτης, μέλος του Δ.Σ. του Σωματείου «Rainbow Seniors», Κλεονίκη Γιαννακοπούλου, μέλος της ομάδας «Υπερήφανοι Γονείς», Απόστολος Καραμπαΐρης, εκπρόσωπος του Thessaloniki Pride, Χριστίνα Σκαλούμπακα, Πρόεδρος της Ομοσπονδίας Γυναικών Ελλάδας, και Δήμητρα – Ινές Αγγελή, Γενική Γραμματέας της Ανώτατης Συνομοσπονδίας Πολυτέκνων Ελλάδος.

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), η κυρία Ελένη Μαραβέλια, μέλος του Δ.Σ. του Ευρωπαϊκού Δικτύου Οργανώσεων ΛΟΑΤΚΙ Οικογενειών NELFA (Network of European LGBTIQ Families Associations) και οι κ.κ. Βασίλειος – Παντελεήμων Μποζίκας, Πρόεδρος της Ελληνικής Ψυχιατρικής Εταιρείας, και Σταμάτης Άνθης, μέλος του Δ.Σ. του EGALITE, the LGTBI+ staff association of the European Institutions.

Ο Προεδρεύων των Επιτροπών, Πρόεδρος της Διαρκούς Επιτροπής Κοινωνικών Υποθέσεων, κ. Βασίλειος Οικονόμου, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Ανδριανός Ιωάννης, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λοβέρδος Ιωάννης – Μιχαήλ (Γιάννης), Αυγερινοπούλου Διονυσία, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Υψηλάντης Βασίλειος – Νικόλαος, Φόρτωμας Φίλιππος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Σαράκης Παύλος, Χήτας Κωνσταντίνος, Ηλιόπουλος Αθανάσιος (Νάσος), Αχτσιόγλου Ευτυχία, Δημητριάδης Πέτρος, Κόντης Ιωάννης και Ρούντας Γεώργιος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Γιώργος Ιωάννης, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Καλογερόπουλος Δημήτριος, Κέλλας Χρήστος, Παπασωτηρίου Σταύρος, Κόνσολας Εμμανουήλ, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Βλαχάκος Νικόλαος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Γραμμένος Βασίλειος, Φωτίου Θεανώ, Γαυγιωτάκης Μιχαήλ, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων και Χουρδάκης Μιχαήλ.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ.: Αθανάσιος Καββαδάς, Βασίλειος (Λάκης) Βασιλειάδης, Αγγελική Δεληκάρη, Άννα Ευθυμίου, Κωνσταντίνος Κατσαφάδος, Κωνσταντίνος Κεφαλογιάννης, Σπυρίδων Κουλκουδίνας, Σπυρίδων Κυριάκης, Ελευθέριος Κτιστάκης, Θεοφάνης (Φάνης) Παπάς, Γεώργιος Σταμάτης, Χρήστος Καπετάνος, Χρήστος Δερμεντζόπουλος, Αχμέτ Ιχλάν, Παρασκευή (Βιβή) Δάγκα, Ασημίνα (Σεμίνα) Διγενή και Συμεών Κουπελόγλου.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κυρίες και κύριοι συνάδελφοι, καλησπέρα. Αρχίζει η κοινή συνεδρίαση των Διαρκών Επιτροπών Δημόσιας Διοίκησης, Δημόσιας Τάξης και Δικαιοσύνης και Κοινωνικών Υποθέσεων και της Ειδικής Μόνιμης Επιτροπής Ισότητας Νεολαίας και Δικαιωμάτων του Ανθρώπου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργού Επικρατείας, κ. Χρήστου - Γεωργίου Σκέρτσου «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

Είμαστε στη λεγόμενη συνεδρίαση των φορέων, δηλαδή οι εξωκοινοβουλευτικοί φορείς και τα πρόσωπα τα οποία στο πλαίσιο της διαβούλευσης του νομοσχεδίου θα πουν τη γνώμη τους επί του νομοσχεδίου. Παρακαλώ, επειδή είμαστε πολλοί, τρία λεπτά ο καθένας με μια ανοχή. Αλλά φτιάξτε το σχέδιο της ομιλίας σας να είναι στα τέσσερα λεπτά με τη σχετική ανοχή.

Θα προταθεί ο κύριος Ανδρέας Ποττάκης, ο Συνήγορος του Πολίτη, γιατί έχει μία υποχρέωση πολύ σημαντική. Κύριε Ποττάκη, για τρία λεπτά, ο λόγος σε εσάς.

**ΑΝΔΡΕΑΣ ΠΟΤΤΑΚΗΣ (Συνήγορος του Πολίτη):** Ευχαριστώ πολύ, κ. Πρόεδρε. Αναλυτικές παρατηρήσεις επί του σχεδίου νόμου υπέβαλα και δεν ξέρω αν έχουν διανεμηθεί ήδη στα μέλη των Επιτροπών, οπότε θα περιοριστώ σε γενικές παρατηρήσεις επί του σχεδίου νόμου. Θα ήθελα να ξεκινήσω κάνοντας μια παρατήρηση, η οποία δεν σχετίζεται με την ουσία των διατάξεων, αλλά με τη διαδικασία της σύνταξης του σχεδίου νόμου.

Το σχόλιό μου έχει να κάνει με το εξής, ότι προσδοκούσα – και αναφέρομαι και στον επισπεύδοντα Υπουργό του σχεδίου νόμου – μια πρωθύστερη και μεγαλύτερη συνεργασία με την Ανεξάρτητη Αρχή, σε ό,τι αφορά τις διατάξεις και την επεξεργασία των διατάξεων του συγκεκριμένου σχεδίου νόμου, δεδομένης της μεγάλης εμπειρίας που έχει ο Συνήγορος του Πολίτη σε ζητήματα και αστικοδημοτικής κατάστασης και εκ του γεγονότος ότι αποτελεί για τη χώρα μας τον εθνικό φορέα για την ίση μεταχείριση, για την προστασία, προαγωγή και προάσπιση της αρχής της ίσης μεταχείρισης, καθώς επίσης, όπως γνωρίζετε, έχει και ειδική αρμοδιότητα για τα δικαιώματα των ανηλίκων, των παιδιών.

Το λέω αυτό διότι, θα ήθελα να το συνδέσω με το γεγονός ότι στην τελευταία Έκθεση για την κατάσταση του κράτους δικαίου στη χώρα μας, μία εκ των βασικών παρατηρήσεων της Ευρωπαϊκής Επιτροπής ήταν η έλλειψη διαβούλευσης με ανεξάρτητες αρχές και συγκεκριμένα με το Συνήγορο του Πολίτη, σε νομοθετικές πρωτοβουλίες οι οποίες σχετίζονται με το πλαίσιο των αρμοδιοτήτων του Συνηγόρου του Πολίτη. Συμπτωματικά δε, είναι η περίοδος που συζητείται η νέα Έκθεση για το κράτος δικαίου για το έτος 2024. Αυτή ήταν η εισαγωγική μου παρατήρηση.

Θα ήθελα να κάνω τώρα μερικές παρατηρήσεις. Πρώτα από όλα, να πω ότι το σχέδιο νόμου, παρότι η βασική του διάταξη, από ό,τι αντιλαμβάνομαι και το μείζον ζήτημα το οποίο έχει απασχολήσει και εντός και εκτός Βουλής, σχετίζεται με τη θέσπιση ισότητας στον γάμο για τα ομόφυλα ζευγάρια. Θεωρώ εξαιρετικά σημαντική τη διεύρυνση την οποία παρέχει στο πεδίο προστασίας από διακρίσεις, παρότι είναι μερική και, όπως επισημαίνω και στις παρατηρήσεις τις οποίες έχω καταθέσει στις Επιτροπές, δεν καταλαμβάνει όλα τα χαρακτηριστικά διακρίσεων.

Διευρύνει το πεδίο προστασίας, αλλά δεν καταλαμβάνει όλες τις κατηγορίες και όλα τα χαρακτηριστικά διακρίσεων που αναγνωρίζει ήδη ο νόμος μας. Αναφέρομαι στα χαρακτηριστικά της ηλικίας, της οικογενειακής και κοινωνικής κατάστασης. Αντιλαμβάνομαι ότι ενδεχομένως ο λόγος έχει να κάνει με δημοσιονομικές επιβαρύνσεις. Δεν περιγράφεται, πάντως, στην Αιτιολογική Έκθεση. Νομίζω ότι θα ήταν χρήσιμο και ένα σχόλιο, γιατί η ηλικία, η οικογενειακή και κοινωνική κατάσταση ως χαρακτηριστικό διάκρισης, δεν συγκαταλέγονται στις κατηγορίες που θα απολαμβάνουν το διευρυμένο πεδίο προστασίας.

Έρχομαι τώρα στο νομοσχέδιο σε ό,τι αφορά τα ζητήματα του γάμου. Η γενική παρατήρησή μου θα προσπαθήσω να είναι στενά νομική και όχι ευρύτερα δικαιωματική. Πράγματι, είναι γεγονός ότι δικαίωμα στο γάμο θεσπίζεται, το πρώτον, με το συγκεκριμένο σχέδιο νόμου στη χώρα μας, με την έννοια ότι δεν υπάρχει υποχρέωση από νομοθεσία υπέρτερης τυπικής ισχύος, ούτε από νομολογία διεθνούς δικαιοδοτικού οργάνου, του οποίου τη δικαιοδοσία έχει αναγνωρίσει η πολιτεία μας προς αυτό.

Θα έλεγα, όμως, ότι, επειδή είχε γίνει αρκετή συζήτηση ως προς αυτό, μπορεί να μην υπάρχει, με την έννοια την οποία περιέγραψα, η υποχρέωση για τη θέσπιση του δικαιώματος ισότητας στον γάμο, θα έλεγα ότι από σειρά ζητημάτων που έχουν ανακύψει και που έχει αναδείξει και ο Συνήγορος του Πολίτη, υπήρχε η ανάγκη εναρμόνισης με την ολοένα και ευρύτερη κρατούσα κατάσταση που επικρατεί στην Ευρωπαϊκή Ένωση. Άρα, υπήρχε ανάγκη ρύθμισης με ανάλογο τρόπο, δεδομένης μιας σειράς καταστάσεων, δεδομένης της γνωστής σε όλους μας ελευθερίας στην κυκλοφορία των πολιτών της Ευρωπαϊκής Ένωσης και στην κατάσταση των πολιτών και εργασία τους σε όλα τα κράτη-μέλη.

Η εκτίμησή μου είναι ότι πρόκειται για μία πολιτική απόφαση με έντονο πολιτικό χαρακτήρα, την οποία επικροτούμε και εκτιμώ ότι έρχεται και σε συνέχεια διάφορων άλλων νομοθετικών πρωτοβουλιών για τη σταδιακή εξαφάνιση ανυποστήρικτων ή αναιτιολόγητων στερεοτυπικών έμφυλων προσεγγίσεων. Αναφέρομαι σε νόμους πλέον, όπως ο νόμος για την κοινή επιμέλεια ή για την εξισορρόπηση προσωπικού και εργασιακού χρόνου και πολλά άλλα.

Θα ήθελα να επισημάνω τέλος ότι, όπως σας ανέφερα, δεν καλύπτονται όλες οι κατηγορίες διακρίσεων στο συγκεκριμένο άρθρο του σχεδίου νόμου. Δεν καλύπτονται και όλα τα προβλήματα ή όλα τα ζητήματα ή όλα τα κενά που θα ανακύψουν ή υπάρχουν ήδη. Αναφέρομαι στην κατοχύρωση παιδιών μέσω παρένθετης κύησης. Αντιλαμβάνομαι ότι η πρόθεση του επισπεύδοντος Υπουργού και της Κυβέρνησης δεν ήταν να αγγίξει αυτό το ζήτημα, ωστόσο είναι υπαρκτά ζητήματα και θα ανακύψουν.

Καταλήγω, λέγοντας ότι θα χρειαστεί, κατά την εκτίμησή μου, να ξανασυζητηθεί μια σειρά ζητημάτων που επιχειρείται να ρυθμιστούν με το συγκεκριμένο σχέδιο νόμου και αναφέρομαι στον εξής λόγο. Στις 8 Μαρτίου, στην Ημέρα της Γυναίκας, στην Ιρλανδία γίνονται δύο δημοψηφίσματα, στην καθολική, συντηρητική κατά τα άλλα, Ιρλανδία. Και τα δύο δημοψηφίσματα αυτά σχετίζονται με θέματα τα οποία αγγίζει το σχέδιο νόμου το οποίο συζητείται σήμερα, ένα εκ των οποίων έχει να κάνει με την εισαγωγή, τη νομοθετική και συνταγματική θα έλεγα, γιατί πρόκειται για αναθεώρηση του Συντάγματός τους, κατοχύρωση νέας μορφής οικογένειας. Δηλαδή, την πλήρη νομική κατοχύρωση της ελεύθερης συμβίωσης μεταξύ δύο ενήλικων ανθρώπων.

Τα παιδιά τα οποία θα γεννηθούν από αυτή τη συνταγματικά πλέον κατοχυρωμένη και πλήρως νομικά κατοχυρωμένη κατάσταση από αυτόν το δεσμό, θα πρέπει εν τέλει και αυτά, εάν προκύψει ανάγκη, να έχουν την ίδια αναγνώριση και στην Ελλάδα. Συνεπώς, θεωρώ ότι η μορφή της οικογένειας ούτως η άλλως θα πρέπει να αναθεωρηθεί εκ νέου σύντομα στη χώρα μας με νέα νομοθετική ρύθμιση. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο Σταμάτης Άνθης, μέλος του Δ.Σ. του EGALITE, the LGTBI+ staff association of the European Institutions. Παρακαλώ, κ. Άνθη, για τρία λεπτά.

**ΣΤΑΜΑΤΗΣ ΑΝΘΗΣ (Μέλος του Δ.Σ. του EGALITE, the LGTBI+ staff association of the European Institutions):** Σας ευχαριστώ πάρα πολύ. Ονομάζομαι Σταμάτης Άνθης και είμαι μέλος του Δ.Σ. του EGALITE, που είναι ο ΛΟΑΤΚΙ οργανισμός των υπαλλήλων των οργάνων της Ε.Ε. Επίσης, είμαι πατέρας και μαζί με τον σύζυγό μου έχουμε δύο παιδιά, τον Έκτορα που είναι τρεισήμισι χρονών και την Άννα που είναι δύο.

Δυο λόγια να σας πω για το EGALITE. Εκπροσωπεί πάνω από 4.000 υπαλλήλους των οργάνων της Ένωσης, κυρίως στο Βέλγιο και στο Λουξεμβούργο, αλλά και σε όλα τα κράτη της Ε.Ε., όπως και στις πρεσβείες της Ε.Ε. ανά τον κόσμο. Στόχος μας είναι η εξάλειψη των διακρίσεων και η προστασία των παιδιών, έτσι ώστε να απολαμβάνουν ίσα δικαιώματα εντός και εκτός της Ε.Ε.

Εμείς χαιρετίζουμε το νόμο για την ισότητα στο γάμο που δίνει ίσα δικαιώματα σε όλους τους Έλληνες και τις Ελληνίδες. Είναι μία τομή στα ανθρώπινα δικαιώματα στην Ελλάδα, μια νομοθετική πρωτοβουλία που προστατεύει τα πλέον ευάλωτα μέλη της κοινωνίας μας που είναι τα παιδιά. Η Ελλάδα με αυτή την πρωτοβουλία γίνεται η 21η χώρα της Ευρώπης και η 37η στον κόσμο, όπου ο γάμος ατόμων του ιδίου φύλου θα είναι πλήρως αναγνωρισμένος.

Είναι σημαντικό να τονίσουμε ότι το νομοσχέδιο δεν αφαιρεί κανένα δικαίωμα από κανένα, αλλά δίνει δικαιώματα σε μία μερίδα πολιτών που τα στερούνταν για χρόνια. Στοχεύει στην προστασία των παιδιών που ήδη ζουν και μεγαλώνουν με τις οικογένειές τους, αλλά παραμένουν στην αφάνεια ή μερικώς προστατευόμενα, καθώς μόνο ο ένας ή κανένας από τους δύο γονείς τους δεν είναι ορατοί από το νόμο. Προστατεύει τα παιδιά μετά τη νομοθέτηση στην περίπτωση που βιολογικός γονέας πεθάνει, για παράδειγμα η γονική μέριμνα θα περνά στο δεύτερο γονέα, όπως ακριβώς συμβαίνει στα ετερόφυλα ζευγάρια. Έτσι τα παιδιά θα μπορούν να μεγαλώνουν σε περιβάλλον ασφάλειας και γαλήνιας οικογενειακής ζωής.

Όταν η Πρόεδρος της Ευρωπαϊκής Επιτροπής, κυρία Ούρσουλα φον ντερ Λάιεν, πριν από κάποια χρόνια είχε πει ότι, όταν είσαι γονέας σε μία χώρα τότε πρέπει να είσαι γονέας σε όλες τις χώρες, θεωρούσαμε ότι κάτι τέτοιο ίσως συμβεί στις δυτικές χώρες της Ευρώπης, αλλά βλέπαμε ότι στην Ελλάδα δεν υπήρχε η πολιτική βούληση ώστε να μπορέσει να έρθει μια τέτοια προοδευτική και φιλελεύθερη τομή στα ανθρώπινα δικαιώματα. Το νομοσχέδιο αυτό έχει έρθει για να μας διαψεύσει και να επιβεβαιώσει την προσήλωση της Ελλάδας στις ευρωπαϊκές αξίες της ελευθερίας, της αυτοδιάθεσης και της προστασίας της οικογενειακής ζωής.

Το νομοσχέδιο αυτό, λοιπόν, έρχεται να λύσει θέματα των ομόφυλων οικογενειών που ζουν στην Ελλάδα, αλλά και εκατοντάδων οικογενειών σαν τη δική μου, που ζουν στο εξωτερικό με τα παιδιά τους, αλλά χάνουν οποιαδήποτε νομική σχέση με αυτά, όταν βρίσκονται εντός Ελλάδος. Επίσης, θα επιτρέψει στα παιδιά των Ελλήνων που ζουν στο εξωτερικό να αποκτήσουν επιτέλους την ελληνική ιθαγένεια, συστατικό στοιχείο της προσωπικότητάς τους, το οποίο για χρόνια τους στερούνταν, καθώς το πιστοποιητικό γέννησής τους είχε σαν γονείς δύο άτομα του ιδίου φύλου. Το Ευρωπαϊκό Δικαστήριο Ανθρωπίνων Δικαιωμάτων του Στρασβούργου, αλλά και το Δικαστήριο της Ευρωπαϊκής Ένωσης, έχουν δείξει το δρόμο με μια σειρά αποφάσεων, που καταλήγουν ότι οι ομοφυλόφιλες οικογένειες είναι ισότιμες των ετερόφυλων και τα κράτη-μέλη οφείλουν να νομοθετούν έχοντας ως πρωταρχικό στοιχείο το βέλτιστο συμφέρον του παιδιού.

Το νομοσχέδιο που συζητά η Επιτροπή σας κινείται πλήρως σε αυτή την κατεύθυνση και δεν περιμένει να καταδικαστεί η Ελλάδα από κάποιο Ευρωπαϊκό Δικαστήριο ώστε να νομοθετήσει, αλλά μεριμνά ώστε να προστατεύονται όλοι οι πολίτες, χωρίς διακρίσεις. Σταματάει, λοιπόν, να κατηγοριοποιεί τα παιδιά σε πρώτης και δεύτερης κατηγορίας τιμωρώντας ορισμένα από αυτά, βάσει του σεξουαλικού προσανατολισμού των γονιών τους. Το νομοσχέδιο είναι μία θετική τομή στη γονεϊκότητα συμβάλλοντας στη δημιουργία μιας κοινωνίας συμπεριληπτικής, χωρίς διακρίσεις.

Υπάρχουν όμως και κάποια περιθώρια βελτίωσης σχετικά με αυτό το νομοσχέδιο, ώστε να γίνει ακόμα πιο συμπεριληπτικό και αντίστοιχο με τα νομοσχέδια που έχουν ήδη κατατεθεί σε μια σειρά από ευρωπαϊκές χώρες. Η βελτίωση αφορά στην πρόσβαση στην ιατρικώς υποβοηθούμενη αναπαραγωγή για όλα τα ζευγάρια, ετερόφυλα και ομόφυλα, και στους μόνους άνδρες. Στην Ευρώπη, αυτήν τη στιγμή, 20 χώρες έχουν ισότητα στο γάμο. Σε 16 από αυτές επιτρέπουν στην ίση πρόσβαση σε όλα τα ζευγάρια στην υποβοηθούμενη αναπαραγωγή. Η βελτίωση που προτείνουμε ουσιαστικά σημαίνει ότι θα πρέπει να αντικατασταθεί το λεγόμενο τεκμήριο πατρότητας με τεκμήριο γονεϊκότητας και για όλα τα ζευγάρια.

Με απλά λόγια, το παιδί που θα γεννηθεί εντός γάμου θα πρέπει αυτομάτως να αναγνωρίζεται σαν παιδί και των δύο γονέων, όπως συμβαίνει στα ετερόφυλα ζευγάρια. Μόνο έτσι διασφαλίζεται πλήρως τα δικαιώματά του και μόνο έτσι το παιδί θα έχει δύο γονείς από τη γέννησή του. Η έλλειψη αυτή στο νομοσχέδιο έχει σαν αποτέλεσμα οι γονείς να πρέπει να προβούν σε υιοθεσία από τον μη βιολογικό γονέα, μια διαδικασία που κατά τη γνώμη μας είναι άδικη, κοστοβόρα και χρονοβόρα, και μέχρι να ολοκληρωθεί δημιουργεί ένα περιβάλλον ανασφάλειας για την οικογένεια. Σκεφτείτε, για παράδειγμα, τι θα συμβεί αν ο βιολογικός γονέας πεθάνει μέχρι να ολοκληρωθεί η υιοθεσία.

Κλείνοντας, θα ήθελα να εκφράσω την πλήρη υποστήριξή μας προς το νομοσχέδιο για την ισότητα στο γάμο και ελπίζουμε ότι η βελτιωτική πρόταση που καταθέτουμε να υποστηριχθεί. Περνώντας αυτό το νομοσχέδιο η Ελλάδα βεβαιώνει την προσήλωσή της στις πανανθρώπινες αξίες της ελευθερίας, προστατεύει με έμπρακτο τρόπο τα παιδιά και επιβεβαιώνει την ευρωπαϊκή της πορεία. Το νομοσχέδιο αυτό είναι μια θετική τομή στα ανθρώπινα δικαιώματα και εξασφαλίζει την ισότητα απέναντι στο γάμο, ανεξαρτήτως του σεξουαλικού προσανατολισμού των γονέων.

Μια τελευταία πρόταση, αν μου επιτρέπετε. Ήθελα, σε προσωπικό επίπεδο, να ευχαριστήσω από καρδιάς όσους έχουν δουλέψει για να γίνει το όνειρό μας πραγματικότητα. Το νομοσχέδιο αυτό θα επιτρέψει και στα παιδιά μου, που είναι Έλληνες και μεγαλώνουν στο Βέλγιο ως Έλληνες της διασποράς, να έχουν και εκείνα ελληνική ιθαγένεια και θα ανοίξει ο δρόμος σε πλήθος Ελλήνων που μένουμε στο εξωτερικό, ώστε κάποια στιγμή να μπορέσουμε κι εμείς να επιστρέψουμε στην πατρίδα. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Και εμείς σας ευχαριστούμε.

**ΣΠΥΡΟΣ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, μια παρέμβαση θα ήθελα. Να αφήσουμε τους φορείς να μιλήσουν λίγο παραπάνω, γιατί είναι πολύ σημαντικά αυτά που λένε;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Έξι λεπτά.

**ΣΠΥΡΟΣ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ωραία. Εδώ αφήσατε. Τον Συνήγορο του Πολίτη όμως δεν τον αφήσατε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Επτά λεπτά.

**ΣΠΥΡΟΣ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Είχε να πει όμως κι άλλα πολύ σημαντικά. Είναι πολύ σημαντικό να τους ακούσουμε. Ας καθίσουμε λίγο παραπάνω.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Εντάξει, επτά λεπτά. Όπως βλέπετε, η ανοχή είναι μεγάλη. Στις δικές μας συνεδριάσεις υπάρχουν κάποιοι κανόνες οι οποίοι πρέπει να τηρούνται.

Τον λόγο έχει η κυρία Ελένη Μαραβέλια, μέλος του Ευρωπαϊκού Δικτύου Οργανώσεων ΛΟΑΤΚΙ Οικογενειών NELFA (Network of European LGBTIQ Families Associations), για 3 λεπτά.

**ΕΛΕΝΗ ΜΑΡΑΒΕΛΙΑ (Μέλος του Ευρωπαϊκού Δικτύου Οργανώσεων ΛΟΑΤΚΙ Οικογενειών NELFA (Network of European LGBTIQ Families Associations):** Ευχαριστώ πολύ. Αγαπητέ, κ. Πρόεδρε, αγαπητοί βουλευτές, ονομάζομαι Ελένη Μαραβέλια και είμαι μέλος του Διοικητικού Συμβουλίου του Ευρωπαϊκού Δικτύου Οργανώσεων ΛΟΑΤΚΙ Οικογενειών ή αλλιώς NELFA, από τα αρχικά μας στα αγγλικά.

Η NELFA χαιρετίζει το νόμο για την ισότητα στο γάμο, που δίνει ίσα δικαιώματα σε όλους τους Έλληνες και Ελληνίδες. Η Ελλάδα με την ψήφιση αυτού του νόμου θα γίνει η 21η χώρα της Ευρώπης και η 37η στον κόσμο, που ο γάμος ομόφυλων ζευγαριών θα είναι πλήρως αναγνωρισμένος. Η ισότητα στο γάμο για όλους δεν αφαιρεί κανένα δικαίωμα από τα ετερόφυλα ζευγάρια, απλά δίνει τη δυνατότητα σε όσα ομοφυλόφιλα ζευγάρια το επιθυμούν να συνάψουν γάμο, ακριβώς όπως και οι συμπολίτες τους. Η Πρόεδρος της Ευρωπαϊκής Ένωσης, κυρία Ούρσουλα φον ντερ Λάιεν, πριν από τέσσερα χρόνια είχε πει ότι, αν είσαι γονέας σε μια χώρα τότε είσαι γονέας σε κάθε χώρα.

Το προτεινόμενο νομοσχέδιο, με τα άρθρα 9 και 10, διασφαλίζει τα δικαιώματα των οικογενειών του εξωτερικού. Οι γάμοι που έχουν τελεστεί στο εξωτερικό, αλλά και η σχέση μεταξύ παιδιού και γονέα, όπως αυτή έχει αναγνωριστεί στο εξωτερικό, θα αναγνωρίζεται και στην Ελλάδα. Με αυτόν τον τρόπο παιδιά Ελλήνων που έχουν γεννηθεί στο εξωτερικό θα μπορέσουν επιτέλους να αποκτήσουν την ελληνική ιθαγένεια και δεν θα χάνουν τους δεσμούς με τους γονείς τους κάθε φορά που επισκέπτονται την πατρίδα τους. Η NELFA αναγνωρίζει ότι με αυτόν τον τρόπο η Ελλάδα αποδέχεται και κάνει πράξη τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων και του Δικαστηρίου της Ευρωπαϊκής Ένωσης.

Είναι αναμφισβήτητο γεγονός ότι αυτή τη στιγμή στην Ελλάδα υπάρχουν χιλιάδες παιδιά που μεγαλώνουν με δύο γονείς που τυχαίνει να είναι ΛΟΑΤΚΙ. Αυτά τα παιδιά, αλλά και τα παιδιά που θα γεννηθούν στο μέλλον, δεν έχουν ίσα δικαιώματα με τους συνομήλικούς τους. Είναι παιδιά δεύτερης κατηγορίας που αυτό το νομοσχέδιο επιτέλους θα τους δώσει ίσα δικαιώματα. Με την υπερψήφιση αυτού του νομοσχεδίου ο μη αναγνωρισμένος σήμερα γονιός θα έχει το δικαίωμα να υιοθετήσει το παιδί του ή της συζύγου του. Η ψήφιση αυτού του νομοσχεδίου θα εξασφαλίσει επιτέλους τα πλήρη δικαιώματα των παιδιών και τα δικαιώματα και τις υποχρεώσεις των γονιών τους, όπως για παράδειγμα, επίδομα στη μητρότητα, ιατροφαρμακευτική κάλυψη, κληρονομικά, διατροφή και επιμέλεια σε περίπτωση διαζυγίου.

Δυστυχώς, όμως, αυτό το νομοσχέδιο δεν επιφέρει καμία αλλαγή όσον αφορά στην πρόσβαση στην ιατρικώς υποβοηθούμενη αναπαραγωγή. Τα ομόφυλα ζευγάρια γυναικών και ανδρών δεν θα μπορούν να αποκτήσουν παιδί με τη βοήθεια της επιστήμης. Στην Ευρώπη 20 χώρες έχουν την ισότητα στο γάμο, ενώ 16 από αυτές επιτρέπουν την ίση πρόσβαση για όλα τα ζευγάρια στην υποβοηθούμενη αναπαραγωγή και 14 χώρες έχουν την αυτόματη αναγνώριση και των δύο γονέων από τη στιγμή της γέννησης, όπως συμβαίνει και στα ετερόφυλα ζευγάρια. Στη NELFA πιστεύουμε ότι ένα ομόφυλο ζευγάρι πρέπει να έχει ίσα δικαιώματα με τα ετερόφυλα ζευγάρια, όσον αφορά στην πρόσβαση στην γονεϊκότητα.

Προτείνουμε το τεκμήριο πατρότητας ή καλύτερα γονεϊκότητας να επεκταθεί για να περιλαμβάνει τη σύζυγο της βιολογικής μητέρας. Αυτό θα διαφυλάσσει την προστασία του παιδιού από τη στιγμή της γέννησής του, αφού θα έχει νομικά αναγνωρισμένες και τις δύο μητέρες του. Προτείνουμε, εφόσον τα ζευγάρια γυναικών έχουν υπογράψει κοινή συναίνεση στην κλινική υποβοηθούμενης αναπαραγωγής, όταν γεννιέται το παιδί να αναγνωρίζονται αυτομάτως και οι δύο γυναίκες ως γονείς, ακριβώς όπως γίνεται και στα ετερόφυλα ζευγάρια. Επίσης, προτείνουμε την ίση πρόσβαση στην παρένθετη κυοφορία για τα ζευγάρια ανδρών.

Η Ελλάδα έχει από το 2002 μία από τις πιο προοδευτικές νομοθεσίες για την παρένθετη κυοφορία, αλλά κάνει διάκριση λόγω σεξουαλικού προσανατολισμού και φύλου, όταν αποκλείει τα ζευγάρια ανδρών ή και τους μόνους άνδρες. Ακόμη για τα δικαιώματα των trans γονιών και των παιδιών τους, ζητάμε στην περίπτωση που ένας γονέας έχει κάνει φυλομετάβαση, του έχει εκδοθεί η καινούργια ταυτότητα, να διορθώνεται το όνομά του και στο πιστοποιητικό γέννησης του παιδιού, που είναι και η πιο λογική συνέπεια. Η Ελλάδα έχει επικυρώσει τη Διεθνή Σύμβαση για τα Δικαιώματα του Παιδιού και επομένως έχει δεσμευτεί να την τηρεί σύμφωνα με το Διεθνές Δίκαιο.

Το άρθρο 3 της Σύμβασης αναφέρει ότι σε όλες τις αποφάσεις που αφορούν στα παιδιά που παίρνονται από νομοθετικά όργανα, πρέπει να λαμβάνεται, πρωτίστως, υπόψη το συμφέρον του παιδιού. Είναι, λοιπόν, υποχρέωση αυτής της Επιτροπής, αλλά και όλου του Κοινοβουλίου να νομοθετήσει με βάση το συμφέρον των παιδιών. Εγώ προσωπικά ζω στην Ισπανία με τη σύζυγό μου και με τις 2 κόρες μας. Είμαι η σύζυγος της Κέιτ, η μαμά της Φραντζέσκας και της Αλεξάνδρας, αλλά είμαι και η κόρη του Κούλη και της Δώρας, είμαι η αδελφή της Έλλης, είμαι η ανιψιά του Τάκη και της Χριστίνας, είμαι η θεία της Δωροθέας και του Κωνσταντίνου. Θα μπορούσα να είμαι δική σας συγγενής, φίλη σας ή και γειτόνισσά σας. Αύριο-μεθαύριο μπορεί να γίνω και συμπεθέρα σας. Πώς μπορείτε, με το χέρι στην καρδιά να αρνείστε σε μένα και στην οικογένειά μου ίσα δικαιώματα; Γιατί πρέπει η πατρίδα μου να αντιμετωπίζει εμένα και τα παιδιά μου ως «πολίτες δεύτερης κατηγορίας»;

Με την υπερψήφιση αυτού του νομοσχεδίου η Ελλάδα έχει την ευκαιρία να επιβεβαιώσει τη δέσμευσή της για την ισότητα και τα ανθρώπινα δικαιώματα, να αναγνωρίσει την πολυμορφία και να διασφαλίσει ότι όλες οι οικογένειες θα αντιμετωπίζονται με αξιοπρέπεια και σεβασμό. Ας μη βρεθούμε στη λάθος πλευρά της ιστορίας. Ας σταθούμε στο πλευρό της αγάπης, της ισότητας και της δικαιοσύνης. Ας εξασφαλίσουμε ότι κάθε άτομο και κάθε οικογένεια ανεξαρτήτως του σεξουαλικού προσανατολισμού ή του φύλου έχει τη δυνατότητα να ακμάζει και να ζει τη ζωή της με αυθεντικότητα. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σας ευχαριστούμε. Τον λόγο έχει η κυρία Χαροκόπου.

**ΚΑΤΕΡΙΝΑ ΧΑΡΟΚΟΠΟΥ (Επιστημονική Συνεργάτιδα της Εθνικής Επιτροπής για τα Δικαιώματα του Ανθρώπου):** Καλησπέρα σας και σας ευχαριστούμε πολύ για την πρόσκληση. Κύριε Πρόεδρε, μέλη των Επιτροπών, ξεκινώντας να τονίσω ότι η Εθνική Επιτροπή για τα Δικαιώματα του Ανθρώπου ως το Ανεξάρτητο Συμβουλευτικό Όργανο της Πολιτείας για Θέματα Προστασίας και Προώθησης Δικαιωμάτων του Ανθρώπου, παρακολουθεί στενά όλα τα ζητήματα προστασίας των δικαιωμάτων με γνώμονα την πρόληψη και την καταπολέμηση των έμφυλων διακρίσεων και την κατοχύρωση των θεμελιωδών δικαιωμάτων που επιβάλλουν την εξάλειψη των στερεότυπων και των κοινωνικών προκαταλήψεων.

Επιπρόσθετη εγγύηση της ανεξαρτησίας μας είναι η πλουραλιστική και πολυφωνική σύνθεση της Επιτροπής, όπου στην Ολομέλειά της μετέχουν 20 μέλη που υποδεικνύονται από Ανεξάρτητες Αρχές μεταξύ των άλλων, συνδικαλιστικές οργανώσεις, οργανώσεις ανθρωπίνων δικαιωμάτων, δικηγορικούς συλλόγους και όπου με δικαίωμα ψήφου συμμετέχει ένα πρόσωπο με τον αναπληρωτή του από το Σωματείο Υποστήριξης Διεμφυλικών, το Athens Pride, την ΟΛΚΕ, την Colour Youth και τις οικογένειες «Ουράνιο Τόξο».

Καλωσορίζουμε, λοιπόν, τη νομοθετική πρωτοβουλία του Υπουργού Επικρατείας για την ισότητα στον πολιτικό γάμο, σημειώνοντας ότι η Εθνική Επιτροπή ήδη από το 2004 είχε ταχθεί υπέρ της νομικής κατοχύρωσης της ομόφυλης συμβίωσης, ώστε τα παιδιά που διαβιούν στις οικογένειες «Ουράνιο Τόξο» να απολαμβάνουν την ίση μεταχείριση και το σεβασμό της οικογενειακής τους ζωής.

Σχετικά με τις επιμέρους ρυθμίσεις του νομοσχεδίου, ως προς τις τροποποιήσεις του Αστικού Κώδικα για τους όρους σύναψης γάμου, ώστε να επιτρέπεται η σύναψη του γάμου από πρόσωπα του ίδιου φύλου, η ΕΕΔΑ επιβεβαιώνει ότι συνιστά πάγιο αίτημα η αναγνώριση του δικαιώματος στο γάμο για όλα τα ζευγάρια ανεξάρτητα από φύλο συντρόφων με πλήρη δικαιώματα, συζυγικές παροχές, επιδόματα, γονικές άδειες, επιμέλεια τέκνων και γονική μέριμνα, δικαιώματα τεκνοθεσίας, συνταξιοδότησης, κληρονομιάς και λοιπά φορολογικά ζητήματα.

Στο υπόμνημά μας δίνουμε έμφαση στις προσαρμογές του Εργατικού Δικαίου και του Δικαίου Κοινωνικής Ασφάλισης και Υπαλληλικού Δικαίου για Ομόφυλους Συζύγους και Γονείς. Το νομοσχέδιο επεκτείνει μεταξύ άλλων την άδεια και τα επιδόματα γάμου και γονικής άδειας σε συζύγους και γονείς του ιδίου φύλου. Επισημαίνουμε ότι η αναφορά σε παροχές και προνόμια σε ομόφυλους γονείς και συζύγους στον τίτλο της διάταξης του άρθρου 6 έρχεται σε αντίθεση με το ρυθμιστικό πλαίσιο του Κώδικα του Ατομικού Εργατικού Δικαίου, ο οποίος αποτυπώνει γενικές αρχές, δικαιώματα και υποχρεώσεις των μερών στη σύμβαση ή σχέση εργασίας.

Ως εκ τούτου, η χρήση των όρων «παροχές» και «προνόμια» αντίστοιχα στο προτεινόμενο άρθρο 228α΄ στον Κώδικα του Ατομικού Εργατικού Δικαίου είναι εσφαλμένη και, επίσης, να σημειωθεί ότι χαιρετίζουμε την προστασία των ομόφυλων συζύγων και γονέων, όμως, προτείνουμε εδώ να συμπεριληφθεί η φράση «σύζυγοι και γονείς ανεξαρτήτως φύλου και ταυτότητας φύλου».

Αναφορικά με την επέκταση της αρχής της απαγόρευσης των διακρίσεων και σε άλλους τομείς, δηλαδή η απαγόρευση διακρίσεων λόγω σεξουαλικού προσανατολισμού, ταυτότητας φύλου, έκφρασης φύλου και χαρακτηριστικών φύλου στους τομείς της κοινωνικής προστασίας, κοινωνικών παροχών, φορολογικών ελαφρύνσεων, εκπαίδευσης και πρόσβασης σε παροχή αγαθών και υπηρεσιών, σύμφωνα με το άρθρο 8 του νομοσχεδίου, υπογραμμίζουμε ότι νομοτεχνικά και ουσιαστικά οι τροποποιούμενες διατάξεις έχουν ήδη κωδικοποιηθεί στον Κώδικα Ατομικού Εργατικού Δικαίου, του οποίου πρέπει να γίνει επίκληση εδώ στο παρόν, παράλληλα με την κατάλληλη προσαρμογή, όπου απαιτείται, και άλλων διατάξεων, όπως των διατάξεων για τις αρχές και τους φορείς εποπτείας και παρακολούθησης της Αρχής της Ίσης Μεταχείρισης.

Τώρα, σχετικά με τις ρυθμίσεις περιπτώσεων προϋφιστάμενου γάμου προσώπων του ίδιου φύλου που τελέστηκε στο εξωτερικό, πρόκειται για πάγια σύσταση της Εθνικής Επιτροπής και ως εκ τούτου, εκφράζω την ιδιαίτερη ικανοποίησή μας, με την ανησυχία μήπως δημιουργηθεί, όμως, το φαινόμενο των «δύο ταχυτήτων» αναφορικά με το εύρος των αναγνωριζόμενων δικαιωμάτων με δυσμενέστερη μεταχείριση των ΛΟΑΤΚΙ προσώπων.

Τέλος, καίριο ζήτημα για την Εθνική Επιτροπή συνιστά και το ζήτημα της μεταβολής στοιχείων ενός εκ των δύο μερών του συμφώνου συμβίωσης του γάμου. Καλωσορίζουμε τη διάταξη, ωστόσο σημειώνουμε την αναγκαιότητα συμπλήρωσης της παρούσας νομοθετικής πρότασης, προκειμένου για τη δυνατότητα μεταβολής του καταχωρισμένου φύλου του trans γονέα στις ληξιαρχικές πράξεις των τέκνων τους, ώστε να αποφεύγονται διαφοροποιήσεις ανάμεσα στις ληξιαρχικές εγγραφές γονέα και τέκνου.

Θα ήθελα να κλείσω την παρούσα τοποθέτηση, αναφερόμενη στο προοίμιο της σύμβασης για τα δικαιώματα του ανθρώπου, το οποίο θα πρέπει να έχουμε όλοι υπόψη μας – ιδίως τα μέλη των Επιτροπών που ψηφίζουν – και όπου γίνεται λόγος για την ανάγκη αναγνώρισης της εγγενούς αξιοπρέπειας και των ίσων και αναφαίρετων δικαιωμάτων όλων των μελών της ανθρώπινης οικογένειας ως το θεμέλιο της ελευθερίας της δικαιοσύνης και της ειρήνης στον κόσμο και για την ανάγκη και τη σημασία το παιδί να μεγαλώνει μέσα σε ένα οικογενειακό περιβάλλον που να το προετοιμάζει πλήρως, ώστε να ζήσει μία ατομική ζωή στην κοινωνία και να ανατραφεί σε πνεύμα ειρήνης, αξιοπρέπειας, ανοχής, ελευθερίας, ισότητας και αλληλεγγύης. Σας ευχαριστώ θερμά.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Εμείς, ευχαριστούμε.

Έχει τον λόγο η κυρία Μπελιά, η Πρόεδρος της οργάνωσης Οικογένειες «Ουράνιο Τόξο». Εκπροσωπείτε και το «Πολύχρωμο Σχολείο»;

**ΣΤΕΛΛΑ ΜΠΕΛΙΑ (Πρόεδρος της οργάνωσης «Οικογένειες Ουράνιο Τόξο» και εκπρόσωπος της Αστικής μη Κερδοσκοπικής Εταιρείας «Πολύχρωμο Σχολείο»):** Ναι, συμπαραστατικά, επειδή ήμουν από τα ιδρυτικά τους μέλη και λόγω της ιδιότητάς μου σαν εκπαιδευτικός. Έχω ξαναβρεθεί εδώ και έχω ξαναβρεθεί εδώ αρκετές φορές για αντίστοιχους λόγους. Πριν γεννήσω τα παιδιά μου, θεώρησα ότι μπορεί και να λυθεί αυτό το ζήτημα χωρίς να χρειάζεται να έρχομαι εδώ. Έγιναν οι γάμοι στην Τήλο το 2008. Τα παιδιά μου ήδη πλησίαζαν να γίνουν ενός έτους και νόμιζα ότι λύθηκε, αλλά τα νομίσματα, ξέρετε, τελειώνουν γρήγορα και στις τσέπες μας και στο μυαλό μας. Δε λύθηκε.

Το 2015 βρέθηκαν στην ίδια περίπου θέση, να προσπαθώ να υποστηρίξω ότι πρέπει να υπάρχει ρύθμιση για τα παιδιά μας, που δεν τα έχουμε στο φαντασιακό μας, αλλά στα σπίτια μας και είναι υπαρκτά πρόσωπα. Τότε και η Δημοκρατική Συμπαράταξη ΠΑΣΟΚ-ΔΗΣΥ και το «ΠΟΤΑΜΙ», δύο Κόμματα, πρότειναν αντίστοιχη τροπολογία, όπως και ο Συνήγορος του Πολίτη, προκειμένου, αντί για τεκμήριο πατρότητας στο σύμφωνο συμβίωσης που ψηφίστηκε το 2015, να μιλάμε για τεκμήριο γονεϊκότητας. Δεν πέρασε αυτό, με όλα τα προβλήματα που δημιούργησε αργότερα.

Το 2017 συμπαρασύραμε οι ΛΟΑΤΚΙ+ άνθρωποι, που δεν ήμασταν trans άνθρωποι, το νομοσχέδιο για τη νομική αναγνώριση της ταυτότητας φύλου και μπήκε η υποχρεωτική αγαμία. Δηλαδή, ζευγάρια που ήθελαν να μείνουν μαζί μετά από μια διαδικασία φυλομετάβασης και αλλαγής εγγράφων δε μπορούσαν να το κάνουν.

Έπρεπε με την αίτησή τους για να αλλάξουν τα έγγραφά τους, έχαναν την οικογενειακή τους ζωή και έχαναν και τη δυνατότητα να αναγράφεται το όνομά τους στα έγγραφα των παιδιών τους. Βάλαμε, δηλαδή, τους τρανς ανθρώπους, ακριβώς επειδή δεν υπήρχε δυνατότητα στα ομόφυλα ζευγάρια να είναι από κοινού συν-γονείς και να έχουν σχέση γάμου και την πλήρωσαν οι τρανς άνθρωποι. Νομίζω ότι αυτή η αδικία σήμερα πρέπει να λυθεί. Αίρεται με το νομοσχέδιο αυτή η ανάγκη αγαμίας αλλά να αρθεί και το ζήτημα της εγγραφής, γιατί είναι βιολογικοί γονείς και οι δύο οι τρανς άνθρωποι. Είναι η μοναδική περίπτωση όπου οι ΛΟΑΤΚΙ plus γονείς είναι και οι δύο βιολογικοί γονείς του ίδιου παιδιού και είναι επιεικώς απαράδεκτο να μην μπορεί ένας τρανς άνθρωπος να αποδείξει ότι συνοδεύει το παιδί του και να πρέπει να επιδείξει δικαστική απόφαση, που ο νόμος λέει ότι από τη στιγμή που θα βγει δεν χρειάζεται να την ξανά επιδείξεις ποτέ.

Να προχωρήσουμε τώρα σε ένα άλλο ζήτημα. Επειδή δεν πειράζουμε την υποβοηθούμενη αναπαραγωγή, κατά την πρόταση της Νέας Δημοκρατίας και του νομοσχεδίου, δημιουργούνται άπειρα προβλήματα που υπήρχαν και πριν και τι εννοώ με αυτό; Πολλά ζευγάρια γυναικών πήγαιναν με την λογική σειρά, όπως την είχαν στο μυαλό τους, σε μονάδες υποβοηθούμενης, τους λέγανε «δεν γίνεται, δεν είστε γυναίκα μόνη, φύγετε χωρίστε, λύστε το σύμφωνο, ξαναελάτε, κάνετε παιδί και αν θέλετε μετά ξανά κάνετε σύμφωνο».

Τώρα θα έχουμε, με τον τρόπο που γίνονται τα πράγματα, κάτι ακόμη χειρότερο. Θα νομίζουν οι γυναίκες, τουλάχιστον που έχουν πρόσβαση στην υποβοηθούμενη, ότι καλύπτεται η σχέση τους και θα πηγαίνουν με αυτό που έχουμε μάθει όλοι το πατροπαράδοτο, το παραδοσιακό, πρώτα βρίσκεις ένα σύντροφο, μια σύντροφο που θεωρείς ότι μπορείτε από κοινού να είστε συν-γονείς και μετά πας να κάνεις παιδιά. Θα πηγαίνουν, λοιπόν, στις μονάδες και θα τους λένε «τι; Παντρευτήκατε; Πού ακούστηκε οι παντρεμένες γυναίκες να έρχεστε να κάνετε παιδιά; Χωρίστε γρήγορα και ξανά ελάτε», δηλαδή πράγματα που δεν στέκουν, δεν υπάρχει λογική. Μετά αν θέλουν να κάνουν και δεύτερο, θα ξαναχωρίσουν για να ξανακάνουν υποβοηθούμενη και να ξαναπαντρευτούν;

Έχουμε πρόταση, την οποία θα σας την διαβάσω και καλό θα ήταν να την ακούσουν και από όλα τα κόμματα, με τη λογική ότι είναι πάρα πολύ σημαντικό να μην ξανακάνουμε τα λάθη του παρελθόντος. Το παρελθόν είναι εκεί για να μας δείχνει τι λάθη κάναμε. Λοιπόν, έστω και ότι δεν θέλετε οι άντρες, με την παραδοσιακή και πατριαρχική αντίληψη που έχουμε για το ποιος πρέπει να είναι γονιός και ποιοι ευθύνονται για να μεγαλώνουν παιδιά, έστω και ότι οι άντρες δεν είναι μέσα σε αυτό το πλαίσιο, που εγώ το θεωρώ απαράδεκτο, γιατί οι μπαμπάδες είναι οι καλύτεροι γονείς που έχω στην οργάνωση μου, οι δύο μπαμπάδες, οι από κοινού μπαμπάδες.

Έστω, λοιπόν, ότι δεν θέλετε να πείτε για όλα τα πρόσωπα, ας πούμε τουλάχιστον για τις γυναίκες, που έτσι και αλλιώς δεν αλλάζει κάτι στην πρόσβασή τους στην υποβοηθούμενη, ότι παιδιά που γεννήθηκαν κατά τη διάρκεια γάμου μεταξύ γυναικών με εφαρμογή μεθόδων της ιατρικώς υποβοηθούμενης αναπαραγωγής, με την έγγραφη συναίνεση και των δύο συζύγων, σύμφωνα με το άρθρο 1456 του Αστικού Κώδικα, θεωρούνται κοινά παιδιά των συζύγων και σε αυτή την περίπτωση η ίδρυση της συγγένειας δεν μπορεί να προσβληθεί. Αν δεν συμβεί αυτό, θα έχουμε σοβαρά προβλήματα.

Είχαμε ήδη σοβαρό πρόβλημα, το είπαμε και το είπαμε δημόσια. Τα παιδιά, με τη ρύθμιση έτσι όπως είναι, δεν θα καλύπτεται αυτό που είπε ο κύριος Μητσοτάκης, δεν θα είναι προστατευμένα τα παιδιά μας. Τουλάχιστον για έξι έως εννέα μήνες τα παιδιά μας θα είναι απροστάτευτα. Θα είμαστε στη δυσάρεστη θέση, εάν η μία μαμά που αναγνωρίζεται ως έννομη γονέας, μέχρι να μπορεί και η άλλη να υιοθετήσει το παιδί, αν δεν είναι καλά και βρεθεί, όπως έγινε τώρα σε μια μονάδα εντατικής λόγω της γέννας της, η άλλη δεν μπορούσε ούτε να βγάλει ΑΜΚΑ στο παιδί, ούτε να το πάρει, ούτε τίποτα.

Ολοκληρώνω λέγοντας ότι αυτή η αλλαγή για μας – δεν την απαξιώνουμε κάθε άλλο – είναι πάρα πολύ σημαντική. Θα λύσει πάρα πολλά σοβαρά ζητήματα, με πρώτο αυτό που θα μπορέσει να φέρει μέσα στα σχολεία, εκεί που είναι και ζούνε τα παιδιά μας τη μισή ενεργή τους μέρα, ένα άλλο πλαίσιο, στο οποίο έχουμε δουλέψει πολύ και σαν «Πολύχρωμο Σχολείο» και συνδυαστικά και από τις «Οικογένειες Ουράνιο Τόξο» και με προηγούμενη νομοθεσία το «Ζούμε αρμονικά μαζί, σπάμε τη σιωπή». Αλλά και τώρα θα μπορούμε επιτέλους τα παιδιά μας να μπαίνουν μέσα στις σχολικές τάξεις και να μην μπορεί κανείς να τους αρνηθεί ότι και εκείνα ζούνε σε μία οικογένεια, η οποία δεν είναι ιεραρχικά κατώτερη από τις υπόλοιπες οικογένειες γιατί δεν ανήκει στη νόρμα και ξέρετε το άλμα από τη νόρμα, στο νορμάλ, που μας κατατάσσει σε αυτούς που δεν είναι νορμάλ, άρα είναι ανώμαλοι, άρρωστοι και όλα αυτά που μας λένε όλο αυτό τον καιρό, είναι πολύ προβληματικό, όχι τόσο για εμάς, όσο για τα παιδιά μας που τα ακούνε. Σας ευχαριστώ για το χρόνο σας.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Εγώ ευχαριστώ.

Τον λόγο έχει η κυρία Κωνσταντινίδη - Απέργη.

**ΑΝΝΑ ΚΩΝΣΤΑΝΤΙΝΙΔΗ - ΑΠΕΡΓΗ (Πρόεδρος του Σωματείου Υποστήριξης Διεμφυλικών):** Ευχαριστώ πολύ, κύριε Πρόεδρε. Αξιότιμε κύριε Πρόεδρε, κύριε Υπουργέ, κυρίες και κύριοι βουλευτές δεν σας κρύβω πως, παρότι προχθές κατά την πρώτη συνεδρίαση των Επιτροπών, άκουσα κάποιους βουλευτές να εκφράζονται με κακοποιητικό λόγο για την κοινότητα που και εγώ ανήκω, δεν μπορώ να κρύψω την ικανοποίησή μου που επιτέλους ένα ζήτημα το οποίο αποτελεί μία από τις μεγαλύτερες διεκδικήσεις των ΛΟΑΤΚΙ συζητιέται σήμερα εδώ στο «κάστρο» της δημοκρατίας μας, ως αυτό που είναι, ως ανθρώπινο δικαίωμα. Δεν πρέπει ποτέ να ξεχνάμε πως τα ανθρώπινα δικαιώματα ανήκουν στον πυρήνα της δημοκρατίας μας, για αυτό κύριε Πρόεδρε ζητάω ευγενικά την ανοχή σας ως προς το χρόνο, καθώς επί χρόνια, δεκαετίες, ακόμα και σήμερα τα ανθρώπινα δικαιώματα της κοινότητας μας παραβιάζονται με τον πιο βάρβαρο τρόπο.

Κύριε Υπουργέ, σας άκουσα με πάρα πολλή προσοχή προχθές κατά την πρώτη συνεδρίαση των Επιτροπών, που αναφέρατε πως το παρόν νομοθέτημα έρχεται να άρει διακρίσεις και διαχωρισμούς που βιώνει μια μερίδα συνανθρώπων μας, ανάμεσα σε όλα, λόγω φύλου, όπου μέσα σε αυτό συμπεριλαμβάνεται και η ταυτότητα φύλου και σεξουαλικού προσανατολισμού, ενώ θα κατοχυρώσει νομικά τα δικαιώματα των παιδιών των ΛΟΑΤΚΙ γονέων και οικογενειών που ήδη υπάρχουν και που σήμερα αυτά τα παιδιά δεν έχουν κανένα ίσο δικαίωμα με τα υπόλοιπα παιδιά.

Άκουσα, επίσης, και την κυρία Συρεγγέλα να αναφέρει ότι αυτό το νομοσχέδιο θα γεμίσει τα κενά που υπάρχουν, ώστε να μην έχουμε πολίτες δύο κατηγοριών, αλλά κυρίως να μην υπάρχουν πλέον «αόρατα» παιδιά. Το ερώτημα που μου γεννήθηκε εκείνη τη στιγμή ήταν όλα τα παιδιά ή μήπως κάποια από αυτά τα παιδιά; Αυτό το λέω, διότι μέσα από το νομοσχέδιο – το ανέφεραν και οι προηγούμενοι φορείς που μίλησαν – υπό τη μορφή που είναι αυτή τη στιγμή δεν αναγνωρίζονται ούτε οι τρανς γονείς, αλλά ούτε και τα παιδιά τους. Γιατί; Γιατί δεν τροποποιείται στο ν.4491/2017 της νομικής αναγνώρισης της ταυτότητας φύλου, η παράγραφος 2 του άρθρου 5, σύμφωνα με την οποία ένα τρανς πρόσωπο όταν μεταβάλλει τα στοιχεία του στα δημόσια έγγραφα του και αυτό το πρόσωπο είναι και γονέας, τα νέα του στοιχεία δεν μεταβάλλονται και στη ληξιαρχική πράξη του παιδιού του, με αποτέλεσμα να μην υπάρχει καμία απολύτως γονεϊκή οικογενειακή σχέση μεταξύ τους. Θα επανέλθω σε αυτό λίγο αργότερα.

Βρισκόμαστε εδώ, λοιπόν, για να εφαρμόσουμε και στη χώρα μας αυτό το ήδη κεκτημένο από πάρα πολλές χώρες ανά τον πλανήτη μας και άρα θεωρούμε κάθε ένσταση επί της αρχής και κάτω από οποιοδήποτε σκεπτικό ή ιδεολογικό ή άλλο οτιδήποτε παρέλκει της υποχρέωσης σε μια δημοκρατική ευρωπαϊκή κοινωνία, που σέβεται τα δικαιώματα όλων των πολιτών χωρίς εξαιρέσεις και χωρίς αστερίσκους. Λόγω του ότι ο χρόνος μας πιέζει, δεν θα κάνουμε τις παρατηρήσεις μας επί των άρθρων, αλλά θα σας καταθέσουμε μετά την ομιλία μας αναλυτικό υπόμνημα.

Θα περάσω κατευθείαν στο άρθρο 14 του νομοσχεδίου, που, παρότι ορθώς καταργείται η προϋπόθεση της αγαμίας για τα τρανς πρόσωπα που παραλόγως θεσπίστηκε υπό το ν.4491/2017 της νομικής αναγνώριση ταυτότητας φύλου, θεωρούμε παραπάνω από απαραίτητο, επιτακτικό, να τροποποιηθεί η παράγραφος 2 του άρθρου 5 του νόμου, με την οποία δεν μεταβάλλονται οι ληξιαρχικές πράξεις των τέκνων, ώστε να συνάδουν ως προς το φύλο των γονέων τους.

Αυτό δημιουργεί πάρα πολύ και μεγάλα σοβαρά προβλήματα τόσο για τους γονείς, αλλά κυρίως για τα παιδιά. Ξέρετε, τρανς γονείς δεν υπάρχουν μόνο σήμερα. Από πάντα υπήρχαν και πάντα θα υπάρχουν. Δεν θα σας μιλήσω γενικά και υποθετικά. Στο Σωματείο μας έχουμε πάρα πολλά, αρκετά, μέλη που είναι τρανς γονείς. Έχουμε περίπτωση τρανς άνδρα, ο οποίος έχει τρία παιδιά, τρία βιολογικά παιδιά, όπου το μεγαλύτερο είναι σχεδόν 30 ετών. Θέλω να πω πως αυτό το παιδί δεν γεννήθηκε σήμερα ή δεν θα γεννηθεί αύριο που θα ψηφιστεί αυτό το νομοσχέδιο. Αυτό το παιδί γεννήθηκε πριν 30 χρόνια.

Δηλαδή αυτή η οικογένεια, εδώ και 30 χρόνια ζει χωρίς να έχει απολύτως κανένα μα κανένα δικαίωμα και, μάλιστα, ο συγκεκριμένος τρανς άνδρας, ο τρανς γονέας, δεν μεταβάλλει τα στοιχεία του μέσω της διαδικασίας της νομικής αναγνώρισης ταυτότητας φύλου, διότι αν το κάνει θα χάσει κάθε γονεϊκό δικαίωμα, μιας και η Πολιτεία δεν τον αναγνωρίζει ως γονέα, δεν θα τον αναγνωρίζει ως γονέα, των βιολογικών του παιδιών. Στην ουσία, δηλαδή, εδώ η Πολιτεία τον βάζει να επιλέξει μεταξύ δύο θεμελιωδών δικαιωμάτων του. Του δικαιώματος στην οικογένεια, στο να είναι γονιός, και του δικαιώματος στην αναγνώριση της ταυτότητας φύλου του.

Περιστατικό που ήμουν και εγώ παρούσα, ένα μεσημέρι, πριν λίγους μήνες, είχαμε βγει για καφέ με μια τρανς γυναίκα φίλη μου και με το δεκατεσσάρων ετών παιδί της, η οποία μάλιστα έχει μεταβάλλει τα στοιχεία των εγγράφων της. Όπως καθόμασταν, λοιπόν, στο κέντρο της Αθήνας, πέρασαν από δίπλα μας κάποιοι κύριοι αρκετά μεγάλης ηλικίας που μας κοίταξαν πάρα πολύ περίεργα. Σε περίπου δέκα λεπτά μας είχε περικυκλώσει η Αστυνομία, διότι οι κύριοι αυτοί έκαναν καταγγελία ότι είδαν δύο τρανς με ένα ανήλικο μικρό κοριτσάκι και ότι, μάλλον, επρόκειτο για αποπλάνηση ανηλίκου. Ήταν μάλιστα έτοιμοι να μας φορέσουν και χειροπέδες, παρότι προσπαθήσαμε να τους εξηγήσουμε το τι είχε συμβεί, καθώς ελέγχοντας τα στοιχεία του παιδιού έβλεπαν ότι δεν αναφερόταν πουθενά η τρανς γυναίκα ως γονέας αυτού του παιδιού. Σας παρακαλώ πολύ, σκεφτείτε όλα αυτά ότι εξελισσόταν μπροστά στα μάτια μιας παιδικής ψυχής. Θα μπορούσα να σας αναφέρω πάρα πολλά παραδείγματα και παρόμοια περιστατικά, όμως θα σταματήσω εδώ.

Κύριε Υπουργέ, αυτό το σημείο θα θέλαμε να το προσέξετε ιδιαίτερα, καθώς πρόκειται για την αναγνώριση και την προστασία των δικαιωμάτων των παιδιών μας, καθώς και του δικαιώματός μας στο να αναγνωριζόμαστε ως γονείς. Γιατί σήμερα αφενός οι τρανς γονείς δεν έχουν κανένα απολύτως δικαίωμα και γιατί δεν αναγνωρίζονται ως γονείς, αφετέρου στα επίσημα κρατικά έγγραφα των παιδιών αναγράφεται το όνομα ενός γονέα που δεν υπάρχει πουθενά για το Ελληνικό Κράτος. Δηλαδή, αναγράφεται ένας γονέας-«φάντασμα». Θα ήθελα και στην ιατρικώς υποβοηθούμενη αναπαραγωγή να αναφερθώ, αλλά θα σταματήσω εδώ και ολοκληρώνω, κύριε Πρόεδρε.

Αξιότιμες κυρίες και κύριοι βουλευτές, κύριε Υπουργέ. Όπως τόνισα και στην αρχή σήμερα, ερχόμαστε εδώ να θεραπεύσουμε χρόνια προβλήματα παραβίασης θεμελιωδών δικαιωμάτων μιας ομάδας ανθρώπων και των παιδιών τους που υποφέρουν δεκαετίες φρικτών διακρίσεων. Προς αυτή την κατεύθυνση δεν χωρούν οποιεσδήποτε κομματικές αντιπαραθέσεις και πολιτικά παιχνίδια στην πλάτη ανθρώπων που υποφέρουν. Στη συνείδηση κάθε δημοκρατικού ανθρώπου, που τα ανθρώπινα ατομικά δικαιώματα αποτελούν θεμελιώδη απαράγραπτη αξία, η στήριξη σε αυτά δεν μπορεί να μεταφράζεται σε θετική ψήφο και με επισήμανση των αναγκαίων διορθώσεων και τροποποιήσεων.

Κύριε Υπουργέ, θα σας καταθέσουμε τις αναλυτικές μας προτάσεις με υπόμνημα, με την ελπίδα να γίνουν δεκτές, ιδιαίτερα αυτές που αφορούν τα τρανς πρόσωπα για την μεταβολή των εγγράφων τυχόν τέκνων, ώστε οι ληξιαρχικές τους πράξεις να συνάδουν με αυτές των γονέων τους. Σας ευχαριστούμε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ο κύριος Μποζίκας Βασίλειος - Παντελεήμων, Πρόεδρος της Ελληνικής Ψυχιατρικής Εταιρείας. Λοιπόν, για 3 λεπτά ο λόγο σε εσάς.

**ΒΑΣΙΛΕΙΟΣ - ΠΑΝΤΕΛΕΗΜΩΝ ΜΠΟΖΙΚΑΣ (Πρόεδρος της Ελληνικής Ψυχιατρικής Εταιρίας):** Κατ’ αρχάς, ως Ελληνική Ψυχιατρική Εταιρεία, θα θυμίσω ότι πρόσφατα κάνατε πριν λίγες μέρες μια ανακοίνωση, ανασύροντας από τα χρονοντούλαπα της ιστορίας, 50 χρόνια μετά, την ανάγκη να δηλώσουμε, ακριβώς γιατί άκουσα και πριν μια εκπρόσωπο της ΛΟΑΤΚΙ κοινότητας για τον κακοποιητικό λόγο περί ψυχικής διασύνδεσης της ομοφυλοφιλίας με την ψυχικές διαταραχές και την ψυχική νόσο. Δηλώσαμε, λοιπόν, με σαφήνεια ότι εδώ και 50 χρόνια δεν υπάρχει κανένα από τα διεθνή ταξινομικά συστήματα που να συνδέουν την ομοφυλοφιλία, το σεξουαλικό προσανατολισμό, το διαφορετικό σεξουαλικό προσανατολισμό αυτού του τύπου, με ψυχικές διαγνωστικές διαταραχές.

Το κάναμε αυτό, αυτή η αλλαγή προφανώς έγινε μετά από έρευνα επιστημονική. Μετά τα 50 χρόνια καμία δεν έχει επιβεβαιώσει ότι οι άνθρωποι με ένα διαφορετικό σεξουαλικό προσανατολισμό, αυτού του τύπου που συζητάμε σήμερα, έχουν κάποια ψυχική διαταραχή. Αυτό πρέπει να γίνει σαφές και να προχωρήσουμε λέγοντας, όμως, τι ξέρουμε από την έρευνα. Ξέρουμε, λοιπόν, από την έρευνα ότι το στίγμα και το στρες, που μπορεί να υπάρχει στα άτομα με σεξουαλική διαφορετικότητα και διαφορετικότητα στο φύλο, αυτό που ονομάζουμε minority stress, μπορεί να είναι πολλοί σημαντικοί ψυχοπιεστικοί παράγοντες.

Ανάλογο ρόλο παίζουν και τα εμπόδια στην έκφραση της σεξουαλικότητας ή του φύλου, καθώς και στην επίτευξη επιθυμητών αλλαγών. Η άρση, λοιπόν, όποιων εμποδίων σχετίζονται με αυτά που αναφέρθηκα, μπορεί να βελτιώσει θεαματικά αγχώδη και εντατική συμπτωματολογία, που σχετίζεται με τους παραπάνω παράγοντες και να συμβάλει στην αναβάθμιση της ποιότητας ζωής των συμπολιτών μας που ανήκουν στη ΛΟΑΤΚΙ κοινότητα. Οτιδήποτε, λοιπόν, προάγει τα δικαιώματα και την ισότητα είναι για εμάς θετικό. Θα αναφερθώ πάρα πολύ σύντομα και σε μια συζήτηση που έχει γίνει για την τεκνοθεσία. Ξέρω ότι μετά από εμένα θα μιλήσει και ο Πρόεδρος της Παιδοψυχιατρικής Εταιρείας, ο οποίος ίσως είναι ο καταλληλότερος να αναφερθεί στην ανάπτυξη, την κοινωνική ανάπτυξη των παιδιών που μεγαλώνουν με γονείς του ίδιου φύλου.

Εμείς ως ψυχίατροι ενηλίκων μόνο μπορούμε να πούμε ότι γνωρίζουμε σαφώς ποιοι είναι οι παράγοντες κινδύνου που μπορεί να προκαλέσουν σοβαρές ψυχικές διαταραχές ή γενικά να συνδέονται με ψυχικές διαταραχές και σίγουρα σε αυτές ανήκουν και οι λεγόμενες αντιξοότητες κατά την παιδική ηλικία, τα childhood adversities, στα οποία, βεβαίως, περιλαμβάνεται η διαπροσωπική απώλεια, κάποιος θάνατος δηλαδή γονέα ή κάποια απομάκρυνση από τους γονείς, με γονεϊκή δυσπροσαρμοστικότητα που μπορεί να έχει να κάνει με παραβατικότητα και βία που μπορεί να αναπτύσσεται μέσα στην οικογένεια, με κακοποίηση που είναι ο σημαντικότερος παράγοντας και σεξουαλική, σωματική, συναισθηματική κακοποίηση ή παραμέληση, βεβαίως ο εκφοβισμός από συνομήλικους, η κακή οικονομική, οικογενειακή κατάσταση και μια άλλη σειρά από τέτοιες αντιξοότητες, που σιγά- σιγά προσθέτει η βιβλιογραφία.

Είναι σαφές, λοιπόν, ότι σε καμία περίπτωση δεν αναφέρεται στη βιβλιογραφία και στην έρευνα ότι μέσα σε αυτές τις αντιξοότητες είναι και το να μεγαλώνεις με γονείς του ίδιου φύλου. Μπορούμε να πούμε, επίσης, τι προάγει την ψυχική υγεία και αυτό που προάγει την ψυχική υγεία και νομίζω είναι σαφές σε όλους μας, είναι η αγάπη και η φροντίδα. Άρα, λοιπόν, μια οικογένεια που δίνει αγάπη και φροντίδα στα παιδιά της, είναι μια οικογένεια που αυξάνει την ψυχική ανθεκτικότητα.

Κλείνω, για να είμαι σύντομος, κύριε Πρόεδρε και να επιτρέψω σε άλλους να μιλήσουν περισσότερο. Να θυμίσω ότι η παραμονή ενός παιδιού σε ένα ίδρυμα, όσο καλό και αν αυτό το ίδρυμα, είναι κακοποίηση από μόνο του. Δεν μπορούμε, λοιπόν, να στερούμε από παιδιά τη δυνατότητα να βρεθούν σε ένα περιβάλλον, όπως περιέγραψα προηγούμενα, που θα δείχνει αγάπη και φροντίδα, προκειμένου να αναπτυχθούν κανονικά, όπως όλα τα άλλα παιδιά της ίδιας ηλικίας με αυτά. Τελειώνοντας, ας δούμε λιγάκι το συναισθηματικό δεσμό, όπως αναπτύσσεται μέσα στην οικογένεια. Ας δούμε τη γονεϊκότητα με ένα σύγχρονο μάτι. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ο κύριος Τσαλαμανιός, Πρόεδρος της Παιδοψυχιατρικής Εταιρίας Ελλάδας, έχει τον λόγο.

**ΕΜΜΑΝΟΥΗΛ ΤΣΑΛΑΜΑΝΙΟΣ (Πρόεδρος της Παιδοψυχιατρικής Εταιρείας Ελλάδας):** Κύριε Πρόεδρε, σας ευχαριστούμε για την πρόσκληση. Η κυρία Μαγκλάρα θα τοποθετηθεί, η οποία είναι η Γραμματέας της Εταιρείας μας και εγώ ίσως κάνω ένα σχόλιο, αν προλάβω.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ορίστε, κυρία Μαγκλάρα, έχετε τον λόγο.

**ΚΩΝΣΤΑΝΤΙΝΑ ΜΑΓΚΛΑΡΑ (Γενική Γραμματέας της Παιδοψυχιατρικής Εταιρείας Ελλάδας):** Ευχαριστώ, κύριε Πρόεδρε. Θα είμαι και εγώ σύντομη, όπως και ο Μποζίκας. Σήμερα, λοιπόν, θα σας μιλήσω ως Γενικός Γραμματέας του Διοικητικού Συμβουλίου της Παιδοψυχιατρικής Εταιρείας, το οποίο και εκπροσωπούμε. Να σημειώσουμε ότι η Παιδοψυχιατρική Εταιρεία είναι μια επιστημονική εταιρεία με περισσότερα από 400 μέλη, εντός της οποίας μπορεί να υπάρχει άλλοτε μεγαλύτερη, άλλοτε μικρότερη ετερογένεια στις απόψεις σε διάφορες θεματικές. Κατανοούμε ότι η ευγενική σας πρόσκληση σήμερα κατά τη συζήτηση του νομοσχεδίου έχει να κάνει αρκετά με αυτό το οποίο αναφέρθηκε και στην προηγούμενη τοποθέτηση, με το ζήτημα του αν μέσα από αυτό το νομοσχέδιο μπορεί να απειλείται με οιονδήποτε τρόπο η ψυχική υγεία και το καλώς έχειν των παιδιών. Επάνω σε αυτό λοιπόν θα τοποθετηθούμε συντόμως.

Η τοποθέτησή μας θα βασισθεί σε δύο κύριους άξονες. Το βέλτιστο συμφέρον του παιδιού και το καλώς έχειν του παιδιού και, από την άλλη, στη βασισμένη σε ενδείξεις ιατρική. Η βασισμένη σε ενδείξεις ιατρική, λοιπόν, είναι απαραίτητο να ενημερώνεται από καλά τεκμηριωμένη γνώση. Η καλά τεκμηριωμένη γνώση είναι ένα ζήτημα το οποίο συζητείται αρκετά εντός των επιστημονικών εταιρειών και η γνώση στον επιστημονικό τομέα έρχεται από τις μελέτες. Οι μελέτες έχουν άλλοτε άλλα μεθοδολογικά ζητήματα, άλλοτε άλλο σχεδιασμό και κάθε φορά μπορεί να χρειάζεται μια συγκεκριμένη μελέτη, προκειμένου να μπορέσουμε να μελετήσουμε ένα συγκεκριμένο ζήτημα. Όταν πρόκειται για ζητήματα πρόγνωσης, όταν θέλουμε να δούμε πώς αναμένουμε ότι θα προχωρήσει μία έκβαση, τότε είναι σημαντικό να σχεδιάζουμε κατάλληλες μελέτες, τις ονομάζουμε προοπτικές, που κοιτάζουν προς τα εμπρός.

Τι συμβαίνει, λοιπόν, στον τομέα τον οποίο συζητάμε σήμερα; Αυτό το οποίο γνωρίζουμε από την υπάρχουσα βιβλιογραφία, είναι ότι υπάρχουν κάποια επιστημονικά δεδομένα, ωστόσο η βιβλιογραφία δεν είναι εκτενής. Δεν έχουν υπάρξει αρκετές μελέτες με υψηλή τεκμηρίωση. Υπάρχουν, λοιπόν, μελέτες από αυτές τις οποίες έχουμε έως τώρα, υπάρχουν μελέτες οι οποίες καταδεικνύουν ότι δεν συσχετίζεται το μεγάλωμα ενός παιδιού από ομόφυλους γονείς με ζητήματα, με δυσκολίες ψυχικής υγείας, όταν αυτά συγκρίνονται με παιδιά τα οποία μεγαλώνουν με ετεροφυλόφιλους γονείς, πολλές τέτοιες μελέτες. Από την άλλη φυσικά υπάρχουν και μελέτες οι οποίες μπορεί να φέρνουν και δεδομένα τα οποία να είναι ενάντια στις προηγούμενες.

Ωστόσο καλό είναι να έχουμε κατά νου ότι, όταν μιλάμε για την επιστημονική γνώση και τον τρόπο που αυτή αποδεικνύεται, πολλά βασίζονται σε μαθηματικά, στη λεγόμενη στατιστική. Στη στατιστική, λοιπόν, αρκετές φορές είναι πολύ δύσκολο να δειχθεί ότι κάτι δεν βλάπτει, να αποδειχθεί δηλαδή η υπόθεση του μηδενός, για λόγους που έχουν να κάνουν με τη δύναμη, με το πλήθος που χρειαζόμαστε για να το αποδείξουμε, το οποίο είναι εξαιρετικά μεγάλο. Είναι ευκολότερο, λοιπόν, να δειχθεί ότι κάτι βλάπτει, πάλι για λόγους στατιστικής. Το βάρος θα πρέπει να είναι σε αυτή την τεκμηρίωση και μέχρι στιγμής δεν έχουμε επαρκή δεδομένα. Η μέχρι τώρα βιβλιογραφία δεν έχει δείξει κάτι τέτοιο.

Σημειώνω εδώ, όπως και οι προηγούμενοι, ότι σταθερό εύρημα στις μελέτες μας είναι ότι η σημαντική επίδραση της ποιότητας στις σχέσεις με τον γονέα, στο μεγάλωμα και στην ανάπτυξη ενός παιδιού, καθώς και παραγόντων που σχετίζονται με την κοινωνικοοικονομική κατάσταση των οικογενειών. Ταυτόχρονα υπογραμμίζω το ζήτημα του στίγματος, το οποίο αποτελεί έναν σταθερό, ψυχοπιεστικό και επιβαρυντικό παράγοντα, όπως ακριβώς και για τους ενήλικες, έτσι και για τα παιδιά και το στίγμα συσχετίζεται με το αίσθημα αποκλεισμού και διακρίσεων που μπορεί να βιώνουν τα παιδιά. Κλείνω υπογραμμίζοντας αυτό το οποίο αναφέρθηκε και προηγουμένως. Γνωρίζουμε ότι υπάρχουν πολλαπλές συσχετίσεις δυσμενών συσχετίσεων ψυχικής υγείας, τόσο στην παιδική και εφηβική ηλικία, αλλά και αργότερα στη ζωή με την ιδρυματική ανατροφή. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ευχαριστούμε, την κυρία Μαγκλάρα.

Τον λόγο έχει ο κ. Τσαλαμανιός.

**ΕΜΜΑΝΟΥΗΛ ΤΣΑΛΑΜΑΝΙΟΣ (Πρόεδρος της Παιδοψυχιατρικής Εταιρείας Ελλάδας):** Επειδή ακούστηκε το θέμα της υποβοηθούμενης αναπαραγωγής, εκεί θα μας επιτρέψετε να τοποθετηθούμε σε δεύτερο χρόνο, γιατί είναι ένα σύνθετο ζήτημα και δεν αφορά μόνο την επιστήμη, γιατί παρεμβάλλεται μία μητέρα, η παρένθετη μητέρα και εκεί θέλει μεγάλη προσοχή.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Δεν είναι όμως μέσα στο νομοσχέδιο,οπότε δεν χρειάζεται να το ανοίξουμε το θέμα.

**ΔΙΑΜΑΝΤΩ ΜΑΝΩΛΑΚΟΥ:** Ας ολοκληρώσει το σχόλιο του.

**ΕΜΜΑΝΟΥΗΛ ΤΣΑΛΑΜΑΝΙΟΣ (Πρόεδρος της Παιδοψυχιατρικής Εταιρείας Ελλάδας):** Είναι προωθημένη η νομοθεσία μας, αλλά δυστυχώς είναι μόνο σε αυτό το σημείο, οπότε νομίζω θα πρέπει να μιλήσουμε κάποια άλλη στιγμή για αυτό.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κάντε το σχόλιο σας,εφόσον θέλει να ακούσει η κυρία Μανωλάκου.

**ΕΜΜΑΝΟΥΗΛ ΤΣΑΛΑΜΑΝΙΟΣ (Πρόεδρος της Παιδοψυχιατρικής Εταιρείας Ελλάδας):** Είμαστε επιφυλακτικοί σε αυτό. Θα θέλαμε χρόνο να σκεφθούμε και να μελετήσουμε, γιατί δεν είναι μόνο η επιστήμη, το είπα πριν. Είναι και ένα ανθρώπινο πρόσωπο, που έχει επίσης δικαιώματα, που είναι η παρένθετη μητέρα και θα πρέπει να έχει μια απόλυτα ελεύθερη βούληση σε αυτό. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ευχαριστούμε.

Τον λόγο έχει η κυρία Σκαλούμπαγκα Χριστίνα.

**ΧΡΙΣΤΙΝΑ ΣΚΑΛΟΥΜΠΑΚΑ (Πρόεδρος της Ομοσπονδίας Γυναικών Ελλάδας): Η Ομοσπονδία Γυναικών Ελλάδας τοποθετείται στο νομοσχέδιο της Κυβέρνησης, με κριτήριο τα συμφέροντα των παιδιών και των γυναικών του καθημερινού μόχθου και των οικογενειών τους. Με αυτό το κριτήριο, εκφράζουμε την αντίθεσή μας στο νομοσχέδιο που φέρνει η Νέα Δημοκρατία και καθόλου τυχαία στηρίζουν όλα τα κόμματα που κινούνται στις ράγες της ΕΕ. Σύντομα και συνοπτικά θα αναφερθώ σε συγκεκριμένα σημεία, λόγω του χρόνου που λείπει.**

**Πρώτον, το νομοσχέδιο στρώνει το δρόμο στην ενίσχυση της εμπορευματοποίησης της διαδικασίας της τεκνοποίησης, όπως και της τεκνοθεσίας, στην επέκταση της εμπορικής παρένθετης μητρότητας. Καθώς σήμερα τα παιδιά προς υιοθεσία στις δομές είναι ελάχιστα, τα ομόφυλα ζευγάρια θα μπορούν να αποκτήσουν παιδιά, είτε μέσω ιδιωτικής υιοθεσίας ή υιοθεσίας από το εξωτερικό. Δηλαδή, με εμπόριο παιδιών είτε από φτωχές ευάλωτες οικογένειες, είτε από άλλες χώρες όπου τα παιδιά λιμοκτονούν.**

**Κυρίως, όμως, θα αποκτούν παιδιά, μέσω της εμπορικής παρένθετης μητρότητας και της αγοράς από τράπεζα σπέρματος ή και ωαρίων. Με τις πλάτες του νόμου, τα ομόφυλα ζευγάρια σε πρώτη φάση θα μπορούν να νοικιάζουν παρένθετες μητέρες και να φέρνουν τα παιδιά στη χώρα μας από το εξωτερικό και σε δεύτερη φάση, που ετοιμάζεται και δρομολογείται από ό,τι φαίνεται, θα γίνεται αυτή η διαδικασία και στην Ελλάδα. Δηλαδή, νομοθετείται η ικανοποίηση των προσωπικών επιθυμιών των ομόφυλων ζευγαριών, που θα πραγματοποιείται με την ακραία, με τη βάναυση εκμετάλλευση της γυναίκας, του σώματός της, της αναπαραγωγικής διαδικασίας.**

**Το ριζοσπαστικό γυναικείο κίνημα αντιπαλεύει με κάθε τρόπο αυτό το σύγχρονο δουλεμπόριο της εμπορικής παρένθετης μητρότητας, από τη βιομηχανία του ιατρικού τουρισμού, που έχει τεράστια κέρδη και στην οποία οι επιχειρηματικοί όμιλοι της χώρας μας βρίσκονται στις πρώτες θέσεις παγκόσμια. Δεν είναι τυχαίο ότι η Ελλάδα βρίσκεται ανάμεσα σε ένα μικρό αριθμό χωρών που έχουν θεσμοθετήσει την παρένθετη μητρότητα.**

**Παρά τις κυβερνητικές διακηρύξεις περί αλτρουιστικής πράξης με σειρά νομοθετικών παρεμβάσεων όλα τα προηγούμενα χρόνια, η νόμιμη αμοιβή έχει ανέλθει στις 25.000 ευρώ, χωρίς να υπολογίσουμε τις αμοιβές «κάτω από το τραπέζι». Με τη βούλα του νόμου αρκεί, η προσωρινή μόνο κατοικία της παρένθετης μητέρας και όχι η μόνιμη να είναι στην Ελλάδα. Με τη βούλα του νόμου τα μεγαθήρια της ιατρικώς υποβοηθούμενης αναπαραγωγής αναλαμβάνουν το ρόλο του μεσάζοντα μεταξύ ζευγαριών και παρένθετων για να μεγιστοποιούν τα κέρδη τους.**

**Σήμερα, στον 21ο αιώνα, δεν είναι πρόοδος, γυναίκες φτωχές, ευάλωτες, πρόσφυγες, ακόμη και φοιτήτριες, να εξαναγκάζονται να νοικιάζουν το σώμα τους, τη μήτρα τους και να μετατρέπονται σε μηχανές αναπαραγωγής παιδιών κατά παραγγελία. Δεν είναι ελεύθερη επιλογή για καμία γυναίκα αυτό. Δεν είναι πρόοδος, να μπορεί μια γυναίκα να γίνει παρένθετη μέχρι τα 54 χρόνια της. Δεν είναι πρόοδος, να προβάλλεται με διαφημίσεις ή αγγελίες η παρένθετη μητρότητα ως επαγγελματικός προσανατολισμός για τις νέες γυναίκες. Δεν μπορεί να μετατρέπονται τα ίδια τα παιδιά σε εμπόρευμα που παραγγέλλεται και αγοράζεται.**

Ξέρουμε ότι η αντιδραστική πρόταση νόμου του ΣΥΡΙΖΑ ήρθε ως «λαγός» να νομιμοποιήσει την παρένθετη μητρότητα, φτάνοντας στο όνομα του ατομικού δικαιωματισμού, να υπερασπιστεί μέχρι και την ευγονική, δηλαδή τη γέννηση παιδιών κατά παραγγελία με τα χαρακτηριστικά που επιθυμεί ο γονιός.

Δεύτερο στοιχείο, μας ανησυχούν οι ρυθμίσεις που φέρνει το νομοσχέδιο για την προσαρμογή των διατάξεων του Εργατικού Δικαίου. Η διαγραφή των όρων «πατέρας» και «μητέρα» ανοίγουν το δρόμο για να τεθούν σε αμφισβήτηση, στο όνομα της ισότητας, τα δικαιώματα προστασίας της μητρότητας και του γυναικείου οργανισμού, που αποτελούν κατακτήσεις του γυναικείου κινήματος, συνολικά του εργατικού λαϊκού κινήματος. Με το μεταμοντέρνο σκοταδισμό του νομοσχεδίου, ανοίγει ο δρόμος να αντικατασταθούν οι γυναίκες και οι έγκυες μητέρες από τα «άτομα που κυοφορούν» ή τα «άτομα με μήτρα».

Τρίτον, το νομοσχέδιο οδηγεί στον αποκλεισμό είτε της μητρότητας, είτε της πατρότητας, αφού θεσμοθετεί τη διπλή μητρότητα ή τη διπλή πατρότητα, οδηγώντας στην πολλαπλή γονεϊκότητα, δηλαδή στο «Γονέας-1», «Γονέας-2», «Γονέας-3» κ.λπ.. Διαγράφει την αντικειμενική πραγματικότητα της συμπληρωματικής σχέσης του πατέρα και της μητέρας στην τεκνοποίηση, όπως και τον κοινωνικό χαρακτήρα της μητρότητας και της πατρότητας που εμπεριέχει και τη βιολογική πλευρά.

Η κοινωνική, ψυχική, συναισθηματική ανάπτυξη του παιδιού δεν εξαρτάται μόνο από την αγάπη των γονιών του, αλλά από μια σειρά οικονομικές και κοινωνικές προϋποθέσεις, που σήμερα θεωρούνται κόστος για το Κράτος. Τα παιδιά μας δεν χρειάζονται φροντιστές, αλλά έχουν ανάγκη να περνάνε δημιουργικό χρόνο με τους γονείς τους και αυτόν τον δημιουργικό χρόνο τους τον στερεί η πολιτική της Ευρωπαϊκής Ένωσης και των Κυβερνήσεων, που κάνει τη ζωή των εργαζομένων «λάστιχο», υποχρεώνοντάς τους να εργάζονται 12ώρα και Κυριακές.

Η Ο.Γ.Ε., λοιπόν, είναι αντίθετη στο νομοσχέδιο, γιατί είναι ανορθολογικό, αντιδραστικό, επεκτείνει την εμπορευματοποίηση της ζωής και του σώματος των γυναικών και των παιδιών, έχοντας το βλέμμα στραμμένο στην κερδοφορία των επιχειρηματικών ομίλων. Για αυτό και πιο μαχητικά θα συνεχίσει να διεκδικεί αποκλειστικά δημόσιες και δωρεάν υπηρεσίες για την ολόπλευρη στήριξη των παιδιών και της μητρότητας και την κατάργηση της εμπορικής παρένθετης μητρότητας. Τέλος, θα ήθελα να επισημάνω, κύριε Πρόεδρε, ότι στη σημερινή συνεδρίαση δεν έχουν κληθεί και άλλες γυναικείες οργανώσεις, που τις αφορά άμεσα το θέμα και θα έπρεπε να βρίσκονται εδώ και να διατυπώσουν τις θέσεις τους. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Γιατί, μας έχουν πει; κυρία Σκαλούμπακα, από ό,τι θυμάμαι πάντως, το «μητρότης» και «πατρότης» έχει παραμείνει. Δεν αλλάζει με το νομοσχέδιο, επειδή είπατε ότι αλλάζει.

Τον λόγο έχει η κυρία Έλενα - Όλγα Χρηστίδη, επιστημονική υπεύθυνη του φορέα «Orlando LGBT+».

**ΕΛΕΝΑ - ΟΛΓΑ ΧΡΗΣΤΙΔΗ** **(Επιστημονική Υπεύθυνη του Φορέα «Orlando LGBT+»):** Εμείς μιλάμε πρωτίστως με τις επιστημονικές μας ιδιότητες, είμαστε επιστημονικός φορέας εξειδικευμένος στην ψυχική υγεία των ΛΟΑΤΚΙ ατόμων και είμαστε και οι πρώτες διδάσκουσες των σχετικών μαθημάτων. Τα σχεδιάσαμε και τα διδάσκουμε στο Ελληνικό Πανεπιστήμιο για τις ασφαλείς ψυχοκοινωνικές υπηρεσίες σε ΛΟΑΤΚΙ άτομα και τα σύγχρονα επιστημονικά δεδομένα γύρω από τις ΛΟΑΤΚΙ ταυτότητες και εμπειρίες.

Να πούμε γενικά για το νομοσχέδιο. Φυσικά και το καλωσορίζουμε. Δεν θα επιμείνουμε ως προς τα επιστημονικά δεδομένα που ήδη ανέφεραν οι συνάδελφοι με τα οποία συνηγορούμε φυσικά, δηλαδή τη δυνατότητα ανατροφής από ΛΟΑΤΚΙ άτομα παιδιών με ομαλή ψυχοσυναισθηματική ανάπτυξη κ.λπ.. Θα πω μόνο ότι τα δεδομένα αυτά δεν άπτονται κάποιων μεμονωμένων μελετών. Οι πιο συντηρητικοί, κατά τα άλλα, επιστημονικοί φορείς του δυτικού κόσμου τα έχουν υιοθετήσει μετά από δεκαετίες ερευνών.

Ειδικά για τα παιδιά των ΛΟΑΤΚΙ ατόμων, οι έρευνες ξεκίνησαν τη δεκαετία του 1980, αμέσως μετά την αποψυχιατρικοποίηση της ομοφυλοφιλίας και η πρώτη θέση που πήρε η Αμερικανική Ψυχιατρική Εταιρεία. Την αναφέρω ως έναν από τους εγκυρότερους φορείς, γιατί ακολουθούμε και το ταξινομητικό τους εργαλείο στην Ελλάδα, το DSΜ, σε πολλούς φορείς. Πήρε θέση υπέρ της από κοινού ανατροφής, αναδοχής, τεκνοθεσίας, αναπαραγωγής, επιμέλειας κ.λπ., παιδιών από ΛΟΑΤΚΙ άτομα το 2002. Οπότε, θα θεωρούσα αυτήν τη στιγμή και δαπάνη του πολύτιμου χρόνου μας, 22 χρόνια μετά, να επαναλαμβάνουμε τα ίδια.

Αυτό που είναι, όμως, δεδομένο, όπως ήδη αναφέρθηκε, είναι το πρόβλημα της επίδρασης των διακρίσεων στα ΛΟΑΤΚΙ άτομα και τις οικογένειές τους και σε αυτή τη βάση το νομοσχέδιο κάνει ένα θετικό βήμα και μόνο που φέρνει την πρωτοβουλία, σαφώς, την οποία απόλυτα στηρίζουμε. Όμως, το ίδιο το νομοσχέδιο μέσα φέρει διακρίσεις και δημιουργεί πολίτες δεύτερης κατηγορίας.

Αυτό είναι κάτι, λοιπόν, που δεν έχει επίδραση, όπως ακούγεται πολλές φορές, και το νομοσχέδιο αυτό ως ένα εμβληματικό νομοσχέδιο, όπου και να έχει ψηφιστεί στο δυτικό κόσμο. Δεν αφορά μόνο, ούτε τις οικογένειες που ήδη υπάρχουν, όπως έχει πει ο Πρωθυπουργός, αλλά και άλλοι πολιτικοί, από άλλα κόμματα, ούτε μόνο 500 οικογένειες, ούτε καν μόνο τα ΛΟΑΤΚΙ άτομα που θέλουν να γίνουν γονείς. Αφορά όλα τα ΛΟΑΤΚΙ άτομα, γιατί ένα τέτοιο νομοσχέδιο δίνει ένα σαφές μήνυμα, ένα σαφές κοινωνικό στίγμα σε όλα τα ΛΟΑΤΚΙ άτομα ως προς την ιδιότητα του πολίτη, την ισονομία και την ισότητα που απολαμβάνουν ή δεν απολαμβάνουν.

Το μήνυμα που δίνει ένα τέτοιο νομοσχέδιο όταν έρχεται, αν και καθυστερημένο και έρχεται, αντί με ολοκληρωμένο και συμπεριληπτικό τρόπο, με έναν τέτοιο τρόπο, με τις διακρίσεις που είδαμε, ήδη ακούσαμε, να συμπεριλαμβάνει. Είναι ένα μήνυμα που δεν είναι μήνυμα οριζόντια συμπερίληψης για τα ΛΟΑΤΚΙ άτομα. Ενδεικτικά θα πω για τα νέα ΛΟΑΤΚΙ άτομα. Είναι τέσσερις φορές πιο πιθανό να προβούν σε απόπειρα αυτοκτονίας από το μέσο πληθυσμό, έφηβα ΛΟΑΤΚΙ και νεαρά ενήλικα άτομα, στοιχεία του 2019 και του 2020.

Τα ΛΟΑΤΚΙ άτομα της ίδιας ηλικίας, εφηβεία και αναδυόμενη ενηλικίωση, σε ποσοστό 41% το 2023 σκέφτηκαν σοβαρά την αυτοκτονία. Όσον αφορά τα τρανς άτομα που αντιμετωπίζουν ακόμη ισχυρότερες διακρίσεις, το ποσοστό αυτό ανεβαίνει στο 50%. Αυτήν τη στιγμή, λοιπόν, δεν ψηφίζεται ούτε μόνο για τις οικογένειες που ήδη υπάρχουν, ούτε καν μόνο για τα ΛΟΑΤΚΙ άτομα που θέλουν να γίνουν γονείς. Ψηφίζεται για την ισονομία και τη συμπερίληψη.

Όσον αφορά άλλα ζητήματα, όπως η παρενθεσία, ισότητα σημαίνει ισότητα, συμπερίληψη σημαίνει συμπερίληψη. Είμαστε υπέρ κάθε αυστηροποίησης του νόμου και προτείνουμε τέτοιες αυστηροποιήσεις και με συγκεκριμένο τρόπο γύρω από την παρενθεσία και την παρένθετη κυοφορία. Απολύτως υπέρ και απολύτως εναντίον κάθε εκμετάλλευσης και σωματεμπορίας. Φράσεις όπως «δεν είναι ελεύθερη επιλογή για καμία γυναίκα η παρενθεσία» έρχονται σε αντίθεση με ποιοτικά και ποσοτικά ερευνητικά δεδομένα που δείχνουν το αίσθημα ικανοποίησης και θετικών συναισθημάτων που έχει μία παρένθετη κυοφόρος, όταν αυτό αποτελεί ελεύθερη συνειδητή επιλογή της.

Το ζήτημα της ελεύθερης πρόσβασης στην παρενθεσία με αυστηρό κρατικό έλεγχο είναι ένα ζήτημα που άπτεται της αυτοδιάθεσης των γυναικείων και των θηλυκών σωμάτων και των σωμάτων με μήτρα. Η φράση «άτομα με μήτρα» είναι μια φράση για να συμπεριλαμβάνει τα τρανς άτομα που αυτή τη στιγμή από αυτό το νομοσχέδιο αποκλείονται σε πολλαπλά επίπεδα, όπως ανέφερε το Σ.Υ.Δ.και θα τα δείτε και αναλυτικά στο υπόμνημα του, είμαι σίγουρη.

Κλείνοντας, λοιπόν, οφείλουμε να πούμε το εξής. Ερχόμαστε εμείς εδώ πρωτίστως με τις επιστημονικές μας ιδιότητες και όσα παραπάνω εισφέραμε και όσα ακούστηκαν ήδη επιστημονικά, είναι όντως τα πιο σύγχρονα και έγκυρα επιστημονικά δεδομένα γύρω από τα ζητήματα που συζητάμε. Αυτά, λοιπόν, δεν επιδέχονται αμφισβήτησης ούτε από θεωρίες συνωμοσίας, ούτε από συντηρητικά και ακροδεξιά επιχειρήματα, καμουφλαρισμένα με επιστημονικότητα, όπως ήδη ακούμε όλο αυτό το διάστημα.

Όμως εμείς, που μιλούμε εδώ, σήμερα, είμαστε ταυτόχρονα και μέλη της ΛΟΑΤΚΙ κοινότητας και θυμόμαστε και ως επιστημόνισσες και ως μέλη της ΛΟΑΤΚΙ κοινότητας ότι η επιστήμη δεν ήταν πάντοτε με τη σωστή πλευρά της Ιστορίας. Αυτό σημαίνει, εφόσον η επιστήμη είχε συναινέσει ή και καθοδηγήσει ακραίες παραβιάσεις δικαιωμάτων, των πιο ευάλωτων ομάδων πληθυσμού, ότι εσείς σήμερα ως νομοθέτες και νομοθέτριες έχετε ακόμα μεγαλύτερη ευθύνη και δεν μπορείτε να υπεκφεύγετε από αυτή. Έχετε ευθύνη να μην υποκύπτετε στον ακροδεξιό λόγο, να εκπαιδεύετε την κοινωνία, να προχωράτε σε πραγματικά συμπεριληπτικές και προοδευτικές τομές για την ισότητα και τη δημοκρατία.

Αυτό το νομοσχέδιο θα μπορούσε να είναι εμβληματικό για τη ΛΟΑΤΚΙ κοινότητα και για εμάς να είναι μόνο αφορμή γιορτής. Δυστυχώς, δεν είναι. Δεν είναι, αν παρουσιάζεται ως μια πράξη μερικής διευθέτησης με ημίμετρα και αποκλεισμούς. Σας ζητάμε, λοιπόν, να τα πάτε καλύτερα από αυτό. Απαιτούμε βαθιά και ουσιαστικά βήματα ισονομίας και άρσης των εμποδίων και των αποκλεισμών για τη ΛΟΑΤΚΙ κοινότητα και τις δεκαετίες καταπιέσεων, παραβιάσεων, βασανιστηρίων, νομικών, θεσμικών, αλλά και καθημερινών αποκλεισμών που βιώνει. Η ώρα για αυτό είναι τώρα και είναι ήδη αργά. Ευχαριστούμε .

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Μακρής.

**ΝΙΚΟΛΑΟΣ ΜΑΚΡΗΣ (Πρόεδρος της Ελληνικής Ψυχολογικής Εταιρείας):** Καλημέρα, κύριε Πρόεδρε. Η Ελληνική Ψυχολογική Εταιρεία ευχαριστεί για την πρόσκληση. Η Ελληνική Ψυχολογική Εταιρεία είναι η μεγαλύτερη επιστημονική ψυχολογική εταιρεία της χώρας, αποτελείται από 750 τακτικά μέλη, κατόχους διδακτορικού διπλώματος στην ψυχολογία και συγκεντρώνει στους κόλπους της τη πλειονότητα των πανεπιστημιακών ψυχολόγων της Ελλάδας. Στη παρούσα χρονική στιγμή, η Ελληνική Ψυχολογική Εταιρεία επιθυμεί να συμβάλει στη δημόσια συζήτηση που διεξάγεται σχετικά με την τεκνοθεσία από ομόφυλα ζευγάρια, αξιοποιώντας και προβάλλοντας επιστημονικά δεδομένα από τη διεθνή έρευνα και εμπειρία με την παρακάτω τοποθέτηση.

Η πλειονότητα των ερευνών, όπως αποτυπώνεται σε σχετικές ανασκοπήσεις και μεταναλύσεις, στο σημείο αυτό θα μου επιτρέψετε να εξηγήσω τον όρο μετανάλυση. Η μετανάλυση στην ουσία είναι μια αναλυτική και ως εκ τούτου έγκυρη και αξιόπιστη στρατηγική, καθώς παρέχει μια σύνθεση όλης της διαθέσιμης βιβλιογραφίας μέχρι το χρονικό σημείο στο οποίο αυτή η ανάλυση διεξάγεται. Κατ’ επέκταση, συμπεριλαμβάνει δεδομένα από πολύ μεγάλο αριθμό ερευνών και αυτό το σημείο είναι ιδιαίτερα σημαντικό και νομίζω, ότι οποιοσδήποτε επιστήμονας οφείλει να σταθεί σε αυτό.

Αυτές οι ανασκοπήσεις λοιπόν και μεταναλύσεις τα τελευταία χρόνια καταδεικνύουν, ότι ο σεξουαλικός προσανατολισμός των γονέων δεν έχει σημαντικές επιπτώσεις στη ποιότητα των σχέσεων γονέα παιδιού στην ψυχική υγεία των παιδιών ή στη κοινωνική τους προσαρμογή. Η επιστημονική έρευνα στο πεδίο αυτό βρίσκεται σε εξέλιξη διεθνώς τις τελευταίες δεκαετίες. Στις περισσότερες έρευνες δεν έχουν βρεθεί διαφορές σε παιδιά ομόφυλων γονέων σε σύγκριση με παιδιά ετερόφυλων γονέων σε κρίσιμες διαστάσεις, όπως είναι η αυτοεκτίμηση, το άγχος, η κατάθλιψη και τα προβλήματα συμπεριφοράς.

Επίσης, υπάρχουν ισχυρά ευρήματα, ότι τα παιδιά ομόφυλων οικογενειών αναπτύσσονται με υγιείς και τυπικούς για την ηλικία τους τρόπους, σε μια σειρά τομέων όπως η συναισθηματική ευημερία, οι σχολικές και ακαδημαϊκές επιδόσεις, η συμπεριφορική προσαρμογή και οι σχέσεις τους με τους συνομηλίκους. Κατά συνέπεια, ο ισχυρισμός, ότι τα παιδιά ομόφυλων γονέων δεν αναπτύσσονται το ίδιο καλά με τα παιδιά ετερόφυλων γονέων, δεν βρίσκει υποστήριξη από τη σχετική επιστημονική βιβλιογραφία. Επιπλέον, ο ισχυρισμός, ότι ο σεξουαλικός προσανατολισμός των γονέων επηρεάζει ζητήματα ανάπτυξης, ταυτότητας φύλου και σεξουαλικού προσανατολισμού των παιδιών, επίσης δεν συνάδει με τα ερευνητικά δεδομένα.

Στο σημείο αυτό, θα ήθελα να τονίσω, ότι μία μετανάλυση του 2023, στην οποία συμπεριλαμβάνονται έρευνες οι οποίες στο σύνολό τους έχουν μελετήσει περισσότερα από 1.000 παιδιά και περισσότερους από 1.000, ομόφυλους και ετερόφυλους, δείχνουν, ότι τα υιοθετημένα παιδιά από ομόφυλους γονείς παρουσιάζουν λιγότερα προβλήματα από τα υιοθετημένα παιδιά από ετερόφυλους γονείς. Επίσης, εκατοντάδες μελέτες που διεξήχθησαν τις τελευταίες δεκαετίες, συμφωνούν ως προς τους παράγοντες που σχετίζονται με την υγιή προσαρμογή των παιδιών και των εφήβων, με πιο σημαντικούς τη ποιότητα της σχέσης γονέα παιδιού, τη ποιότητα των σχέσεων μεταξύ των σημαντικών ενηλίκων στη ζωή του παιδιού ή του εφήβου και τους οικονομικούς και άλλους πόρους που είναι στη διάθεση του παιδιού και του εφήβου.

Οι παράγοντες αυτοί ισχύουν ανεξάρτητα από τον σεξουαλικό προσανατολισμό των γονέων. Επομένως, με βάση την υπάρχουσα βιβλιογραφία, οι υγιείς οικογενειακοί δεσμοί αποτελούν τον κρισιμότερο παράγοντα για την ομαλή προσαρμογή και ανάπτυξη των παιδιών και όχι το είδος της δομής της οικογένειας. Επιπλέον, είναι γνωστό από πολλές έρευνες, ότι παράγοντες εκτός πλαισίου οικογένειας, επηρεάζουν την ανάπτυξη και την ψυχική ευημερία των παιδιών.

Σημαντικό δυσμενή παράγοντα αποτελεί το κοινωνικό στίγμα. Με δεδομένο, ότι σε κοινωνίες, όπως η ελληνική, εκδηλώνεται στιγματισμός οικογενειών και παιδιών με μη τυπικά χαρακτηριστικά, είναι κρίσιμο να σχεδιαστούν και να υλοποιηθούν εκπαιδευτικές και κοινωνικές πολιτικές, παράλληλα και συμπληρωματικά προς τις νομικές παρεμβάσεις για τη καταπολέμηση του στίγματος σε βάρος των ομόφυλων οικογενειών και των παιδιών που ανατρέφονται σε αυτές. Τα παραπάνω βρίσκονται σε συμφωνία με τις δημόσιες τοποθετήσεις σχετικά με το ζήτημα της τεκνοθεσίας από ομόφυλα ζευγάρια που έχουν δημοσιεύσει διεθνείς επιστημονικές ψυχολογικές εταιρείες, όπως η Αμερικανική Ψυχολογική Εταιρεία, η Βρετανική Ψυχολογική Εταιρεία και η Αυστραλιανή Ψυχολογική Εταιρεία.

Συμπερασματικά, ως Ελληνική Ψυχολογική Εταιρεία, υποστηρίζουμε την ισότητα στο γάμο με τα γονικά δικαιώματα που αυτή διασφαλίζει και στα ομόφυλα ζευγάρια. Επισημαίνουμε, ότι αποτελεί βασική προϋπόθεση για την ομαλή ολόπλευρη ανάπτυξη όλων των παιδιών, να γίνουν θεσμικά κατοχυρωμένες και κοινωνικά ορατές και αποδεκτές όλες οι μορφές οικογένειας. Προτρέπουμε δε την Πολιτεία να αναπτύξει θεσμικούς μηχανισμούς που θα συνδράμουν στη συμπερίληψη των ομόφυλων οικογενειών και των παιδιών τους σε εκπαιδευτικά και κοινωνικά πλαίσια. Η Ελληνική Ψυχολογική Εταιρεία, ως ο επιστημονικός φορέας ψυχολογίας στην Ελλάδα, δύναται και προτίθεται να συνεισφέρει σε καίρια κοινωνικά ζητήματα με την παροχή εξειδικευμένης επιστημονικής γνώσης. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η κυρία Κανακά.

**ΧΡΙΣΤΙΝΑ ΚΑΝΑΚΑ (Πρόεδρος του Ινστιτούτου Υγείας του Παιδιού):** Γεια σας και από μένα. Έρχομαι με την ιδιότητα, αφενός μεν, του Προέδρου του Ινστιτούτου Υγείας του Παιδιού και δεύτερης ως Καθηγήτρια Παιδιατρικής Ενδοκρινολογίας και Διευθύντρια της 1ης Παιδιατρικής Κλινικής του Πανεπιστημίου Αθηνών.

Θα συμφωνήσω με τους προλαλήσαντες, τον κ. Μποζίκα, την κυρία Μαγκλάρα και τον αμέσως προλαλήσαντα της ψυχολογικής εταιρείας, ότι όλες οι μελέτες μέχρι στιγμής, παρόλο ότι, όπως σωστά αναφέρθηκε, τα δεδομένα είναι περιορισμένα σε αριθμό, αλλά δείχνουν ότι δεν είναι το φύλο του γονέα που καθορίζει τη ποιότητα παρεχόμενης αγάπης και φροντίδας, αλλά η σταθερότητα της οικογενειακής δομής και ότι υπάρχουν δεδομένα, ότι όταν είναι σε ομόφυλη σχέση εκτός πλαισίου, εκεί επηρεάζεται η ποιότητα, ενώ όταν είναι εντός σαφούς πλαισίου και γάμο, είναι βελτιωμένη η ποιότητα ζωής των παιδιών.

Από την άλλη, όπως ανέφερε ο κ. Μποζίκας, η ομοφυλοφιλία δεν έχει ούτε ψυχιατρική διαταραχή και λόγω του ειδικού μου αντικειμένου της ενδοκρινολογίας, δεν έχει ούτε ενδοκρινολογική διαταραχή, άρα δεν πρέπει να μπαίνουν όλοι αυτοί σε συζήτηση, να ελεγχθούν και τα παιδιά και οι ίδιοι για ενδοκρινολογικές διαταραχές.

Καταλήγω και εγώ, όπως προαναφέρθηκε από τις επιστημονικές ομάδες, ότι ακόμη χρειάζεται να καταγραφούν τα δεδομένα, αν και υπάρχουν τόσο από Αυστραλία, από Αμερική, από Γερμανία, από Ιταλία, Αυστρία. Όπως σωστά ειπώθηκε, ως Ε.Ε. πρέπει να δούμε και να καταγράφουμε, αυτό που σημειώνουμε είναι η ασφάλεια και η αγάπη στο πλαίσιο της οικογένειας, ανεξαρτήτως σεξουαλικού προσανατολισμού των γονέων, γιατί πολλές φορές το παιδί έχει γεννηθεί από ετερόφυλη οικογένεια και χώρισαν μετά όταν ομολόγησε ο ένας γονέας τη πραγματική του σεξουαλική προτίμηση και τα παιδιά διατηρούν τη σχέση και με τα δύο φύλα των βιολογικών γονέων.

Άρα, αυτό που μένει σαν μήνυμα, είναι πραγματικά η ηρεμία στην οικογένεια για τα παιδιά. Εγώ είμαι παιδίατρος και αυτό, επειδή τέθηκε το ερώτημα, ότι δεν μίλησα για τη ταυτότητα φύλου, ξέρετε ότι στην Παιδιατρική Ενδοκρινολογία εμείς είμαστε αυτοί που πρέπει να κάνουμε από κοινού το διεπιστημονικό συμβούλιο για την απόφαση ανατροφής φύλου του παιδιού και ταυτότητας φύλου. Ξέρετε ότι στις δικές μας επιστημονικές δομές, υπάρχουν τα πανό «αφήστε τα παιδιά μας να αποφασίσουν» προτού κάνετε εσείς χειρουργικές επεμβάσεις για τα παιδιά. Άρα, είναι ένα άλλο κεφάλαιο, που δεν το έφερα, γιατί θα φεύγαμε εκτός νομικού πλαισίου.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Θεοδωρουλάκης.

**ΜΕΝΕΛΑΟΣ ΘΕΟΔΩΡΟΥΛΑΚΗΣ (Πρόεδρος της Ομοσπονδίας Φορέων Ψυχοκοινωνικής Αποκατάστασης «ΑΡΓΩ»):** Καλησπέρα σας, ευχαριστούμε πολύ για την πρόσκληση. Και εμένα με κάλυψαν σε πάρα πολύ μεγάλο βαθμό οι προηγούμενοι ομιλητές. Αυτό που μπορούμε να πούμε, από την εμπειρία λειτουργίας δεκάδων μονάδων για παιδιά και για εφήβους, αλλά και για ενήλικες, είναι ότι, αν συνεχιστούν οι διακρίσεις που υπάρχουν σήμερα και αυτός ο θεσμικός αποκλεισμός, είναι σίγουρο, ότι οι επιπτώσεις στην ψυχική υγεία θα είναι πολύ άσχημες.

Βιώνουμε στις μονάδες τα προβλήματα που αντιμετωπίζουν τα μέλη της ΛΟΑΤΚΙ κοινότητας και ηλικιωμένοι της ΛΟΑΤΚΙ κοινότητας, από το στίγμα και από την απομόνωση που παλαιότερα έφερνε η ιδιότητα αυτή στη χώρα μας. Ευτυχώς έχουν αλλάξει πολλά πράγματα τα τελευταία χρόνια. Ευτυχώς μπορούμε και μιλάμε ανοικτά για μερικά θέματα και είναι η στιγμή η θεσμική διάκριση τού να μην επιτρέπεται ο γάμος σε όσους έχουν διαφορετικό σεξουαλικό προσανατολισμό από αυτόν που η Εκκλησία ωμά υποστηρίζει και μόνο, να βρίσκονται στο περιθώριο.

Οι όποιοι αποκλεισμοί οδηγούν σίγουρα σε πολύ σοβαρές ψυχολογικές επιπτώσεις. Ένα παιδί διαμορφώνει την ψυχική υγεία του μέσα από τρεις βασικούς παράγοντες. Τη σχέση με τους γονείς του, τη σχέση μεταξύ των γονέων, που αν δεν καταλήγει σε φαινόμενα Κράμερ εναντίον Κράμερ και την ποιότητα του περιβάλλοντος που ζει, με όλες τις υποστηρίξεις που μπορεί να έχει από αυτό. Τα παιδιά αυτά αν δεν ερχόταν αυτό το νομοσχέδιο, θα βίωναν αποκλεισμούς που θα επηρέαζαν και τις τρεις σχέσεις που διαμορφώνουν την ψυχική τους υγεία. Θα είχαν το στίγμα στο σχολείο, θα είχαν τον αποκλεισμό από μια σειρά από παροχές, γιατί πρέπει να μιλήσουμε και για τις παροχές του κράτους πρόνοιας, που δεν είχαν δικαίωμα αφού δεν θα εμφανίζονταν πουθενά. Και εμείς σαν φορείς της ψυχικής υγείας έχουμε να καταθέσουμε ότι όποια διάκριση και όποιο στίγμα, οδηγεί σε δυσμενείς επιπτώσεις στην ψυχική υγεία.

Άρα, αυτό το νομοσχέδιο άρει πολύ σημαντικές διακρίσεις και πολύ σημαντικούς αποκλεισμούς και σίγουρα παρά την διαφοροποίηση διαφόρων μελετών για τις επιπτώσεις και τα λοιπά γύρω από τον σεξουαλικό προσανατολισμό και το γονεϊκό ρόλο, είναι ξεκάθαρο ότι τα δεδομένα αυτά είναι πολύ περιορισμένα. Ενώ τα δεδομένα ότι οι διακρίσεις και οι αποκλεισμοί οδηγούν σε κακή ψυχική υγεία, είναι αυταπόδεικτα. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Εμείς ευχαριστούμε.

Τον λόγο έχει η κυρία Βελουδογιάννη.

**ΔΕΣΠΟΙΝΑ ΠΑΡΑΣΚΕΥΑ - ΒΕΛΟΥΔΟΓΙΑΝΝΗ (Υπεύθυνης Eκστρατειών του Ελληνικού Τμήματος της Διεθνούς Αμνηστίας)**: Καλησπέρα σας. Κύριε Πρόεδρε, κύριε Υπουργέ, κυρίες και κύριοι Βουλευτές, κυρίες και κύριοι εκπρόσωποι της κοινωνίας των πολιτών, η Διεθνής Αμνηστία καλωσορίζει αυτό το εμβληματικό και σημαντικό βήμα προς την ισότητα στο γάμο για τα ΛΟΑΤΚΙ άτομα. Ταυτόχρονα, επισημαίνει σημαντικά κενά στο νομοσχέδιο και προτείνει μεταρρυθμίσεις, που θα διασφαλίσουν μια πραγματική ισότητα για τα ΛΟΑΤΚΙ άτομα. Περαιτέρω, ενόψει του τρανσφοβικού και του ομοφοβικού λόγου που εκφράζεται σήμερα στη δημόσια σφαίρα, η Διεθνής Αμνηστία καλεί τις ελληνικές αρχές να καταδικάσουν τέτοιου είδους διακρίσεις.

Ως προς τα κενά στο νομοσχέδιο τώρα και τις προτάσεις της Διεθνούς Αμνηστίας, θα σας ενημερώσω ότι καταθέσαμε προς τις αρμόδιες αρχές και γραπτώς σήμερα, όπως άλλωστε κάναμε και κατά τη διάρκεια της ομολογουμένως εξαιρετικά σύντομης διαβούλευσης, το σύνολο των αναλυτικών προτάσεων της Διεθνούς Αμνηστίας, ενώ, επί του παρόντος, θα αναφερθούμε συνοπτικά σε τρία βασικά σημεία.

Πρώτον, η Διεθνής Αμνηστία χαιρετίζει την κατάργηση της διάταξης που αναγκάζει τα παντρεμένα τρανς άτομα να παίρνουν διαζύγιο πριν μπορέσουν να αποκτήσουν νομική αναγνώριση του φύλου τους. Παράλληλα, επισημαίνει ότι οι ελληνικές αρχές πρέπει να τροποποιήσουν επειγόντως το άρθρο 5, παράγραφος 2, του ν.4491/2017, το οποίο ορίζει ότι το όνομα και το φύλο ενός τρανς ατόμου που έχει παιδιά και έχει λάβει νομική αναγνώριση της ταυτότητας φύλου του, δεν μπορούν να αλλάξουν στο πιστοποιητικό γέννησης των παιδιών του. Η προαναφερθείσα διάταξη παραβιάζει το δικαίωμα του τρανς ατόμου στην ιδιωτική ζωή και έχει σημαντικό σπουδαίο αντίκτυπο στα δικαιώματα και στη ζωή των παιδιών των τρανς ατόμων, καθώς οδηγεί στην πράξη σε διακρίσεις και διαιωνίζει επιβλαβείς αναπαραστάσεις σε σχέση με την ταυτότητα φύλου των γονέων τους.

Δεύτερον, η μη τροποποίηση του όρου «τεκμήριο πατρότητας» διαιωνίζει και αυτή με τη σειρά της πολλαπλές διακρίσεις εις βάρος των ΛΟΑΤΚΙ ατόμων. Σύμφωνα με το σχέδιο νόμου, ο βιολογικός γονέας σε γάμο ή σύμφωνο μεταξύ ατόμων ιδίου φύλου, δεν θα μπορεί να απολαμβάνει τα ίδια δικαιώματα με έναν άνδρα για παράδειγμα σε γάμο μεταξύ ατόμων διαφορετικού φύλου, ο οποίος τεκμαίρεται ως πατέρας των παιδιών που γεννιούνται κατά τη διάρκεια του γάμου ή του συμφώνου. Αντιθέτως, ο μη βιολογικός γονέας σε γάμο ή σύμφωνο μεταξύ ατόμων ιδίου φύλου, θα πρέπει να υποβληθεί στη χρονοβόρα διαδικασία της τεκνοθεσίας του παιδιού της ή του συζύγου, προκειμένου να αναγνωριστεί νομικά η γονική του ιδιότητα.

Ως εκ τούτου, η διεθνής αμνηστία προτείνει την αντικατάσταση του όρου «τεκμήριο πατρότητας» με άλλους που δεν άπτονται του φύλου, όπως ο όρος τεκμήριο γονεϊκότητας, όπως ακούστηκε και άλλες φορές σήμερα εδώ. Μια τέτοια αλλαγή επιτρέπει, θεωρούμε, στα ομόφυλα ζευγάρια να αποκτήσουν αυτόματα τη γονική μέριμνα για τα παιδιά που γεννιούνται κατά τη διάρκεια του γάμου χωρίς να περάσουν από τη χρονοβόρα διαδικασία της τεκνοθεσίας. Προτείνεται, επίσης, το παρόν νομοσχέδιο ότι χρειάζεται να επεκτείνει και στα ομόφυλα ζευγάρια με σύμφωνο συμβίωσης τα δικαιώματα που παρέχονται στα παντρεμένα ομόφυλα ζευγάρια.

Τρίτον, η ισχύουσα νομοθεσία προβλέπει ότι μόνο τα ετερόφυλα ζευγάρια και οι ανύπαντρες γυναίκες μπορούν να έχουν πρόσβαση στις τεχνικές υποβοηθούμενης αναπαραγωγής για λόγους ιατρικής ανάγκης. Αυτό σημαίνει ότι τα παντρεμένα ζευγάρια λεσβιών, τα παντρεμένα γκέι ζευγάρια, οι ανύπαντροι άνδρες, τα τρανς και τα ίντερσεξ άτομα δεν θα μπορούν να έχουν πρόσβαση σε θεραπεία γονιμότητας. Το δικαίωμα σεβασμού της οικογενειακής ζωής, ωστόσο, πρέπει να είναι εγγυημένο σε όλα τα άτομα, συμπεριλαμβανομένων των ζευγαριών και των μεμονωμένων ατόμων χωρίς διακρίσεις. Ως εκ τούτου η Διεθνής Αμνηστία καλεί τις ελληνικές αρχές να διασφαλίσουν ότι η πρόσβαση στις τεχνικές υποβοηθούμενης αναπαραγωγής θα γίνεται χωρίς διακρίσεις με βάση την οικογενειακή κατάσταση, το φύλο, το σεξουαλικό προσανατολισμό, την ταυτότητα φύλου, την έκφραση ή τα χαρακτηριστικά φύλου. Σας ευχαριστούμε πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Αγραφιώτης.

**ΣΕΡΑΦΕΙΜ ΑΓΡΑΦΙΩΤΗΣ (Μέλος του Δ.Σ. του Σωματείου «Rainbow Seniors»):** Καλησπέρα σας, κύριε Πρόεδρε. Κύριε Υπουργέ, αξιότιμοι Βουλευτές, Βουλεύτριες και εκπρόσωποι των φορέων της κοινωνίας των πολιτών, είμαστε εκπρόσωποι του σωματείου «Rainbow Seniors» ή αλλιώς «Πρεσβύτεροι της Ίριδας». Σκοπός μας είναι η υποστήριξη ΛΟΑΤΚΙ+ ατόμων μέσης και μεγαλύτερης ηλικίας με οποιονδήποτε τρόπο, είτε μέσω παροχών, είτε μέσω ψυχικής στήριξης, διοργανώνοντας αντίστοιχες δράσεις. Εκπροσωπούμε τη γενιά εκείνη των ανθρώπων που μεγάλωσε κοινωνικά αποκλεισμένοι λόγω της σεξουαλικότητας της. Εκπροσωπούμε τους ανθρώπους που σήμερα πλήττονται από μοναξιά, γιατί τα προηγούμενα χρόνια ήταν αδιανόητο να υπάρχουν ζευγάρια και οικογένειες πέρα των ετεροφυλόφιλων και έζησαν τελικά μόνοι τους.

Εκπροσωπούμε τη γενιά των ανθρώπων που παντρεύτηκαν αναγκαστικά λόγω της κρατούσας κουλτούρας και ζούσαν τον έρωτα κρυφά ή ελάχιστα όντας στην πραγματικότητα δυστυχισμένοι ή που μεγάλωσαν μέσα σε ενοχές και στο περιθώριο από αυτολύπηση το μεγαλύτερο ποσοστό της ζωής τους, γιατί δεν τόλμησαν να διεκδικήσουν τη συντροφικότητα, τη συμπόρευση και την γονεϊκότητα. Εκπροσωπούμε τους ανθρώπους που με έναν τρόπο βρήκαν έναν δρόμο να γίνουν γονείς και μέχρι τώρα δεν αναγνωρίζεται η γονεϊκότητά τους είτε είναι κοινωνικά αποκλεισμένοι, εξαιτίας της ΛΟΑΤΚΙ+ ταυτότητάς τους. Τέλος, εκπροσωπούμε όλους τους ανθρώπους που έφυγαν από τη ζωή αυτή, μόνοι χωρίς το δικαίωμα συντρόφου, συζύγου ή οικογένειας και αποτελούν όλα αυτά που έχουμε ακούσει στη φράση «ήταν καλός άνθρωπος κρίμα, δεν είχε δώσει κανένα δικαίωμα».

Χαιρετίζουμε το παρόν νομοσχέδιο, γιατί είμαστε άνθρωποι διψασμένοι από έλλειψη δικαιωμάτων και κάθε προσπάθεια για ελευθερία και ίσα δικαιώματα μας βρίσκει συμμάχους. Όλα τα θέματα που τίθενται είναι όλα αυτά που μας έχουν δυσκολέψει μέχρι σήμερα και που λίγο πολύ όλοι αντιμετωπίζουμε στην καθημερινότητά μας. Η κατάθεση του νομοσχεδίου για το δικαίωμα των ομόφυλων ζευγαριών στο γάμο αποτελεί ένα τεράστιο βήμα προς την κατεύθυνση της άρσης των διακρίσεων για τα ομόφυλα ζευγάρια και είναι μια προσπάθεια διεύρυνσης των ανθρωπίνων δικαιωμάτων. Έρχεται, λοιπόν, να λύσει προβλήματα δεκαετιών.

Λίγο πολύ, τα ζητήματα έχουν ήδη ακουστεί οπότε θα τα πω λίγο επιγραμματικά. Υποστηρίζουμε κάθε νομοθεσία που στρέφεται στη σωστή κατεύθυνση, απλά έχουμε κι εμείς την ένσταση ότι πρέπει να είναι γάμος και δημιουργία οικογένειας για πρόσωπα ανεξαρτήτως φύλου. Οπότε, προτείνουμε την αναδιατύπωση σε γάμο ανεξαρτήτως φύλου και όχι για ομόφυλα ζευγάρια συγκεκριμένα. Και εμείς προτείνουμε να αναγνωριστεί το τεκμήριο γονεϊκότητας, όπως ήδη ειπώθηκε από πολλούς.

Να αναγνωριστούν τα τρανς πρόσωπα ως γονείς με τη μεταβολή των στοιχείων στις ληξιαρχικές πράξεις των παιδιών τους. Επίσης, επισημαίνουμε ότι με το νομοσχέδιο δεν αμβλύνεται η διάκριση με την υποβοηθούμενη αναπαραγωγή, γιατί στην πραγματικότητα οι μόνες γυναίκες ή ετεροφυλόφιλα άτομα μπορούν να έχουν πρόσβαση στην υποβοηθούμενη αναπαραγωγή και αυτό κάνει τις διακρίσεις ακόμη περισσότερες.

Από την ψήφιση του νομοσχεδίου, για το σύμφωνο συμβίωσης έχει δοθεί η δυνατότητα στα ΛΟΑΤΚΙ άτομα να είναι ανάδοχοι γονείς. Αυτό μέχρι σήμερα, τα χρόνια αυτά δεν έχει φέρει κανένα πρόβλημα, δεν έχει ακουστεί ότι τα παιδιά αυτά, που έχουν μπει σε κάποια ανάδοχη οικογένεια, δεν έχουν ζήσει ευτυχισμένα. Επίσης, τώρα θα δίνεται η δυνατότητα τεκνοθεσίας. Αυτό σημαίνει ότι αναγνωρίζεται σε αυτά τα πρόσωπα ο γονεϊκός ρόλος, δηλαδή μπορούν να είναι γονείς, οπότε θεωρούμε παράλογο να μην έχουν πρόσβαση όλοι ισότιμα στην υποβοηθούμενη αναπαραγωγή με ένα θεσμικό πλαίσιο σωστό, τεκμηριωμένο, με σύμμαχο την επιστήμη κλπ..

Επίσης, θα αναφερθούμε και εμείς, όπως ήδη αναφέρθηκε, ότι τους τελευταίους μήνες έχουν ακουστεί περιστατικά έντονης ομοφοβίας, τρανσφοβίας, αμφιφοβίας στο δημόσιο λόγο, που αναπαράγονται με ηθικούς πανικούς από τα μέσα μαζικής ενημέρωσης, που προέρχονται και από πολιτικούς, και από θρησκευτικούς εκπροσώπους και από δημοσιογράφους και όλα αυτά είναι αναχρονιστικά. Αυτοί οι υβριστικοί χαρακτηρισμοί και οι λεκτικές επιθέσεις προς τα άτομα που αυτοπροσδιορίζονται ως ΛΟΑΤΚΙ και στα παιδιά, αντιτίθενται στις αρχές της δημοκρατικής και σύγχρονης Ελλάδας, που θέλουμε να πιστεύουμε ότι ζούμε. Τα παιδιά ΛΟΑΤΚΙ δέχονται διακρίσεις και ένα δευτερογενές στίγμα, ενώ ο νομικός και κρατικός πολιτισμός επιτρέπουν να υπάρχουν παιδιά δύο ταχυτήτων.

Οπότε, ως κατακλείδα, θέλω να πω ότι ουσιαστικά η νομοπαρασκευή στην Ελλάδα πολλές φορές πάσχει από κάτι σύντομο, κάτι που είναι στην επικαιρότητα. Ας δούμε το θέμα σε βάθος. Το σύμφωνο συμβίωσης λίγα χρόνια πριν δεν έλυσε όλα τα προβλήματα, ερχόμαστε σήμερα να συζητήσουμε για τη λύση κάποιων ακόμα και σίγουρα σε λίγα χρόνια θα συζητήσουμε για προβλήματα που δημιουργεί το νομοσχέδιο αυτό. Ας είμαστε πιο ανοιχτόμυαλοι, ας προχωρήσουμε συμπεριλαμβάνοντας περισσότερα πράγματα και ας είμαστε πιο ανοιχτοί. Ισότητα σε όλους χωρίς διακρίσεις. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η κυρία Γιαννακοπούλου.

**ΚΛΕΟΝΙΚΗ ΓΙΑΝΝΑΚΟΠΟΥΛΟΥ (Μέλος της Ομάδας «Υπερήφανοι Γονείς»):** Είμαστε υπερήφανοι γονείς. Δεν είμαστε υπερήφανοι επειδή προτιμούμε ή σπρώχνουμε τα παιδιά μας στην ανωμαλία, όπως θέλουν κάποιοι με άγνοια να λένε, αλλά επειδή τα παιδιά μας καταφέρνουν με πόνο και τεράστια δύναμη να επιβιώνουν με αξιώσεις και επιδιώκουν την ευτυχία τους, παρά την τόσο κακή απέναντί τους κοινωνία, μια κοινωνία που τους χλευάζει, τους ψυχιατρικοποιεί, τους παρεξηγεί, τους κακοποιεί και τους στέλνει στο περιθώριο.

Επί της αρχής, αυτό το σχέδιο νόμου ανοίγει την συζήτηση επίσημα σε ένα θέμα που απέφευγε να κάνει η κοινωνία εδώ και χρόνια και από αυτή την άποψη είναι αισιόδοξο. Επίσης, λύνει ένα τεράστιο πρόβλημα σε μια ομάδα συνανθρώπων μας και τα παιδιά τους και από αυτή την άποψη είναι αναγκαίο. Φαίνεται, όμως, να αντιμετωπίζει τη ΛΟΑΤΚΙ κατάσταση ως παροδική ασθένεια, την οποία επιχειρεί να αφανίσει και από αυτή την άποψη είναι προσβλητικότατο και ενάντια στη Διεθνείς Συμβάσεις των Δικαιωμάτων του Ανθρώπου και την υποχρέωση αυτής της χώρας για εξάλειψη των διακρίσεων.

Με αυτό το σχέδιο νόμου νομιμοποιείται κάτι που ως τώρα ήταν εκτός νόμου, όμως αυτό γίνεται για κάποιους και όχι για όλους. Αφήνουμε απέξω τους επόμενους. Νομιμοποιούνται οι σχέσεις και η γονεϊκότητα των υπαρχόντων γονέων και τέκνων με ελλείψεις και επισημαίνεται ότι αρνείται στα παιδιά μας η ισότιμη μεταχείριση, όμως τα παιδιά μας δεν είναι αυθαίρετα προς νομιμοποίηση. Οι ΛΟΑΤΚΙ άνθρωποι υπήρχαν, υπάρχουν και θα υπάρχουν σε όλα τα μήκη και τα πλάτη της γης και αυτό είναι ενάντια στο αν μας αρέσει ή δεν μας αρέσει.

Σε αυτό το σχέδιο νόμου το πιο βασικό είναι να δοθούν σαφείς ορισμοί και έννοιες. Αυτήν τη στιγμή που μιλάμε, άνθρωποι με άγνοια, έλλειψη ενημέρωσης και παρασυρμένοι από φανατισμό δεν γνωρίζουν καν τι σημαίνει έκφραση φύλου, τι είναι ο σεξουαλικός προσανατολισμός και ποια η διαφορά από την ταυτότητα φύλου.

Ακόμα μιλάμε με όρους επιλογής ή φάση. Φοβούνται κάποιοι ότι θέλουν να τους πάρουν όλα τα δικαιώματα και ότι τα παιδιά τους θα μάθουν στην ανωμαλία. Αυτό είναι που έχουμε να αντιμετωπίσουμε σήμερα. Οι ειδικοί αρνούνται να συμμορφωθούν με το διεθνές ταξινομητικό σύστημα του Παγκόσμιου Οργανισμού Υγείας και εξακολουθούν να ψυχιατρικοποιούν τα παιδιά και τα ΛΟΑΤΚΙ άτομα. Χρειάζεται ειδική προσοχή. Ακόμα, γιατί είδα και τον κύριο Πλεύρη, ο νόμος που έφερε για την απαγόρευση των θεραπειών μεταστροφής παρακάμπτεται εύσχημα από τους ειδικούς ψυχικής υγείας.

Η άγνοια, λοιπόν, αυτή είναι ευθύνη του νομοθέτη και των θεσμών να αντιμετωπιστεί όπως τουλάχιστον αντιμετωπίστηκε μέχρι τώρα και το πρόβλημα. Να θυμίσω ότι στη Βουλή πριν από χρόνια όταν μιλούσαμε για το δικαίωμα ψήφου των γυναικών, τέθηκε το επιχείρημα ως εξής. Επειδή όλοι γνωρίζουν ότι οι γυναίκες κατά την έμμηνο ρύση είναι προσωρινά παράφρονες και επειδή είναι αδύνατο να προβλεφθεί μια συγκεκριμένη ημερομηνία όπου καμία γυναίκα να μην είναι σε έμμηνο ρύση για να δοθούν οι ημερομηνίες των εκλογών, είναι αδύνατον λοιπόν οι γυναίκες να ψηφίζουν.

Να θυμίσω ότι οι αριστεροχειρία κάποτε θεωρούταν ελάττωμα. Ήταν κάτι που έπρεπε να διορθωθεί. Δεν ήταν μια φυσιολογική κατάσταση. Ήταν σημάδι του Σατανά. Σήμερα ξέρουμε ότι, όταν σταμάτησε η αριστεροχειρία να καταστέλλεται, υπήρξε μια ραγδαία αύξηση στον αριθμό των αριστεροχείρων μέχρι αυτή να ταυτοποιηθεί. Επειδή παρόλο που η επιστήμη βοά και γνωρίζουμε ήδη και από τους προλαλήσαντες, τα αυτιά των ανθρώπων ακόμα κωφεύουν.

Ξέρουμε ότι η ποιότητα της γονιμότητας δεν εξαρτάται από το φύλο του γονέα. Μιλάμε εύκολα για ανωμαλίες. Κατηγορούνται και ενοχοποιούνται γονείς που υποστηρίζουν τα παιδιά τους. Η φύση, λοιπόν, δεν μας ρωτάει για όσα κάνει. Το αν συναντάμε μικρό αριθμό ανθρώπων σε μία κατηγορία, σε μια κατάσταση, αυτό δεν σημαίνει ότι αυτό είναι αφύσικο. Αν οι αριθμοί είχαν μόνο σημασία, τότε και κάποια μέλη κάποιων κομμάτων δεν θα έπρεπε να είναι εδώ. Θα έπρεπε μόνο τα μεγάλα ποσοστά να επιτρέπονται σε αυτή την Επιτροπή. Έτσι δεν είναι; Αναγνωρίζουμε ότι η κοινωνία έχει ανέτοιμα μέλη, αλλά έχει και άλλα πανέτοιμα μέλη και είναι υποχρέωση θεωρούμε της Πολιτείας να εκπαιδεύσει το κοινό που δε γνωρίζει. Χρειάζεται πάρα πολλή πολιτική βούληση ξεκάθαρη, αλλά χρειάζεται και θάρρος. Το αναγνωρίζουμε και είμαστε σύμμαχοι σε οποιονδήποτε θέλει να δουλέψει σε αυτή την κατεύθυνση. Ευχαριστούμε πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κύριος Απόστολος Καραμπαΐρης.

**ΑΠΟΣΤΟΛΟΣ ΚΑΡΑΜΠΑΪΡΗΣ (Εκπρόσωπος του Thessaloniki Pride):** Ευχαριστώ για την πρόσκληση. Είναι πολύ σημαντικό να ακούγεται η φωνή της κοινωνίας των πολιτών, των ανθρώπων που επηρεάζονται άμεσα από το νομοσχέδιο αυτό. Σαν Thessaloniki Pride, θέλουμε να εκφράσουμε την πλήρη στήριξη στο νομοσχέδιο όσο και σε αυτή την πρωτοβουλία. Να μεταφέρω, ότι, υπάρχει στην κοινότητά μας μια μεγάλη ευφορία η οποία διαχέεται και ευρύτερα στις οργανώσεις των ενεργών πολιτών. Στα δίκτυα που συζητάμε υπάρχει μια διάχυτη ευφορία, που έχει ως αποτέλεσμα να μπορούμε και εμείς, επιτέλους, να είμαστε υπερήφανες και υπερήφανοι για την πατρίδα μας. Όχι μόνο για το αρχαίο κλέος, αλλά και για το ότι πια έχουμε πάψει να είμαστε αυτό που όλοι έχουμε στο μυαλό μας, ως «Ψωροκώσταινα», ότι μπορούμε να πάμε μπροστά.

Επίσης, θα ήθελα να συγχαρώ και το πολιτικό προσωπικό της χώρας που ομολογουμένως, παρότι, έκανε αυτή την κίνηση πολύ καθυστερημένα, το αντιμετωπίζει και το προσεγγίζει χωρίς τις μικροκομματικές σκοπιμότητες και έχουμε έτσι μια ευρεία υποστήριξη από όλο το δημοκρατικό τόξο.

Στο πνεύμα, λοιπόν, αυτής της σύμπραξης και επειδή για αυτό το λόγο κληθήκαμε στη σημερινή ακρόαση, επιτρέψτε μου και εγώ να αναφερθώ, σε μερικά σημεία. Τα περισσότερα τα έχουν πει οι συνάδελφοι και οι συναδέλφισσες για την ιατρικώς υποβοηθούμενη αναπαραγωγή. Προφανώς, συντασσόμαστε στο ότι δεν πρέπει να υπάρχουν διαφορές ανάμεσα στα ομόφυλα και στα ετερόφυλα ζευγάρια. Τα περισσότερα έχουν ειπωθεί.

Εγώ θα ήθελα μόνο να τονίσω ότι ο αντίλογος στην παρένθετη κύηση είναι μάλλον υποκριτικός, γιατί είναι τόσα χρόνια που υπάρχει αυτό. Δεν αρθρώθηκε κάποια έντονη αντίθεση και προβληματισμός. Σε μια φιλελεύθερη δημοκρατία το δικαίωμα στην αυτοδιάθεση του σώματος είναι αδιαμφισβήτητο. Δεν χρειαζόμαστε το Κράτος να είναι «πατερούλης» κανενός. Ναι, να υπάρχουν έλεγχοι, δικλείδες ασφαλείας, ώστε να προστατεύονται οι ευάλωτες ομάδες, αλλά αυτό δεν μπορεί να απαγορεύσει συλλήβδην την αυτοδιάθεση του σώματος.

Πολύ σημαντικό το στοιχείο που αναφέρθηκε για την μετατροπή του τεκμηρίου πατρότητας σε τεκμήριο γονεϊκότητας. Εγώ θα ήθελα, να προσθέσω σε αυτό ότι γενικώς η γλώσσα του νομοσχεδίου θα πρέπει να είναι ουδέτερη ως προς το φύλο, ώστε να μη χρειάζεται να αφήσουμε πίσω άτομα της κοινότητάς μας και τα πιο ευάλωτα άτομα, που είναι συνήθως, οι τρανς, συνάνθρωποί μας. Ναι, συνήθως τι ακούμε σε αυτή μας την προσέγγιση; Εντάξει βρε παιδιά, μην τα θέλετε όλα, σιγά - σιγά έρχεται η αλλαγή.

Εντάξει, να παραδεχτούμε ότι η αλλαγή έρχεται συχνά από μια μελέτη, από μια κοινωνιολογική προσέγγιση. Εδώ θέλω να κάνω και μια παρένθεση, ότι στην Ισπανία τα ζητήματα της ομόφυλης συντροφικότητας και της ομόφυλης γονεϊκότητας λύθηκαν εν μια νυκτί. Σήμερα η Ισπανία, είναι μια χώρα όπου παρατηρείται μεγαλύτερη αποδοχή στην ΛΟΑΤΚΙ κοινότητα, οπότε δεν έχουμε να φοβηθούμε κάτι από το «shock treatment» τύπου Ισπανίας.

Αλλά, τέλος πάντων, ακόμα και αν θεωρήσουμε ότι ισχύει ότι η κοινωνική αλλαγή έρχεται σιγά-σιγά, θα ήθελα να έρθετε στη θέση των ανθρώπων που δεν τους αναγνωρίζονται τα δικαιώματά τους και να σκεφτείτε ότι τα άτομα αυτά κάθε μέρα που περνάει χωρίς την αναγνώριση και τη νομική κατοχύρωση των δικαιωμάτων μας, είναι μια μέρα με κόστος. Τι να το κάνουμε να ζούμε με την προοπτική ότι κάποια μέρα θα έχουμε ισότητα, όταν εγώ θέλω να πάρω το παιδί μου σήμερα από τον παιδικό σταθμό χωρίς εξουσιοδοτήσεις και τέτοια. Όχι όταν μεγαλώσει θέλω να παντρευτώ τον ή την σύντροφό μου σήμερα και όχι όταν αποβιώσει θέλω να είμαι στο πλευρό του συντρόφου μου ή της συντρόφου μου, όταν είναι στο νοσοκομείο σήμερα και όχι όταν αναρρώσει.

Οπότε όλοι καταλαβαίνουμε ότι πρέπει να γίνονται αργά και σταθερά βήματα, απλά να σκέφτεστε ότι η αδικία αυτή θα αποκατασταθεί στο μέλλον, αλλά δεν θα αποζημιωθούμε για αυτό το κομμάτι της ζωής που χάσαμε, μικρό ή μεγάλο, για το κάθε άτομο. Για αυτό καλούμε όλη την Εθνική Αντιπροσωπεία, τους Βουλευτές, γυναίκες και άντρες, από το «δημοκρατικό τόξο» να στηρίξουν, να το κάνουμε με όσο πιο συμπεριληπτικό τρόπο γίνεται, να μην κάνουμε μισές δουλειές.

Επειδή, αν δεν κάνω λάθος, είμαι ο μόνος εκπρόσωπος εκτός Πρωτευούσης, θα ήθελα να αναφερθώ λίγο και στις Βουλευτίνες και στους Βουλευτές της επαρχίας, όπου μας έχουν εκφράσει τον προβληματισμό τους ότι, επειδή εμείς εκπροσωπούμε τις περιφέρειές μας, εκεί δεν ξέρω εγώ, περίπου 70%-80%-90% είναι κατά, δυσκολευόμαστε να το στηρίξουμε. Εγώ θα ήθελα, να επισημάνω ότι στην επαρχία και γενικώς σε περιβάλλοντα που κυριαρχεί περισσότερο η ομοφοβία η τρανσφοβία και όλες οι φοβίες, σχετικά με τη ΛΟΑΤΚΙ κοινότητα, δεν είναι ότι δεν υπάρχουν άνθρωποι που καταπιέζουν, διότι θα ήθελαν την αποκατάσταση της αδικίας αυτής, αλλά δεν είναι ενδυναμωμένα.

Αυτός είναι ο ρόλος μας και ο ρόλος και ημών, της κοινωνίας των πολιτών, αλλά και της Εθνικής Αντιπροσωπείας, να βγει μπροστά να στηρίξει και να μην αναγκάζονται τα άτομα αυτά που ζουν σε ένα καταπιεστικό περιβάλλον, να αφήνουν τις πόλεις τους και να μεταναστεύουν στα μεγάλα αστικά κέντρα, όπου κατά τεκμήριο υπάρχει μεγαλύτερη ανοχή ή ακόμα και στο εξωτερικό. Το παρελθόν μάς δείχνει ότι οι παρόμοιες πρωτοβουλίες, αναθεώρησης και κοινωνικής προόδου είχαν αντιμετωπίσει πολύ τεράστια αντίδραση. Ολοκληρώνω ότι θα θέλαμε να χρησιμοποιήσετε την ευκαιρία που μας δίνει αυτό το νομοσχέδιο, εδώ θέλω να αναφερθώ και στο εργαλείο που μας δίνει το Europride, που φιλοξενούμε φέτος στη Θεσσαλονίκη, στα τέλη Ιουλίου.

Σε συνδυασμό, με αυτό το εργαλείο που έχουμε και το φέραμε εμείς, επειδή αγαπάμε την πατρίδα μας, είναι η δικιά μας συμβολή στην αλλαγή του αφηγήματος της χώρας μας, να χρησιμοποιήσουμε και το νομοσχέδιο αυτό, τη μεταρρύθμιση αυτή, που μπορεί να είναι εμβληματική και μπορεί να φέρει την Ελλάδα, να αλλάξει το αφήγημα.

Να την κάνει, από μια φοβική και εσωστρεφή χώρα, να την φέρει πάλι στο προσκήνιο. Να το χρησιμοποιήσουμε ως εργαλείο μαζί το πολιτικό προσωπικό και η κοινωνία των πολιτών, για να ενισχύσουμε την εικόνα της Ελλάδας και να την φέρουμε στο προσκήνιο ως ένα ηγέτη στην περιφέρεια και ευρύτερα. Ευχαριστώ πολύ.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Ανδριανός Ιωάννης, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λοβέρδος Ιωάννης – Μιχαήλ (Γιάννης), Αυγερινοπούλου Διονυσία, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Υψηλάντης Βασίλειος – Νικόλαος, Φόρτωμας Φίλιππος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Σαράκης Παύλος, Χήτας Κωνσταντίνος, Ηλιόπουλος Αθανάσιος (Νάσος), Αχτσιόγλου Ευτυχία, Ρούντας Γεώργιος και Κωνσταντοπούλου Ζωή.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Γιώργος Ιωάννης, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Καλογερόπουλος Δημήτριος, Κέλλας Χρήστος, Παπασωτηρίου Σταύρος, Κόνσολας Εμμανουήλ, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Βλαχάκος Νικόλαος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Γραμμένος Βασίλειος, Φωτίου Θεανώ, Γαυγιωτάκης Μιχαήλ, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων και Χουρδάκης Μιχαήλ.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ.: Αθανάσιος Καββαδάς, Βασίλειος (Λάκης) Βασιλειάδης, Αγγελική Δεληκάρη, Άννα Ευθυμίου, Κωνσταντίνος Κατσαφάδος, Κωνσταντίνος Κεφαλογιάννης, Σπυρίδων Κουλκουδίνας, Σπυρίδων Κυριάκης, Ελευθέριος Κτιστάκης, Θεοφάνης (Φάνης) Παπάς, Γεώργιος Σταμάτης, Χρήστος Καπετάνος, Χρήστος Δερμεντζόπουλος, Αχμέτ Ιχλάν, Παρασκευή (Βιβή) Δάγκα, Ασημίνα (Σεμίνα) Διγενή και Συμεών Κουπελόγλου.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κλείνουμε με την κυρία Δήμητρα - Ινές Αγγελή, Γενική Γραμματέα της Ανώτατης Συνομοσπονδίας Πολυτέκνων Ελλάδος.

**ΔΗΜΗΤΡΑ - ΙΝΕΣ ΑΓΓΕΛΗ (Γενική Γραμματέας της Ανώτατης Συνομοσπονδίας** **Πολυτέκνων Ελλάδος):** Ευχαριστώ πολύ κ. Πρόεδρε, ευχαριστούμε και για την πρόσκληση ως ακροαζόμενος φορέας. Κύριε Υπουργέ, κυρίες βουλευτές, κύριοι βουλευτές για όσους δεν γνωρίζουν, η αρχαιότερη οικογενειακή οργάνωση πάνω από 90 χρόνια, 93 χρόνια είναι η Ανώτατη Συνομοσπονδία Πολυτέκνων Ελλάδος, η οποία έχει ως μέλη τις οικογένειες που έχουν τα ευεργετήματα της νομοθεσίας, έχουν την πολυτεκνική ιδιότητα και μιλάμε για ένα πλήθος πάνω από το 10% του ελληνικού πληθυσμού, πάνω από 1.000.000 πολιτικά ενεργοί άνθρωποι.

Θα σας καταθέσουμε το υπόμνημα, θα κάνουμε όμως μια περίληψη για την οικονομία και του χρόνου. Θα περιοριστώ σε αυτό που μας ζητήσατε από την αρχή, να σχολιάσω το νομοσχέδιο που μιλάει για την ισότητα στον πολιτικό γάμο, γιατί αν αναφερθούμε και εμείς που έχουμε ως επιλογή μας αυτόν τον παραδοσιακό γάμο και έχουμε αποκτήσει και τα πάρα πολλά παιδιά, το πόσες δυσκολίες ανισότητες και κοινωνικό αποκλεισμό βιώνουμε τότε νομίζω, ότι θα μπούμε σε μια άλλη διαδικασία συζήτησης.

Καταρχήν, ένα θέμα που θέλουμε να θίξουμε είναι ότι διακρίνουμε αντισυνταγματικότητα, γιατί το νομοσχέδιο ορίζει ότι ο γάμος συνάπτεται μεταξύ δύο προσώπων διαφορετικού ή ίδιου φύλου. Η διατύπωση αυτή είναι αντισυνταγματική, γιατί στο άρθρο 21, παράγραφος 1, αναφέρει ρητά ότι η οικογένεια ως, θεμέλιο της συντήρησης και προαγωγής του Έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους. Εφόσον, λοιπόν, ζευγάρια του ίδιου φύλου δεν μπορούν να προσφέρουν στη συντήρηση του Έθνους, δεν μπορούν σύμφωνα με το Σύνταγμα να αποτελέσουν οικογένεια. Επομένως, δεν μπορεί να οριστεί γάμος για τα ζευγάρια αυτά.

Δεύτερον, είναι ότι θεωρούμε καταχρηστική τη χρήση των όρων «ισότητα» και «δικαίωμα» από την αιτιολογική έκθεση. Ο νέος ορισμός του γάμου που προτείνετε στο νομοσχέδιο διαφημίζεται ως απότοκο της ισότητας των Ελλήνων πολιτών έναντι στο νόμο. Το επιχείρημα, όμως, αυτό δεν ευσταθεί, γιατί η ισότητα ορίζεται μόνο μεταξύ ομοιών και όχι ανομιών ατόμων. Οι Έλληνες πολίτες είναι ίσοι, αλλά όχι ίδιοι.

Για αυτό υπάρχουν συνταγματικές πρόνοιες μέριμνας για τους οικονομικά ασθενέστερους, για τους άστεγους, για τους ανάπηρους και τους πολύτεκνους, χωρίς να θίγεται η ισότητα των πολιτών απέναντι στο νόμο, όπως πολλές φορές έχει συνομολογήσει και το ΣτΕ. Εκ του αντιθέτου, λοιπόν, συνάγεται το συμπέρασμα ότι η ισότητα των πολιτών απέναντι στο νόμο δεν παραβιάζεται από το γεγονός ότι ο γάμος έχει θεσπιστεί μεταξύ ετερόφυλων ατόμων μόνο. Έτσι, λοιπόν, δεν αποτελεί ατομικό δικαίωμα, διότι η άσκησή του δεν συντείνει στο αποτέλεσμα για το οποίο έχει ορισθεί ο θεσμός του γάμου.

Το τρίτο που θέλουμε να επισημάνουμε ότι δεν υπάρχει παραβίαση ανθρώπινου δικαιώματος με βάση την Ευρωπαϊκή Σύμβαση Δικαιωμάτων του Ανθρώπου και το Ευρωπαϊκό Δικαστήριο Δικαιωμάτων του Ανθρώπου, διότι η ισότητα απέναντι στο νόμο έχει ήδη επιτευχθεί με το σύμφωνο συμβίωσης. Το ίδιο το Ευρωπαϊκό Δικαστήριο Δικαιωμάτων του Ανθρώπου δεν θεωρεί ότι η μη θεσμοθέτηση γάμου μεταξύ ομοφύλων αποτελεί παραβίαση ανθρώπινου δικαιώματος και η απόφαση 1428 του 17 του Αρείου Πάγου κατέστησε σαφές ότι δεν υπάρχει καμία νομική δέσμευση ή υποχρέωση της χώρας μας να θεσμοθετήσει γάμο ομοφύλων.

Το τέταρτο που θέλουμε να αναφέρουμε είναι ότι, όσον αφορά τα δικαιώματα των παιδιών, οι ομόφυλοι κηδεμόνες τους έχουν πολλές νομικές δυνατότητες με συμβολαιογραφική και άλλες νομικές ενέργειες, όπως η κηδεμονία να εξασφαλίζουν και να προστατέψουν τα δικαιώματα του παιδιού. Θα θέλαμε, επίσης, να επισημάνουμε ότι ο γάμος των ομόφυλων ατόμων δεν αποτελεί δικαίωμα με βάση καμία διεθνή συνθήκη, ούτε η μη θέσπισή του παραβιάζει την αρχή της ισότητας. Το βέλτιστο συμφέρον του παιδιού είναι να έχει πατέρα και μητέρα, η συμπληρωματικότητα των οποίων εξασφαλίζει την καλή ανάπτυξη του παιδιού.

Τέλος αξίζει να σημειωθεί ότι επείγουσες προς επίλυση είναι οι ανισότητες που βιώνουν χρόνια τώρα οι πολύτεκνες οικογένειες, λόγω του πλήθους των παιδιών τους, τόσο σε φορολογικό, στεγαστικό και άλλα πολλά ζητήματα δημόσιας πολιτικής και μη δημοσιονομικού χαρακτήρα. Ήδη 17 βουλευτές του κυβερνώντος κόμματος έχουν υποβάλει για τις ελεύθερες μεταγραφές των παιδιών στα ανώτατα εκπαιδευτικά ιδρύματα, να μπορούν να φοιτήσουν κοντά στη μόνιμη κατοικία τους, τα οποία αναμένουμε εδώ και χρόνια να θεσμοθετηθούν.

Πιστεύουμε, λοιπόν, ότι θα πρέπει να δούμε όλες τις κοινωνικές ομάδες μέσα στο γάμο και να μην αμελούμε τον κανόνα που ο παραδοσιακός γάμος. Σας ευχαριστώ πάρα πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ολοκληρώσαμε, τον πρώτο κύκλο της συνεδριάσεως μας, που ήταν η τοποθέτηση των φορέων. Νομίζω δεν έχει κανένας παράπονο, ο χρόνος ήτο άπλετος. Τώρα, όμως, θα το μαζέψουμε, γιατί έχουμε άλλη συνεδρίαση. Ξεκινάμε, από όποιον βουλευτή, θέλει να κάνει ερώτηση. Τοποθέτηση θα κάνουμε στην επόμενη συνεδρίαση, που είναι η κατ’ άρθρον. Έχουν μιλήσει τα κόμματα και οι βουλευτές. Κατ’ αρχήν, επί της αρχής στην πρώτη συνεδρίαση έχουν χρόνο οι βουλευτές να τοποθετηθούν. Έχουμε, άλλες δύο συνεδριάσεις σήμερα. Τώρα, όμως, παρακαλώ ερωτήσεις. Άρα, λοιπόν ο χρόνος των βουλευτών για τις ερωτήσεις να είναι ένα λεπτό.

Τον λόγο έχει η κυρία Μαρία Συρεγγέλα, Εισηγήτρια της Πλειοψηφίας.

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας):** Εγώ, θα ήθελα να ρωτήσω πολύ σύντομα και την Ανώτατη Συνομοσπονδία Πολυτέκνων, με την οποία είχαμε μια πολύ καλή συνεργασία ως Υφυπουργός στην προηγούμενη διακυβέρνηση. Εγώ δεν έχω καταλάβει από τις ισχύουσες διατάξεις αυτές που έχω δει. Πού θίγονται τα συμφέροντα των πολυτέκνων; Δεν έχω διαβάσει ακόμα το υπόμνημα, μπορεί εκεί να είναι πιο αναλυτικά. Περίμενα, να μου πείτε που θίγονται οι πολύτεκνοι, όσον αφορά αυτό. Γιατί, οι επιστημονικοί φορείς έχουν απαντήσει τα ακριβώς αντίθετα όσον αφορά αυτά που ήταν. Ήταν, μια γενική τοποθέτηση και φυσικά, θα ήθελα να ρωτήσω και την Οργάνωση Γυναικών Ελλάδος, την οποία πραγματικά τιμούμε, με την έννοια του ότι θα μπορούσαμε να είχαμε και τις υπόλοιπες γυναικείες οργανώσεις όλων των κομμάτων. Σαφώς, ήταν μία επιλογή που έκανε το Κομμουνιστικό Κόμμα Ελλάδος.

Υπάρχει μια νομοθεσία όσον αφορά την παρένθετη κύηση, την παρένθετη μητρότητα, όπως λέει ο πολύς ο κόσμος. Ξεκινάει το 2002 και έχουν γίνει διορθώσεις, μάλλον τροπολογίες, όσον αφορά τη νομοθεσία και το 2005 και το 2014 και το 2022. Επειδή οι περισσότεροι ήταν μια ιδεολογική τοποθέτηση, να μου επιτρέψετε, εγώ, θα ήθελα να σας ρωτήσω όσον αφορά τις διατάξεις, που υπάρχουν αυτήν τη στιγμή. Είστε, υπέρ της κατάργησης της παρένθετης μητρότητας για λόγους ιατρικής αναγκαιότητας; Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Θα ήθελα να καλωσορίσω όλες και όλους τους εκπροσώπους φορέων. Να σας ευχαριστήσω πάρα πολύ που είστε μαζί μας και να σας ευχαριστήσω πολλαπλά, γιατί με τις παρεμβάσεις σας, είτε εδώ ζωντανά, είτε μέσω διαδικτύου, φωτίζετε ένα ζήτημα που δεν αφορά στενά κάποιους ανθρώπους μέσα στην κοινωνία, αλλά αφορά όλη την κοινωνία μας και αν είναι μία κοινωνία δίκαιη, συμπεριληπτική, αν σε αυτή την κοινωνία υπάρχουν δικαιώματα για όλους και αν υπάρχει ισότητα. Νομίζω ότι η παρουσία σας και οι παρεμβάσεις σας κατέδειξαν με τον πιο αποστομωτικό τρόπο γιατί θα πρέπει να θεσμοθετηθεί η ισότητα σε όλα τα δικαιώματα.

Αυτό είναι, άλλωστε, που λέμε εμείς, η ΠΛΕΥΣΗ ΕΛΕΥΘΕΡΙΑΣ, ίσα δικαιώματα για όλους τους ανθρώπους. Γιατί, λοιπόν, θα πρέπει να θεσμοθετηθεί η ισότητα το καταδεικνύετε με τις αφηγήσεις, με τις παρεμβάσεις σας και με τις πάρα πολύ τεκμηριωμένες, αλλά και ανθρώπινες, τοποθετήσεις σας. Αποδεικνύετε, για άλλη μία φορά, ότι η κοινωνία είναι πολύ πιο μπροστά από το πολιτικό σύστημα – γιατί αυτή είναι η αλήθεια – και πρέπει το πολιτικό σύστημα να ακολουθήσει και να αρθεί στο ύψος της ευθύνης του. Επειδή ήταν πολύ αισθητό, εγώ παρακολούθησα τις παρεμβάσεις σας καθώς ερχόμουν. Έχασα ίσως μία ή δύο παρεμβάσεις και θα τις δω. Ήταν πολύ αισθητό ότι μιλήσατε όλοι με συναίσθημα, με ψυχή, αλλά και με βιωματική σχέση με αυτά, στα οποία αναφερθήκατε, είτε μιλήσατε προσωπικά, είτε επιστημονικά.

Θα ήθελα να σας πω ότι για μας, για την ΠΛΕΥΣΗ ΕΛΕΥΘΕΡΙΑΣ, νομίζω ότι είμαστε το μόνο Κοινοβουλευτικό Κόμμα που λέει, χωρίς κανέναν αστερίσκο και χωρίς να έχει εσωτερικά προβλήματα με τους Βουλευτές του, ότι θα ψηφίσουμε το νομοσχέδιο αυτό και κάθε νομοσχέδιο που θα αναγνωρίζει δικαιώματα που ακόμη δεν έχουν κατοχυρωθεί και αναγνωρισθεί. Η δική σας, λοιπόν, παρουσία ουσιαστικά επιβεβαιώνει το πόσο σημαντικό είναι μέσα στη Βουλή να έρχεται η κοινωνία, να έρχεται η πραγματική βιωματική εμπειρία και όχι οι θεωρίες, οι οποίες παρασάγγας απέχουν από την πραγματικότητα.

Με συγκίνησε πάρα πολύ, κυρία Απέργη, το βίωμα που καταθέσατε. Κύριε Πρόεδρε, θέλει υπέρβαση ψυχής για ανθρώπους οι οποίοι υφίστανται εμπειρίες είτε οι ίδιοι, είτε τα παιδιά τους, που δεν θα έπρεπε η κοινωνία να επιφυλάσσει. Θέλει υπέρβαση ψυχής για να μας κάνουν αυτή την κατάθεση. Είναι δική μας ευθύνη τις εμπειρίες, τις προτάσεις και τις θέσεις σας και την παρουσία σας να τα αξιοποιήσουμε και σε ό,τι με αφορά, ως επικεφαλής της ΠΛΕΥΣΗΣ ΕΛΕΥΘΕΡΙΑΣ και την Κοινοβουλευτική μας Ομάδα την πολύχρωμη, θα το κάνουμε, να είστε βέβαιοι. Είμαστε ανοιχτοί να ακούσουμε περισσότερα ακόμα σε όλη την πορεία μέχρι την ψήφιση του νομοσχεδίου για βελτιώσεις, προσθήκες και εμπλουτισμό.

Η ερώτηση που ήθελα να απευθύνω σε όλες και όλους, ειλικρινά, είναι μία δύσκολη ερώτηση, αλλά και εύκολη. Έχει δύο σκέλη. Το πρώτο σκέλος είναι τι άλλο θα θέλατε να πείτε και δεν προλάβατε λόγω του χρόνου; Δεύτερον, αισθανθήκατε σε αυτή τη διαδικασία ότι πραγματικά διευκολύνεστε και πραγματικά θέλει να σας ακούσει η Βουλή;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Προσέξτε τι θα απαντήσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εγώ αισθάνθηκα ομολογώ, κύριε Πρόεδρε, σε αρκετά σημεία ότι υπήρχε ένα άγχος να τελειώσουν. Νομίζω ότι δεν θα έπρεπε, είναι η πρώτη φορά που γίνεται μια τέτοια συζήτηση με αυτά τα χαρακτηριστικά και έχει τεράστια σημασία οι άνθρωποι να μιλούν ελεύθερα.

Ειδική ερώτηση προς τον κ. Ποττάκη, γιατί στεναχωρήθηκα. Θα ήθελα, κύριε πρόεδρε, τον κύριο Ποττάκη να τον ξανακαλέσουμε, το Συνήγορο του Πολίτη. Ήταν πολύ σημαντικά αυτά τα οποία ανέφερε και ακόμα πιο σημαντικό να ακούσουμε τον Συνήγορο του Πολίτη για όλες τις καταγραφές, εμπειρίες και συμπεράσματα, αλλά και τις προτάσεις του στα ζητήματα ισότητας, ισότητας στον γάμο, ισότητας σε όλα τα δικαιώματα λέμε εμείς και να είναι η ακρόαση αυτή ουσιαστική και να έχει και ένα αποτέλεσμα. Και πάλι, το κύριο μήνυμα της παρέμβασής μου είναι ένα μεγάλο ευχαριστώ που ήρθατε και για όλα αυτά που μας είπατε και μας δώσατε. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ευχαριστούμε τηνκυρία Κωνσταντοπούλου. Για την Επιτροπή μας είναι τιμητικό που είναι εδώ η κυρία Κωνσταντοπούλου, Πρόεδρος κόμματος και όποιος Πρόεδρος κόμματος έρχεται στην Επιτροπή μας θα έχει τον λόγο, φυσικά κατ’ εξαίρεση των υπολοίπων συναδέλφων.

Πάντως, ο κ. Ποττάκης μίλησε 7,5 λεπτά, του δώσαμε πολύ χρόνο. Αλλά έχει καταθέσει νομίζω και υπόμνημα ο Συνήγορος του Πολίτη, οπότε νομίζω ότι δεν θα διαφύγουν της προσοχής των συναδέλφων οι παρατηρήσεις.

Τώρα, τον λόγο έχει η κυρία Ακρίτα.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Ευχαριστώ πολύ, κύριε Πρόεδρε. Κατ’ αρχάς να πω, να υπενθυμίσω στον Υπουργό, τον κύριο Σκέρτσο, ότι περιμένουμε από προχθές κάποιες απαντήσεις στις δικές μας ερωτήσεις.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Στην επόμενη συνεδρίαση, κυρία Ακρίτα.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Ευχαριστώ. Το πρώτο θέμα ήταν αν θα αντικατασταθεί τo «ζευγάρια ανεξαρτήτου φύλου», τα «ίδια δικαιώματα» και η ρητή διάταξη εξισώσεων γάμων σε κάθε θέμα. Θα το πούμε και στην επόμενη συνεδρίαση, λοιπόν. Το λέμε και τώρα. Έχω τις εξής ερωτήσεις. Η μια είναι για την κυρία Σκαλούμπα, την Πρόεδρο της Ομοσπονδίας Γυναικών Ελλάδος. Ήθελα να ρωτήσω, ανεξάρτητα από το ζήτημα της ιατρικώς υποβοηθούμενης αναπαραγωγής, ποια είναι η θέση της Ομοσπονδίας στο δικαίωμα όλων των ανθρώπων, ανεξαρτήτως σεξουαλικού προσανατολισμού, να μπορούν να παντρευτούν και να τεκνοθετούν.

Η δεύτερη ερώτηση είναι προς την κυρία Στέλλα Μπελιά, για τις οικογένειες «ΟΥΡΑΝΙΟ ΤΟΞΟ». Επειδή η κυρία Μπελιά είναι και εκπαιδευτικός, θα ήθελα πολύ να μας μιλήσει για τις καταστάσεις που αντιμετωπίζουν τα παιδιά των ζευγαριών αυτών στο σχολείο και πώς αντιμετωπίζονται και από τους συναδέλφους τους τα μέλη της εκπαιδευτικής κοινότητας.

Να πω, επίσης, για τους φορείς, που εκπροσωπούν στη συνεδρίαση την ψυχιατρική επιστήμη. Συγκεκριμένα, είναι δύο φορείς. Είναι ο Πρόεδρος της Ψυχιατρικής και ο Πρόεδρος της Παιδοψυχιατρικής Εταιρείας Ελλάδος. Σε επίπεδο κείμενης νομοθεσίας, θεωρείτε πως η Ελληνική Πολιτεία έχει πράξει όσα οφείλει, ώστε οι μη ετεροφυλοφιλία να μη θεωρείται ψυχική διαταραχή; Είναι πάρα πολύ σημαντικό αυτό.

Τέλος, να πω στους εκλεκτούς μας καλεσμένους από τη Διεθνή Αμνηστία και το «Rainbow Seniors» ότι εμείς πρώτοι αναδείξαμε εδώ τις καταγγελίες των φεμινιστικών οργανώσεων και καταδικάσαμε αυτή την τραγική έξαρση κακοποιητικού λόγου και ρητορικής μίσους, που εμφανίζεται τον τελευταίο καιρό μετά το νομοσχέδιο.

Κλείνοντας, να πω στην Πρόεδρο της ΠΛΕΥΣΗΣ ΕΛΕΥΘΕΡΙΑΣ, κυρία Κωνσταντοπούλου, ότι δεν είναι η μόνη που θα τα υποστηρίξει όλα αυτά. Και εμείς το ίδιο κάναμε και το είπαμε και στην εισήγησή μας. Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ελπίζω να βάλετε και αίτημα ονομαστικής ψηφοφορίας, γιατί εμείς δεν έχουμε αρκετούς βουλευτές και ακούμε ότι κανένα κόμμα δεν θέλει να βάλει ονομαστική ψηφοφορία.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Είναι υπό συζήτηση. Μην σάς πω την προσωπική μου άποψη. Θα σάς την πω ιδιαιτέρως.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ωραία, η δημόσια διαβούλευση γίνεται και επί των θεμάτων των διαδικαστικών.

Κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε. Αν θα μπορούσα να χρησιμοποιήσω δέκα δευτερόλεπτα για να πω ότι, όποιος παρακολούθησε αυτή την Επιτροπή και άκουσε τους φορείς να τοποθετούνται επί των συγκεκριμένων ζητημάτων, δεν νομίζω ότι μπορεί να έχει απορίες για το ποιο είναι το σωστό. Κρατώ μια φράση, την οποία άκουσα, ότι «η ώρα είναι τώρα και η ώρα αυτή έχει αργήσει».

Θέλω μια ερώτηση να απευθύνω προς το ΣΥΝ για τη σχέση των trans ατόμων με τα παιδιά τους και αν θεωρείτε ότι η υφιστάμενη κατάσταση αυτή τη στιγμή δημιουργεί πρόβλημα σε αυτήν τη σχέση των trans ατόμων με τα παιδιά τους. Αν υπάρχει απομάκρυνση, τι δημιουργεί όλη αυτή η σχέση, την οποία έχετε και η διάκριση, η οποία νομίζω ότι σας απασχολεί.

Επίσης, θέλω να ρωτήσω, το εξής. Τι εκτιμάτε, κυρία Μπελιά, ότι πρέπει να γίνει για τα ζητήματα των χωρισμένων γονέων, οι οποίοι θέλουν να γίνουν ξανά γονείς των παιδιών τους; Αν, δηλαδή, θα υπάρχει μια τέτοιου είδους πρόταση, την οποία κάνετε. Θα ήθελα να κάνω και μια τελευταία ερώτηση, ολοκληρώνω κύριε Πρόεδρε, στην κυρία Γιαννακοπούλου, γύρω από τα ζητήματα που αφορούν την ιατρική φροντίδα των τρανς παιδιών και το πώς αυτή τη στιγμή ικανοποιείται ή δεν ικανοποιείται. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σας ευχαριστούμε πολύ.

Τον λόγο έχει η κυρία Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Έχω καλυφθεί, κύριε Πρόεδρε, δεν έχω κάποια ερώτηση.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σας ευχαριστούμε πολύ.

Τον λόγο έχει ο κ. Σαράκης.

**ΠΑΥΛΟΣ ΣΑΡΑΚΗΣ (Ειδικός Αγορητή της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κύριε Πρόεδρε. Θα ήθελα να ρωτήσω όλους εκείνους που εκπροσωπούν τους φορείς και αυτοπροσδιορίζονται ως κοινότητα ΛΟΑΤΚΙ, γιατί ακριβώς δεν το γνωρίζουμε και αποκτούν βάσει της νομοθετικής πρωτοβουλίας της Κυβέρνησης και άλλων Κομμάτων, τα δικαιώματα της τεκνοθεσίας. Το αρκτικόλεξο ΛΟΑΤΚΙ+, να μας προσδιορίσουν τι σημαίνει το Κ, γιατί δεν το γνωρίζουμε, αλλά και το I και το Plus +, τι ακριβώς σημαίνει, τι ακριβώς συμβολίζει, για να μπορέσουμε να κατανοήσουμε ακριβώς πώς αυτοπροσδιορίζονται βάσει των φυλών. Το ένα ερώτημα, είναι αυτό.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Πρέπει να είναι συγκεκριμένη η ερώτηση.

**ΠΑΥΛΟΣ ΣΑΡΑΚΗΣ (Ειδικός Αγορητή της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Συγκεκριμένη είπα.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σε ποιόν;

**ΠΑΥΛΟΣ ΣΑΡΑΚΗΣ (Ειδικός Αγορητή της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Συγκεκριμένη είπα, σε όποιον μπορεί να μου απαντήσει…

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σε ποιόν φορέα;

**ΠΑΥΛΟΣ ΣΑΡΑΚΗΣ (Ειδικός Αγορητή της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Στους φορείς που αυτοπροσδιορίζονται και μάλιστα, υπάρχουν εδώ φορείς που είναι από τις κοινότητες ΛΟΑΤΚΙ, που εκπροσωπούνται. Αυτό είναι το ερώτημα, θα θέλαμε να μας το εξηγήσουν. Το Κ, τα γράμματα Λ, το Ο, το Α και το Τ, το αντιλαμβανόμαστε, αλλά το Κ και το Ι και το +, τι ακριβώς σημαίνει. Σας ευχαριστώ πολύ.

Κύριε Πρόεδρε, το δεύτερο ερώτημα. Αυτοί οι φορείς οι οποίοι ισχυρίζονται ότι βάσει του νόμου αποκτούν δικαίωμα και όχι προνόμιο, από πού εκπορεύεται η βάση του δικαιώματος. Γιατί; Γιατί, για εμάς, θεωρούμε ότι πρόκειται για προνόμιο και όχι για χορήγηση αναγνώριση δικαιώματος. Από που θεωρούν ότι εκπορεύεται το δικαίωμα;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σας ευχαριστούμε πολύ.

Τον λόγο έχει η κυρία Αχτσιόγλου.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Σας ευχαριστώ πολύ, κύριε Πρόεδρε. Καλησπέρα, ευχαριστούμε πάρα πολύ, όλες και όλους για τις τοποθετήσεις σας. Έχω, δύο ερωτήσεις. Η πρώτη έχει μάλλον αναφερθεί με έναν τρόπο ήδη στην κυρία Μπελιά. Θα θέλαμε να μας πει την εμπειρία της. Πως βιώνονται οι πράξεις διάζευξης, δηλαδή, του χωρισμού ενός ζευγαριού; Τι συμβαίνει αν έχει υπάρξει ένα παιδί στο μεταξύ στις οικογένειές σας και πως αυτό θα μπορούσε να αποκατασταθεί ο δεσμός της γονεϊκότητας, που αυτή τη στιγμή δεν γίνεται με το νομοσχέδιο αυτό. Δηλαδή, τι θα πρότεινα εσείς να γίνει; Κάποιου είδους αναδρομικότητα, ενδεχομένως, στις ρυθμίσεις του νομοσχεδίου, για να μπορέσουμε να καλυφθούν τα παιδιά και οι δεσμοί τους με τον έτερο γονέα;

Το δεύτερο ερώτημα, είναι προς την στην κυρία Έλενα - Όλγα Χρηστίδη, από το «Orlando LGBT+». Έτσι όπως έχει το νομοσχέδιο αυτήν τη στιγμή, αν υπερψηφιστεί, αν μια γυναίκα έρθει σε γάμο με μια άλλη γυναίκα και προσφύγει σε ιατρικώς υποβοηθούμενη αναπαραγωγή με κοινή συναίνεση, με συναίνεση και της συζύγου δηλαδή, η σύζυγος δεν καθίσταται αυτόματα μητέρα. Θα πρέπει να γίνει εκ των υστέρων, μάλλον τεκνοθεσία εκ μέρους της. Εσείς πώς τοποθετείστε απέναντι σε αυτό; Θεωρείτε πως είναι ένα απλό γραφειοκρατικό εμπόδιο που μπορεί να ξεπεραστεί ή θεωρείτε πως είναι ένα σημαντικό ζήτημα και τι θα προτείνατε να γίνει; Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ο κύριος Δημητριάδης από την Κ.Ο. «ΣΠΑΡΤΙΑΤΕΣ»;

**ΙΩΑΝΝΗΣ ΚΟΝΤΗΣ:** Κύριε Πρόεδρε, είναι στην Εξεταστική Επιτροπή για τα Τέμπη και θα θέσω τα ερωτήματα εγώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Θα κάνετε εσείς τις ερωτήσεις.

Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ:** Σας ευχαριστώ πολύ, κύριε Πρόεδρε. Θα ήθελα να κάνω δυο ερωτήσεις. Η πρώτη ερώτηση είναι προς τον εκπρόσωπο της Παιδοψυχιατρικής. Θέλω μία τεχνική ερώτηση. Εάν υιοθετηθεί ένα παιδί από δύο άνδρες ή οι δύο γυναίκες και μεγαλώνοντας ανακαλύψει ότι δεν είναι σίγουρα απόρροια δύο ανδρών και ψάχνει να βρει την πραγματική του ρίζα, τους γονείς, τη μητέρα και αν του λείπει η μητέρα του; Καταλαβαίνουμε πως σε όλα τα παιδιά, υπάρχει αυτό το θέμα. Επειδή εγώ μεγάλωσα μόνος μου παιδιά, όταν πέθανε η μαμά τους, ξέρω ότι τα παιδιά αναζητούν το έτερον ήμισυ, τον έτερο γονέα. Εάν υπάρχει πρόβλημα στο παιδί αυτό και θα χρειάζεται υποστήριξη;

Δεύτερον, εάν χωρίσουν οι δύο άνδρες ή γονείς ή αν δουν ότι το παιδί που πήραν, που υιοθέτησαν, είναι μία μεγάλη δυσκολία στην ανάπτυξή του, ίσως γιατί δεν το είχαν υπολογίσει, όπως φαίνεται τι βάρη επιφέρει, τι θα γίνεται εκεί πέρα; Θα επιστρέφουν το παιδί σε έναν φορέα; Κατ’ ανάγκη θα παραμένει στον ένα ή τον άλλο γονέα ή και στους δύο; Αυτές είναι τεχνικές ερωτήσεις. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Ρούντας.

**ΓΕΩΡΓΙΟΣ ΡΟΥΝΤΑΣ:** Σας ευχαριστώ, κύριε Πρόεδρε. Δύο ερωτήσεις, παρακαλώ πολύ, προς την κυρία Χρηστίδη ή την κυρία Παπαθανασίου, όποιος μπορεί να μας απαντήσει. Νομίζω ότι αναφέρατε στο λόγο σας μια έρευνα, που ανέφερε ότι τα τρανς άτομα – και διορθώστε με αν κάνω λάθος – είχαν αυξημένες τάσεις αυτοκτονικής συμπεριφοράς. Να μας απαντήσετε ποια είναι τα αίτια. Δεύτερον, μπορείτε να μας δώσατε, σας παρακαλώ, τον ορισμό της έννοιας «queer»; Τρίτον, πιστεύετε ότι μπορούν να υιοθετήσουν παιδί; Τέταρτον, οι πολυσυντροφικοί, «swingers», αποτελούν μέλη της ΛΟΑΤΚΙ κοινότητας; Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Καταρχάς, να σας πω ότι είναι πολύ σημαντικό ότι ακούσαμε εδώ τους φορείς σήμερα, γιατί καταλαβαίνουμε όλοι ότι οι άνθρωποι που μίλησαν είναι άνθρωποι με «Α» κεφαλαίο. Είναι άνθρωποι με προβλήματα, που τους έχουν δημιουργηθεί εξαιτίας της κοινωνίας, που δεν τους αποδεχόταν έως τώρα. Άρα, θα πρέπει η κοινωνία να τους αποδεχθεί, για να συναισθανθούν ότι είναι οι ίδιοι άνθρωποι, όπως όλοι οι υπόλοιποι.

Θα ήθελα να κάνω ένα ερώτημα στην Πρόεδρο του Σωματείου Υποστήριξης Διεμφυλικών, κ. Κωνσταντινίδη - Απέργη, το οποίο, νομίζω ότι δεν έγινε απόλυτα κατανοητό. Πόσο σημαντικό είναι να αλλάξει το όνομα των τρανς ανθρώπων στα έγγραφα των παιδιών τους, των βιολογικών παιδιών τους;

Επίσης, θα ήθελα να θέσω μία ερώτηση στη Γενική Γραμματέας της Ανώτατης Συνομοσπονδίας Πολυτέκνων Ελλάδος, κυρία Αγγελή. Μας είπε ότι, κατά την άποψή της, με το Σύμφωνο Συμβίωσης έχουν λυθεί όλα. Ποια όλα έχουν λυθεί; Αν είχανε λυθεί δε θα κάναμε σήμερα αυτή τη συζήτηση για αυτό το νομοσχέδιο, γιατί άκουσα κάτι περί φυσιολογικότητας και μη. Νομίζω ότι είσαστε λίγο εκτός. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η κ. Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε. Να ευχαριστήσω κι εγώ πολύ τους ανθρώπους που ήρθαν εδώ και για άλλη μια φορά θα έπρεπε να μας εκθέσουν, είτε θέλουν, είτε δεν θέλουν, την προσωπική τους ζωή και το πόσο ικανοί και άξιοι είναι μέσα σε αυτήν.

Θα ήθελα να ρωτήσω την κυρία Μαραβέγια, δεν ξέρω αν μας παρακολουθεί. Μας μίλησε διαδικτυακά, που είναι μέλος του Ευρωπαϊκού Δικτύου Οργανώσεων ΛΟΑΤΚΙ Οικογενειών NELFA (Network of European LGBTIQ Families Associations). Όπως μας είπε και η ίδια, αν δεν κάνω λάθος, ότι ζει στην Ισπανία μαζί με τα παιδιά της και τη σύντροφό της. Έχω και εγώ πάρα πολλούς ανθρώπους μέσα στο κοντινό μου οικογενειακό περιβάλλον, οι οποίοι έφυγαν στο εξωτερικό, άλλοι στη Γαλλία, πήγαν στην Ευρώπη, τέλος πάντων, για να μπορέσουν να ζήσουν μια φυσιολογική ζωή. Θα ήθελα να ξέρω, έχουν εικόνα τού πόσοι νέοι άνθρωποι έχουν φύγει στο εξωτερικό, για να μπορέσουν να φτιάξουν οικογένειες ή να ζήσουν μια φυσιολογική ζωή με δικαιώματα και χωρίς να στιγματίζονται και να κατακρίνονται;

Η δεύτερη ερώτηση πηγαίνει στην Πρόεδρο της Ομοσπονδίας Γυναικών Ελλάδας, κ. Σκαλούμπακα. Επειδή μου αρέσει πάρα πολύ να ακούω όλων τις απόψεις με μεγάλη προσοχή, θα ήθελα να σας ρωτήσω, για να κατανοήσω, το εξής. Θεωρείτε, από αυτά που είπατε, επειδή «στρώνει» το νομοσχέδιο τον δρόμο για την παρένθετη κύηση, που είπε πολύ σωστά, η κ. Συρεγγέλα, ότι πρέπει σήμερα να αγνοήσουμε τα δικαιώματα κάποιων γυναικών που ανήκουν στη ΛΟΑΤΚΙ κοινότητα, για να μπορέσουμε να υπερασπιστούμε τα δικαιώματα των παρένθετων μητέρων; Πρέπει, δηλαδή, να αγνοήσουμε τα δικαιώματα κάποιων γυναικών, για να ωφελήσουμε τα άλλα ή πρέπει να αναζητήσουμε μία άλλη λύση σε αυτό το πρόβλημα, που και εγώ συμμερίζομαι ότι υπάρχει και ίσως θα έπρεπε να υπάρχει πιο αυστηρή νομοθεσία, αλλά όχι να είναι αυτή η λύση; Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ήθελα και εγώ να ευχαριστήσω όλους τους φορείς, που συμβάλλαν σήμερα σε αυτήν τη γόνιμη συζήτηση. Η ερώτηση μου απευθύνεται στις κυρίες Χριστίνα Σκαλούμπακα και Δήμητρα Αγγελή. Εσείς οι δύο, όπως καταλάβατε, ήσασταν εδώ και εκφράσετε την αντίθετη άποψη. Ήσασταν, δηλαδή, περίπου το 10% των φορέων, που εκλήθησαν να εκφέρουν και να γνωμοδοτήσουν για αυτό το νομοσχέδιο. Το υπόλοιπο 90%, που εκφράστηκε από την άλλη πλευρά και όπως ο κύριος που εκπροσωπεί το «Gay Pride», στα νέα ελληνικά τις «παρελάσεις υπερηφάνειας», είπε ότι η ελληνική κοινωνία σε όλη της την περιφέρεια, γύρω στο 80% με 90%, αντιτίθεται σε αυτές τις μεθοδεύσεις. Τι έχετε να πείτε για την ποιότητα της δημοκρατίας μας; Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επίτροπων):** Κρίσεως ερώτηση, αλλά τώρα επί του θέματος; Από αυτό πιάνεστε; Άμα θέλουμε να δούμε για τη δημοκρατία, έχουμε πολλά άλλα.

Τον λόγο έχει ο κ. Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε. Καταρχήν, να πω συγχαρητήρια στην κυβέρνηση και στον Υπουργό, που φέρνει αυτό το νομοσχέδιο. Η σημερινή μέρα δείχνει πόσο καλά έχει ριζωθεί η δημοκρατία στη χώρα μας και πόσο αναπτυγμένη κοινωνία των πολιτών, που πολλές φορές είναι πολύ πιο μπροστά από το κράτος.

Θα ήθελα να αναφερθώ σε έναν άνθρωπο, που δεν είναι σήμερα μαζί μας και επιτρέψτε μου αυτό. Ένας άνθρωπος που βοήθησε στην ορατότητα, όχι μόνο των τρανς ατόμων, αλλά και των ΛΟΑΤΚΙ ατόμων, την αείμνηστη Μαρίνα Γαλανού, που δυστυχώς δεν είναι μαζί μας σήμερα, που έχει φύγει από τη ζωή. Νομίζω ότι σε αυτές τις πολύ συγκινητικές ημέρες, πάντα, θα πρέπει να αναφερόμαστε σε αυτούς που ξεκίνησαν και δεν είναι δίπλα μας.

Θέλω να πω ότι είμαι πολύ χαρούμενος, που έχει γίνει ένας τέτοιος διάλογος σήμερα. Από εκεί και πέρα, το τι θα κάνει ο καθένας στην Ολομέλεια αφορά τον εαυτό του και τη συνείδησή του, αλλά έδειξε ότι η κοινωνία μας τελικά προχωράει. Η πρώτη ερώτηση θα ήθελα να κάνω είναι στην Ανώτατη Συνομοσπονδία Πολυτέκνων Ελλάδος. Αν αύριο που θα ψηφιστεί το νομοσχέδιο, όπως φαίνεται, θα εγγράψετε μέλη στο σύλλογο σας, όταν θα έρθουν να γραφτούν και όταν γίνουν πολύτεκνοι; Αυτό είναι κάτι πολύ σημαντικό για εμάς να το ξέρουμε.

Η δεύτερη ερώτηση έχει να κάνει στο «Orlando LGBT+». Με βάση τις χώρες που έχει ήδη ψηφιστεί, αν έχετε κάποια χώρα να μας πείτε τις πρακτικές που εφάρμοσε την επόμενη μέρα; Αν χρειαστεί κάποια ενδυνάμωση της κοινωνίας των πολιτών, ώστε να ενδυναμώσουν αυτούς τους γονείς από τη στιγμή που μπήκαν στη διαδικασία της αστικής οικογένειας μέσα στην κοινωνία;

Η τρίτη ερώτηση αφορά αυτό «Πολύχρωμο Σχολείο». Τι θα γίνει αν οι γονείς αυτοί θα θέλουν να είναι μέλη του Συλλόγου Γονέων και Κηδεμόνων μέσα στις σχολικές κοινότητες; Τι πιστεύετε ότι είναι αυτό, με βάση την εμπειρία σας μέχρι τώρα. Θα αλλάξει στη ζωή των παιδιών σας, όντας στο σχολείο γραμμένοι ως οικογένεια και όχι ως μονοπρόσωπα άτομα; Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η κυρία Λινού.

**ΑΘΗΝΑ ΛΙΝΟΥ:** Σας ευχαριστώ. Και εγώ ευχαριστώ όλους για την παρουσία, γιατί είναι άλλο να διαβάζεις θεωρητικά πράγματα και άλλο να ζεις και να βλέπεις τους ανθρώπους και τα προβλήματα που αντιμετωπίζουν.

Τώρα θα αναγκαστείτε να ακούσετε την επαγγελματική μου διαστροφή και μια και είναι οι εκπρόσωποι των επιστημονικών κοινοτήτων, ήθελα να κάνω τρεις ερωτήσεις. Θα πείτε ότι ίσως είναι άσχετο, γιατί αφορά την παρένθετη κύηση, αλλά νομίζω ότι από όλους αναδείχθηκε ότι η παρένθετη κύηση θα εξυπηρετήσει και τα ομόφυλα ζευγάρια, όπως εξυπηρετεί και τα ετερόφυλα ζευγάρια. Οι ερωτήσεις μου αφορούν και τα δύο, όλους τους τύπους ζευγαριών που θα επωφεληθούν αν μπορέσουμε, παρεμβαίνοντας σε θέματα της παρένθετης κύησης, να εξασφαλίσουμε περισσότερη υγεία και για της παρένθετες μητέρας, αλλά και για τα παιδιά που θα γεννηθούν από παρένθετη καύση οποιοσδήποτε και αν είναι η μορφή της οικογένειας.

Το πρώτο που ήθελα να ρωτήσω για τους ψυχιάτρους και τους ψυχολόγους συναδέλφους, είναι αν υπάρχουν μελέτες που να δείχνουν πώς και αν η ψυχολογική κατάσταση της μητέρας κατά τη διάρκεια της κύησης και κατά τη διάρκεια της περιγεννητικής περιόδου επηρεάζει τη δική της ψυχολογική κατάσταση, αλλά και τον κίνδυνο ψυχικής υγείας και γενικά της πνευματικής ανάπτυξης του παιδιού. Αν υπάρχουν τέτοιες μελέτες.

Μια άλλη μελέτη, σχετικά με τον Παγκόσμιο Οργανισμό, όλοι γνωρίζουμε ότι είναι καλό για το παιδί, για την ψυχολογία του παιδιού η σωματική επαφή και διαφημίζεται αυτό με τη μητέρα του στην περιγεννητική περίοδο. Αν υπάρχουν μελέτες που να δείχνουν ότι αυτό όντως βλάπτει η ωφελεί το παιδί.

Το τελευταίο, για τις μελέτες που και για τις και για τη μετανάλυση – που και εγώ είμαι fan της μετανάλυσης – θα ήθελα να δω ότι στις μεταναλύσεις ήταν δυνατόν να ληφθεί υπόψη η ηλικία του παιδιού, δηλαδή, μέχρι ποια ηλικία είχε φτάσει τα παιδιά και πώς είχαν φτάσει τα παιδιά και ποια παιδιά, και επίσης αν στη μετανάλυση είχε ληφθεί υπόψη η κοινωνικοοικονομική κατάσταση των γονέων και η οικονομική ευμάρεια των γονέων. Μιλάω για τα παιδιά που γεννήθηκαν και από παρένθετη μητέρα και με άλλον τρόπο και αν είναι ομόφυλων ζευγαριών. Νομίζω αρκετές από τις μελέτες, ταυτόχρονα, είχαν ομάδες παιδιών από όλων των ειδών, θα έλεγε κανείς, όχι μόνο για τις παρένθετες. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Λοιπόν, προχωράμε στις απαντήσεις, αυστηρά 2 λεπτά και θα πω εγώ ποιος φορέας πρέπει να απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σε όλους θα δώσετε τον λόγο και θα απαντήσει ο καθένας.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σε όσους απευθύνθηκαν οι ερωτήσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εγώ τους ρώτησα όλους.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σε όσους προστέθηκαν ερωτήσεις. Τώρα δεν έχουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ηδική μου ερώτηση ήταν για όλες και όλους που παρίστανται και που είναι και διαδικτυακά.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Έχουμε 20 λεπτά μπροστά μας, δεν έχουμε παραπάνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Εντάξει, κύριε Πρόεδρε, θα πάει λίγο πιο πίσω η άλλη Επιτροπή, έχει γίνει τόσες φορές. Θα πάει λίγο πιο πίσω η επόμενη Επιτροπή. Έχει γίνει πάρα πολλές φορές, δεν είναι πρωτόγνωρο. Σημασία έχει να τους ακούσουμε τους ανθρώπους που είναι εδώ και όσους συνδέονται είναι από μακριά.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Η κυρία Μπελιά, να απαντήσει σε αυτά που την ερώτησαν.

**ΣΤΕΛΛΑ ΜΠΕΛΙΑ (Πρόεδρος της οργάνωσης «ΟΙΚΟΓΕΝΕΙΕΣ ΟΥΡΑΝΙΟ ΤΟΞΟ», εκπρόσωπος και της Αστικής μη Κερδοσκοπικής Εταιρείας «ΠΟΛΥΧΡΩΜΟ ΣΧΟΛΕΙΟ»):** Ευχαριστώ. Έχω διάφορες ερωτήσεις και θα ξεκινήσω με τη σειρά που τις έγραψα. Ξανακούστηκε και νομίζω ότι θα μπορούσα να απαντήσω αυτήν την ερώτηση για το σχολείο και ως «Πολύχρωμο Σχολείο», με την ιδιότητά μου ως εκπαιδευτικός και, ταυτόχρονα, να απαντήσω και με την ιδιότητά μου ως γονέας μητέρα παιδιών, δεν ξέρω τώρα πώς θέλετε να το διαχειριστώ. Η μία ερώτηση αφορούσε την ιδιότητα την εκπαιδευτική ως «Πολύχρωμο Σχολείο». Λοιπόν, απαντώ ότι αυτήν τη στιγμή τα παιδιά μας μέσα στο σχολείο δεν βρίσκουν πουθενά, μα πουθενά την εικόνα της οικογένειας τους.

Ο άνθρωπος που έχει τη δυνατότητα και την ικανότητα να περιγράφει τον κόσμο, ο δάσκαλος που έχει αυτή τη δυναμική και αυτή την αξία, τον περιγράφει με έναν τέτοιο τρόπο που τα παιδιά μας δεν μπορούν να δουν στον καθρέφτη αυτόν ούτε την ύπαρξή τους, ούτε και την οικογένεια τους. Είναι, λοιπόν, σαν να τους λέει το ελληνικό σχολείο αυτήν τη στιγμή ότι δεν υπάρχουν, ότι δεν υπάρχει πουθενά, ούτε στα φανερά ούτε στα κρυφά αναλυτικά προγράμματα, στα μαθήματα, στα βιβλία, η εικόνα των οικογενειών. Όλο αυτό λειτουργεί ως ένα στίγμα για τα παιδιά μας.

Τα παιδιά μας ξέρουν από την πρώτη στιγμή σε τι οικογένειες μεγαλώνουν, δεν τα μεγαλώνουμε με μυστικά και ψέματα. Στην πρώτη τους ερώτηση, όσο μικρά και να είναι, προσαρμόζουμε τις απαντήσεις μας, αλλά στο σχολείο αντιμετωπίζουν μια άλλη πραγματικότητα, όπου, καταγεγραμμένα και από έρευνες, έρχονται συνάδελφοι εκπαιδευτικοί και λένε «εγώ, που δεν είμαι και ομοφοβική ή ομοφοβικός και έχω και φίλους γκέι, δεν μπορώ να μπω στην τάξη και να πω οι δυο μαμάδες για εμένα είναι εντάξει». Έχουν αναγκαστεί τα δικά μου παιδιά σε μάθημα να σηκώσουν το χέρι τους και να πουν «δεν είναι αυτή η μοναδική μορφή οικογενειακού σχηματισμού και σας παρακαλώ πολύ να συμπεριλάβετε και τη δικιά μας οικογένεια, γιατί είμαστε εδώ και υπάρχουμε» και είναι πάρα πολύ ζόρικο να βάζουμε τα παιδιά μας – δεν τα βάζουμε εμείς, η Πολιτεία τα βάζει – να διεκδικούν το να υπάρχουν ως οικογένεια.

Το λέω αυτό και ελπίζω ότι όλη αυτή τη δουλειά που έχουμε κάνει όλο αυτό το διάστημα και με το Υπουργείο Παιδείας και με το Ινστιτούτο Εκπαιδευτικής Πολιτικής, στο κομμάτι που αφορά τα ζητήματα που αφορούν τις οικογένειες μας, αλλά και γενικότερα τη συμπερίληψη όλων των ετεροτήτων, όχι μόνο των ΛΟΑΤΚΙ+ ανθρώπων μέσα στο σχολείο και η αντιμετώπιση των ετεροτήτων όχι σαν ένα πρόβλημα, αλλά σαν ένα πλούτο για τη σχολική διαδικασία, που είναι πάρα πολύ σημαντικό να το δούμε έτσι. Θα πιάσει τόπο και θα έχουμε σύντομα και εξειδικευμένες εγκυκλίους προς αυτή την κατεύθυνση και μια σταδιακή προσαρμογή του εκπαιδευτικού μηχανισμού, ώστε να συμπεριλαμβάνει σημαντικά πράγματα, τα οποία δεν θα είναι θετικά μόνο για τα δικά μας παιδιά, θα είναι θετικά για όλα τα παιδιά και για όλη τη σχολική κοινότητα. Με το να λες σε μια σχολική κοινότητα ότι όλοι οι άνθρωποι είναι ίσοι και αξίζουν ίσα δικαιώματα, μόνο και μόνο γιατί είναι άνθρωποι, μειώνεις όσο μπορείς όλα αυτά τα αυξημένα επίπεδα ενδοσχολικής βίας που βλέπουμε. Αυτό για την ερώτηση σε σχέση με το σχολείο.

Θα ήθελα να απαντήσω στον κ. Σαράκη, με την ιδιότητά μου της επιμορφώτριας στο Εθνικό Κέντρο Δημόσιας Διοίκησης και Αυτοδιοίκησης, ότι η Βουλή των Ελλήνων έχει μνημόνιο συνεργασίας με το ΕΚΔΔΑ και το ΙΝΕΠ και θα ήταν μεγάλη μας χαρά να κληθείτε όλοι σε ένα διήμερο εκπαιδευτικό πρόγραμμα το οποίο αφορά την ισότιμη πρόσβαση των ΛΟΑΤΚΙ+ ανθρώπων στη δημόσια διοίκηση και εκεί να λυθούν όλες σας οι απορίες για το ακρωνύμιο ΛΟΑΤΚΙ, για την ορολογία και για τις διακρίσεις που βιώνουν οι ΛΟΑΤΚΙ+ άνθρωποι σε όλα τα πεδία.

Θα ήθελα να σας πω κ. Σαράκη, επειδή μιλάτε για δικαιώματα και για προνόμια, ότι εγώ έχω μεγαλώσει πέντε παιδιά. Δεν είμαι πολύτεκνη, η σύντροφός μου είναι μονογονέας τριών παιδιών και εγώ είμαι μονογονέας δύο παιδιών. Ζευγάρι πολύτεκνων εκπαιδευτικών, φίλοι με τους οποίους μεγαλώναμε μαζί τα παιδιά μας από τον βρεφικό σταθμό ακόμη, ο Νίκος Κατσούλης και η Μαρία Πολίτη, έγραψαν για ένα πολύ παράξενο πράγμα.

Δεν μπορούμε να σκεφτούμε αυτό το κομματάκι το μικρό, το λίγο, που η Πολιτεία παρέχει ως διευκόλυνση στα ετερόφυλα ζευγάρια, στους πολύτεκνους, εμείς δεν το πήραμε ποτέ. Ποιο; Θέλετε να σας απαριθμήσω; Μπορώ. Η μέριμνα για τους πολύτεκνους είναι πενιχρές οι διευκολύνσεις, δεν θα πω εγώ ότι δεν είναι. Γενικά η μέριμνα η κρατική για τους πολύτεκνους πενιχρές διευκολύνσεις έχει. Αλλά το να μην πληρώνουν, ας πούμε, τέλη ταξινόμησης, προκειμένου να αγοράσουν αυτοκίνητο ή να έχουμε μειωμένο εισιτήριο στα μέσα μαζικής μεταφοράς, στα θέατρα κλπ., εμείς δεν το είχαμε ποτέ.

Εμένα το ένα μου παιδί έχει 81% αναπηρία. Τα παιδιά μου θα δώσουν του χρόνου πανελλήνιες και δεν θα έχουν αυτό που οι υπόλοιπες πολύτεκνες οικογένειες έχουν. Και επίσης, δεν θα το έχουν, γιατί εγώ έχω χωρίσει με τη σύντροφό μου από το 2019. Και για να αποδείξουμε ότι είμαστε συν-γονείς των παιδιών μας – που με τα παιδιά μας δεν έχουμε χωρίσει, μεταξύ μας χωρίσαμε, οι γονείς δεν χωρίζουν με τα παιδιά τους, με τους συντρόφους τους χωρίζουν – θα πρέπει εμείς τι να κάνουμε; Χωρισμένοι από το 2019 να πάμε στο 2024 να ξαναπαντρευτούμε. Λίγο να ξέρουμε τι λέμε.

Δεν είναι, λοιπόν, προνόμιο να έχουμε ίσα δικαιώματα με άλλους πολίτες, που πληρώνουμε ίδιες φορολογίες και εκείνοι έχουν και εμείς δεν έχουμε. Ευχαριστώ πολύ. Δεν είναι προνόμιο, είναι διάκριση αυτό που βιώνουμε. Θα μου άρεσε να ξέρω, επίσης, αν θα εγγραφούμε και εμείς στα σωματεία σας, γιατί, ας πούμε, τους Ρομά ξέρω ότι όταν έρχονται δεν τους εγγράφετε. Τους χωρισμένους γονείς επίσης δεν τους μετράτε. Αυτά, ευχαριστώ.

**ΠΑΥΛΟΣ ΣΑΡΑΣΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, απάντηση, όμως, δεν έλαβα. Ρωτάμε για να πληροφορηθούμε, πάνω από όλα και εμείς και οι συνάδελφοι τι είναι το Q, το Κ, το Ι και το +. Δεν πάμε σε σεμινάρια. Εδώ ήρθε να μας επεξηγήσει πράγματα, να πληροφορηθούν και οι συνάδελφοι που θα κληθούν να ψηφίσουν αυτό το νόμο.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κύριε Σαράκη, μου επιτρέπετε λίγο; Εδώ δεν είμαστε σχολείο και δεν κάνουμε ερωτήσεις, να πάρουμε απαντήσεις και να βάλουμε βαθμολογία. Ο κάθε φορέας θα πει αυτά που έχει να πει. Έχουμε ακούσει την ερώτηση του κ. Σαράκη, την έχουμε καταγράψει. Αν απαντήθηκε ή δεν απαντήθηκε είναι στη δικιά σας κρίση. Δεν θα κάτσω να κάνω εξεταστική περίοδο τώρα στον καθένα, την έδωσε την απάντηση, δεν την έδωσε. Ο καθένας θα εκφραστεί όπως νομίζει. Ο καθένας θα κρατάει τα συμπεράσματά του. Δεν κάνουμε τώρα εξετάσεις ούτε θα σας βαρέσουμε αν δεν πάρουμε σωστή απάντηση ή θα βάλουμε κακή βαθμολογία. Θα πείτε ότι νομίζετε.

**ΙΩΑΝΝΗΣ ΚΟΝΤΗΣ:** Κύριε Πρόεδρε, μισό λεπτό. Όταν έρχονται φορείς πρέπει να ξέρουμε τι λέει το ακρωνύμιο όλο. Τι σημαίνει αυτό ρώτησε ο κ. Σαράκης.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον άκουσα τι ρώτησε. Κύριε Κόντη, ακούστε τώρα, εδώ είμαστε μεγάλοι άνθρωποι. Θα πάρουν τον λόγο οι φορείς, όποιος θέλει να απαντήσει, ό,τι απαντήσει. Καταρχάς, δεν είναι υποχρεωμένος να απαντήσει κάποιος. Εμείς κάνουμε μία διαφωτιστική συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, σας παρακαλώ, μην το κάνουμε αυτό, γιατί έχει χαρακτηριστικά λίγο στοχοποίησης των ανθρώπων που έχουν έρθει, να πάρουν το λόγο και να καθίσουν.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Εμείς εδώ κάνουμε μία διαφωτιστική συζήτηση, δεν κάνουμε κάτι άλλο. Λοιπόν, η κυρία Απέργη έχει τον λόγο.

**ΑΝΝΑ ΚΩΝΣΤΑΝΤΙΝΙΔΗ – ΑΠΕΡΓΗ (Πρόεδρος του Σωματείου Υποστήριξης Διεμφυλικών):** Ευχαριστώ, κύριε Πρόεδρε. Επιτρέψτε μου, όμως, να προσθέσω εδώ, σε όλα αυτά που ακούσαμε, ότι και οι βουλευτές θα έπρεπε να γνωρίζουν ότι στον όρκο τους είναι η προστασία και η προάσπιση των ανθρωπίνων δικαιωμάτων όλων των ανθρώπων.

Επίσης, θα πρέπει να γνωρίζουν, εκτός από το να μας ρωτάνε τώρα, ότι υπάρχει και ένας κώδικας κοινοβουλευτικής δεοντολογίας που προστατεύει και την ταυτότητα φύλου και τον σεξουαλικό προσανατολισμό, όλα τα ατομικά και ανθρώπινα δικαιώματα, στο σύνολό τους. Και αυτό οφείλουν να το σέβονται και να μην εκφράζονται ρητορικές μίσους και ρατσιστικός λόγος μέσα στο Ελληνικό Κοινοβούλιο. Κακοποιούμαστε έξω, μέσα στο Ελληνικό Κοινοβούλιο δεν θα κακοποιούμαστε.

*(Χειροκροτήματα στην αίθουσα)*

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Παρακαλώ, εδώ δεν ήρθαμε ούτε να χειροκροτήσουμε.

*(Θόρυβος στην αίθουσα)*

**ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «Ελληνική Λύση – Κυριάκος Βελόπουλος):** Κύριε Πρόεδρε, εμείς υπερασπιζόμαστε τα δικαιώματα των παιδιών και είναι ανεπίτρεπτο να επιτρέπετε και να αφήνετε να χειροκροτούν και να γίνονται επιθέσεις και στοχοποιήσεις εναντίον βουλευτών που εκλέγονται από την ελληνική κοινωνία. Κύριε Πρόεδρε, θα επαναφέρετε την τάξη, θα επιβάλλετε τον Κανονισμό.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κύριε Σαράκη, αφήστε τώρα τις εντυπώσεις. Εγώ διευθύνω και δεν θέλω υποδείξεις από κανέναν, αν δεν πάρουν πρώτα το λόγο. Εδώ είναι Κοινοβούλιο, δεν είναι λαϊκή συνέλευση. Παρακαλώ, δεν θα ανεχθώ ξανά χειροκροτήματα. Εδώ δεν ήρθαμε να κάνουμε τώρα ο καθένας το κομμάτι του, επικοινωνιακά, ούτε θα ήθελα κρίσεις για τους βουλευτές. Όπως έχετε και εσείς δικαίωμα να απαντήσετε, όπως νομίζετε, έτσι και ο κάθε βουλευτής έχει το δικαίωμα να κάνει την ερώτησή του όπως νομίζει. Δεν θα υποβάλω εγώ στον καθένα τι ερώτηση θα κάνει. Άρα, λοιπόν, χωρίς να κάνουμε σχόλια, κυρία Απέργη, ο ένας για τον άλλο. Πείτε τι έχετε να πείτε.

**ΑΝΝΑ ΚΩΝΣΤΑΝΤΙΝΙΔΗ ΑΠΕΡΓΗ (Πρόεδρος του Σωματείου Υποστήριξης Διεμφυλικών):** Ήταν μέσα στην απάντησή μου, κύριε Πρόεδρε και αν θέλετε, ήταν και μέσα στην ερώτηση που έκανε και η Πρόεδρος της «Πλεύσης Ελευθερίας», η κυρία Κωνσταντοπούλου, που είπε ό,τι θέλουμε μπορούμε να προσθέσουμε. Οπότε, αυτό, να το εκλάβετε ως μία προσθήκη.

Τώρα, σε ό,τι αφορά την ερώτηση του κυρίου Χρηστίδη, για το αν υπάρχει απομόνωση στη σχέση των τρανς γονέων με τα παιδιά τους. Μεταξύ των παιδιών και των τρανς γονέων δεν υπάρχει ουσιαστικά απομόνωση. Υπάρχει, όμως, απομόνωση, όπως είναι τώρα, από την Πολιτεία. Η Πολιτεία η ίδια, μέσω των νομοθεσιών, προξενεί αυτή την απομόνωση. Γιατί; Γιατί ένας τρανς γονέας, δεν αναγνωρίζεται ως πραγματικός γονέας, βιολογικός γονέας αυτού του παιδιού. Σκεφτείτε αυτό το παιδί να είναι ανήλικο, να πρέπει να ταξιδέψει μαζί του και να μην μπορεί, γιατί δεν αναγνωρίζεται ως γονέας, ως κηδεμόνας αυτού του παιδιού.

Σκεφτείτε αυτό το παιδί να βρεθεί με ένα θέμα υγείας σε ένα νοσοκομείο και ο γονέας αυτός να μην μπορεί να το δει, αλλά και το αντίθετο, το παιδί να μη μπορεί να δει το γονιό του. Σκεφτείτε να υπάρχει μία τέτοια μονογονεϊκή οικογένεια, που υπάρχει. Δηλαδή, υπάρχει τρανς γονέας, ο οποίος έχει μεταβάλλει τα έγγραφά του, δεν αναγνωρίζεται ως γονέας του παιδιού, ο άλλος γονέας έχει φύγει από τη ζωή, αυτό το παιδί ζει με το γονέα του, αλλά λόγω του ότι δεν μπορεί να αναγνωρίζεται ως γονέας του, αν αύριο φύγει από τη ζωή αυτός ο άνθρωπος, αυτό το παιδί χάνει κάθε δικαίωμα, ακόμη και να θάψει τον ίδιο του το γονιό.

Εμείς μεταξύ μας είμαστε αγαπημένες και αγαπημένοι και ως ζευγάρια και ως γονείς και ως παιδιά. Η Πολιτεία μάς βάζει τα διλήμματα. Είπα και πριν για την περίπτωση του τρανς άνδρα που έχει τρία παιδιά, 30 χρονών το μεγαλύτερό του παιδί και δεν μεταβάλλει τα έγγραφά του, γιατί; Για να μη χάσει τη γονεϊκή σχέση με τα παιδιά του, γιατί πλέον δεν θα αναγνωρίζεται ως γονιός. Και είναι και αυτός, ο μοναδικός γονιός που είναι εν ζωή, αυτών των παιδιών. Οπότε, η Πολιτεία είναι που μας βάζει τα διλήμματα στο να επιλέξουμε ή τη νομική αναγνώριση της ταυτότητας φύλου μας ή το δικαίωμά μας στην οικογένεια και στη γονεϊκότητα.

Επίσης, να απαντήσω και στον κ. Μπιμπίλα από την «Πλεύση Ελευθερίας», το πόσο δύσκολο είναι να αλλάξουν τα στοιχεία των τρανς γονέων. Των τρανς γονέων τα στοιχεία αλλάζουν σύμφωνα με το ν.4491 της νομικής αναγνώρισης ταυτότητας φύλου, που είναι μια δικαστική διαδικασία και μακράν όλων των ευρωπαϊκών standards, γιατί είναι μια χρονοβόρα και κοστοβόρα διαδικασία. Αλλά για να αλλαχτούν τα στοιχεία τους, εφόσον το τρανς αυτό πρόσωπο είναι και έγγαμο, θα πρέπει να διαλύσει την οικογένειά του, γιατί το 2017 είχε μπει η προϋπόθεση της αγαμίας, κάτι που με αυτό το νομοθέτημα δεν θα αφαιρείται, γιατί τότε δεν υπήρχε ο γάμος ομόφυλων προσώπων. Βέβαια, είναι αυτό το πρόβλημα που είπαμε και πριν, ότι αν αυτό το πρόσωπο είναι γονέας και μεταβάλει τα έγγραφά του, τα νέα στοιχεία του δεν περνάνε στη ληξιαρχική πράξη των παιδιών, με αποτέλεσμα να επιφέρει όλα αυτά τα προβλήματα που ανέφερα και πριν. Σας ευχαριστώ κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Και εμείς ευχαριστούμε. Ο κ. Μποζίκας έχει να κάνει κάποιο σχόλιο επί των ερωτήσεων; Δεν μας ακούει. Ο κ. Τσαλαμανιός;

**ΕΜΜΑΝΟΥΗΛ ΤΣΑΛΑΜΑΝΙΟΣ (Πρόεδρος της Παιδοψυχιατρικής Εταιρείας Ελλάδος):** Ξεκινάω την ερώτηση σε σχέση με την υιοθεσία. Έτσι και αλλιώς ένας έφηβος ή μια έφηβη μπορεί να ψάξει τους γονείς και να αναζητήσει. Αυτό συμβαίνει και στην καθημερινή πράξη και με ετερόφυλους γονείς. Επίσης, πραγματικά υπάρχουν ετερόφυλοι γονείς μέχρι τώρα που δυσκολεύονται πάνω στην υιοθεσία, γιατί είναι μια πράξη σύνθετη, επίπονη ψυχικά και μπορεί να επιστρέψουν το παιδί στο φορέα από όπου ξεκίνησαν, στον ξενώνα ή στο κέντρο παιδικής προστασίας από όπου έκαναν την υιοθεσία. Υπάρχουν καταστάσεις που δεν πάνε καλά έτσι κι αλλιώς.

Ως προς την κυρία Λινού, ακριβώς αυτό είπα στο σύντομο μου σχόλιο, ότι δεν είμαστε έτοιμοι να μιλήσουμε. Δεν έχουμε στοιχεία σήμερα, έτσι κι αλλιώς. Δεν είμαστε έτοιμοι να μιλήσουμε για αυτή τη διαδικασία της παρένθετης μητρότητας, που όμως σίγουρα ψυχικά είναι πιο σύνθετη σε σχέση και με τις ταυτότητες, ταυτίσεις. Υπάρχουν ηθικά και δεοντολογικά ζητήματα. Επειδή έχω ένα προσωπικό ενδιαφέρον για την βιοηθική και τοποθετούμαι ως άτομο και επιστήμονας, θεωρώ ότι εκεί υπάρχουν υπερβολές από τη μεριά της νομοθεσίας, η οποία θα πρέπει με ισότητα και με ευαισθησία να καλυφθούν. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Και εμείς ευχαριστούμε. Τον λόγο έχει ο κ. Μακρής.

**ΝΙΚΟΛΑΟΣ ΜΑΚΡΗΣ (Πρόεδρος της Ελληνικής Ψυχολογικής Εταιρείας):** Να απαντήσω αρχικά στο ερώτημα για τις μεταναλύσεις. Η αλήθεια είναι, ναι, κατ’ αρχάς να πω, ότι υπάρχουν ιστορικά τρεις μεταναλύσεις, μία το 1997, μια το 2002 και μια το 2023, την οποία, μεταξύ άλλων ερευνών, επικαλέστηκα. Αυτή η έρευνα του 2023 προσπαθεί να καλύψει μεταξύ άλλων τα μειονεκτήματα των δύο προηγούμενων. Το πιο βασικό μειονέκτημα των προηγούμενων ερευνών ήταν ότι δεν ελέχγθηκαν ως παράγοντες που μπορεί να επηρεάσουν το αποτέλεσμα. Δεν ελέγχθηκαν κάποιοι moderators.

Αυτοί οι παράγοντες όμως – και είναι αυτοί τους οποίους θέσατε – ελέγχθηκαν σε αυτήν και άρα αφού ελέχθησαν, τα αποτελέσματα που μας δίνει αυτή η μετανάλυση είναι αυτό που ονομάζουμε λαϊκά στη στατιστική ή στη μεθοδολογία καθαρά αποτελέσματα. Δεν φαίνεται να αλλοιώνει το όποιο αποτέλεσμα, που στην προκειμένη περίπτωση ήταν ότι δεν υπάρχουν ουσιαστικές διαφορές στο ότι σε κάποιες περιπτώσεις τα παιδιά που είναι υιοθετημένα από τους ομόφυλους γονείς έχουν λιγότερα προβλήματα από τα παιδιά που είναι υιοθετημένα από τους ετερόφυλους. Αυτά τα δυο σε βασικά συμπεράσματα, βρέθηκε ότι δεν επηρεάζονται από αυτούς τους παράγοντες που πιθανόν να παρεμβαίνουν και αυτό συμβαίνει με πάρα πολύ ισχυρές στατιστικές αναλύσεις. Στο υπόμνημα που θα κατατεθεί στη Βουλή σαφώς θα υπάρχει και η αναφορά σε αυτό.

Ως προς το άλλο σας ερώτημα, για το αν υπάρχουν έρευνες οι οποίες μιλούν για την ψυχική διάθεση της μητέρας κατά τη διάρκεια της κύησης και το κατά πόσο αυτό επηρεάζει την ψυχική διάθεση του εμβρύου κατά τη διάρκεια της κύησης και ενδεχομένως αργότερα στη ζωή του, είναι ένα πάρα πολύ ενδιαφέρον ζήτημα αυτό. Είναι ένα πάρα πολύ μεγάλο ζήτημα.

Κάποιοι υποστηρίζουν ότι σαφώς υπάρχουν μνήμες άδηλες, ασυνείδητες μνήμες, κατά τη διάρκεια της εγκυμοσύνης και ότι οτιδήποτε συμβαίνει στο εξωτερικό περιβάλλον της μητέρας, ενδεχομένως να έχει μία επίδραση στην ίδια και φυσικά κατ’ επέκταση στο παιδί. Μην ξεχνάμε, όμως, δύο παραμέτρους. Η μία παράμετρος είναι σε ποια περίοδο της κύησης συμβαίνει αυτό και η δεύτερη παράμετρος είναι ότι αυτές οι όποιες εγγραφές δεν είναι κατ’ ανάγκη ανεξίτηλες. Δηλαδή, εννοώ ότι μπορεί να αρθεί είτε το θετικό, είτε το αρνητικό, αλλά και δεν ξέρω πραγματικά αν υπήρχε δεύτερη σκέψη πίσω για το αν η παρένθετη μητέρα έχει αρνητικά ή θετικά συναισθήματα. Δεν ξέρω αν αυτό υπήρχε στο πίσω μέρος της σκέψης σας. Αν αυτό υπάρχει, στην περίπτωση που μιλάμε για την παρένθετη μητέρα και την επίδραση του ψυχικού της κόσμου στην συναισθηματική κατάσταση του εμβρύου – ειπώθηκε νομίζω εδώ – ότι εάν το θέλει, όπως και οποιοσδήποτε άνθρωπος θέλει κάτι, η συναισθηματική του κατάσταση δεν είναι αρνητική.

Προς την κυρία Κωνσταντοπούλου, που έκανε δύο ενδιαφέρουσες ερωτήσεις, η απάντηση στην πρώτη ερώτηση είναι ότι θα είχα να πω πολλά, αλλά δεν έχω τον χρόνο. Η απάντηση στη δεύτερη ερώτηση, που νομίζω ότι ήταν η πιο σημαντική για μένα, η απάντηση είναι, ναι, κυρία Κωνσταντοπούλου. Είναι η πρώτη φορά που βρίσκομαι σε μια τέτοια συνθήκη και αισθάνθηκα ότι το Ελληνικό Κοινοβούλιο με ακούει. Αν αισθανόμουν ότι δεν με ακούει, ενδεχομένως να μην σας μιλούσα τώρα.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Μπορούμε να κάνουμε όμως και μία επιστημονική ημερίδα. Η Επιτροπή Κοινωνικών Υποθέσεων έχει κάνει ήδη 5 στα 4 προηγούμενα χρόνια για τα θέματα αυτά. Είναι ζητήματα τα οποία ίσως θα αναδείξουμε μέσα από την συζήτηση και την επιστημονική, που θα προκαλέσουμε.

Τον λόγο έχει η κυρία Βελουδογιάννη.

**ΔΕΣΠΟΙΝΑ ΠΑΡΑΣΚΕΥΑ-ΒΕΛΟΥΔΟΓΙΑΝΝΗ (Υπεύθυνη εκστρατειών του Ελληνικού Τμήματος της Διεθνούς Αμνηστίας)**: Σε σχέση με το ερώτημα των προνομίων και των δικαιωμάτων, παρότι έχει απαντηθεί επαρκώς, θέλουμε και εμείς από τη μεριά μας να πούμε το εξής. Υπάρχουν κοινωνικές ομάδες ολόκληρες και χιλιάδες άνθρωποι στην Ελλάδα και σε όλο τον κόσμο, που υφίσταται συστηματικά διακρίσεις των θεμελιωδών ανθρωπίνων δικαιωμάτων τους, είτε αυτές αφορούν διακρίσεις ως προς τη ζωή, στο δικαίωμα στη ζωή, στο δικαίωμα των ανθρώπων να μπορούμε να εκφραζόμαστε ελεύθερα, στο δικαίωμά μας να είμαστε ελεύθερες και ελεύθεροι στο δημόσιο χώρο, χωρίς φόβο για τη ζωή μας ή για κακοποίηση.

Σήμερα καθ’ όλη τη διάρκεια μάλιστα της συζήτησης αυτού του νομοσχεδίου, όπως είπαμε και στο υπόμνημά μας, έχουμε παρατηρήσει και τρανσφοβικό και ομοφοβικό λόγο και την συνεπαγόμενη κακοποίηση των ατόμων, εις βάρος των οποίων αυτό διατυπώνεται. Έτσι, λοιπόν, όχι μόνο δεν τίθεται ζήτημα προνομίων, κατά την άποψή μας, αλλά αντιθέτως τίθεται ζήτημα διακρίσεων και ανισοτήτων εις βάρος συγκεκριμένων ομάδων ανθρώπων, τις οποίες επιχειρούμε να άρουμε και από αυτή τη σκοπιά, από αυτό το πρίσμα διατυπώνουμε και τις δικές μας θέσεις, υπό το πρίσμα της αναγκαιότητας της άμεσης εφαρμογής και της προστασίας των ανθρωπίνων δικαιωμάτων για όλους τους ανθρώπους, χωρίς διακρίσεις ανεξαρτήτως προσανατολισμού σεξουαλικού, φύλου, έκφρασης φύλου, ταυτότητας φύλου.

Η Διεθνής Αμνηστία, επειδή είναι και μία οργάνωση παγκόσμια, καταγράφει συστηματικά και τεκμηριώνει την ύπαρξη κοινωνικών, οικονομικών, έμφυλων και μια σειρά άλλες ανισοτήτων. Όσον αφορά τη σημερινή μας συζήτηση, θεωρούμε ότι το νομοσχέδιο αυτό κάνει ένα σημαντικό βήμα προς την προς την ισότητα, ένα βήμα με ελλείψεις που χρειάζεται να διευθετηθούν και να θεραπευτούν άμεσα.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Τον λόγο έχει η κυρία Χρηστίδη.

**ΕΛΕΝΑ - ΟΛΓΑ ΧΡΗΣΤΙΔΗ (Επιστημονική υπεύθυνη του φορέα «Orlando LGBT+»)**: Πρώτον, προς την κυρία Αχτσιόγλου, για το παράδειγμα του ομόφυλου ζευγαριού γυναικών. Ένα ομόφυλο ζευγάρι γυναικών παντρεμένο που πάει στο μαιευτήριο και αποκτά παιδί εντός γάμου, με το νομοσχέδιο, όπως το βλέπουμε τώρα, δεν υπάρχει καμία ρύθμιση ώστε αυτόματα, μέσω τεκμηρίου γονεϊκότητας ή έμμεσα με τη δυνατότητα ρητής αναγνώρισης εκ μέρους της δεύτερης γονέα, αυτό το παιδί να αναγνωρίσει ότι έχει δύο γονείς.

 Θα βγαίνουν, δηλαδή, δύο γυναίκες παντρεμένες από το μαιευτήριο με το παιδί τους και το παιδί αυτό θα αναγνωρίζεται ότι έχει μία, μητέρα μέχρι η δεύτερη να μπορέσει να το τεκνοθετήσει. Αυτό αποτελεί πολύ σοβαρή διάκριση, όπως διάκριση αποτελεί και μόνο η δυνατότητα τεκνοθεσίας που δίνεται για τα ήδη υπάρχοντα τέκνα. Δηλαδή, δύο γονείς που ο ένας εκ των οποίων δεν έχει τη δυνατότητα να αναγνωρίζεται ως γονέας, λόγω του αποκλεισμού του θεσμικού στον οποίο βρίσκεται, για να αναγνωρίσει το παιδί του να πρέπει να περάσει από τη διαδικασία τεκνοθεσίας. Προτείνουμε ότι θα έπρεπε να υπάρχει άλλη ρύθμιση εδώ προτεινόμενη, άρα και αυτό σίγουρα συνιστά πολύ σοβαρή διάκριση.

Ως προς την παρένθετη κύηση, δεν μπορούμε εδώ να δώσουμε μια ολοκληρωμένη επιστημονική απάντηση, αλλά ενδεικτικά να πω ότι και βέβαια υπάρχουν και πολλές έρευνες και μεταναλύσεις. Ενδεικτικά, μία έρευνα του 2021 του Αμερικανικού Επιστημονικού Περιοδικού Γυναικολογίας που σκοράρει και καλά στα credits του τα επιστημονικά, το οποίο αποδεικνύει ότι – ως το μεγαλύτερο systematic reriew που έχει γίνει για το 2021 μετανάλυση – τόσο η ψυχική υγεία της κυοφόρου – δεν λέμε «μητέρα» – όσο και η ψυχική υγεία των παιδιών που μέτρησαν μέχρι και την ηλικία των 10 ετών, τουλάχιστον, στις περισσότερες έρευνες τις οποίες εξέτασαν αναδρομικά, δεν επηρεάζεται από το γεγονός της παρενθεσίας.

Το ζήτημα της σωματικής επαφής με βρέφος κ.λπ. έχει λυθεί και έμμεσα από την επιστήμη όσον αφορά παιδιά τεκνοθετημένα ή παιδιά που δόθηκαν, δηλαδή εκεί έχουμε έμμεσες, ήδη όμως λυμένες απαντήσεις από την επιστήμη, που δεν ήταν απαραίτητο επιστημονικά να εξετάζονται μέσω της οδού της παρενθεσίας. Άρα, εκεί δεν υπάρχει κανένα ζήτημα.

Αυτό που είναι πάρα πολύ σοβαρό στο κομμάτι της παρενθεσίας – και εμείς το θέτουμε και το θέτουν πάρα πολλές έρευνες και νομικές μεταναλύσεις – είναι η νομική ρύθμιση που υπάρχει. Εμείς προτείνουμε ότι η νομική ρύθμιση που και τώρα υπάρχει, όπως προέκυψε και μετά το 2014 με τη ρύθμιση του Αντώνη Σαμαρά, που επιτρέπει τον ιατρικό τουρισμό για λόγους παρενθεσίας, είναι μια αμιγώς προβληματική ρύθμιση που επιτρέπει τη σωματεμπορία. Αυτονοήτως και επιστημονικά το ζήτημα που προκύπτει στην ψυχική υγεία τυχόν παρένθετων κυοφόρων είναι, όταν αυτές δεν γίνονται αυτοδιάθετα παρένθετες κυοφόροι, αλλά τελούν θύματα σωματεμπορίας. Μα, τότε η ψυχική υγεία τους είναι αυτονόητο να πλήττεται από το ίδιο το καθεστώς της εκμετάλλευσης των σωμάτων και της ζωής τους, άρα και αυτό το αντιμετωπίζουμε έτσι. Εκεί, βρίσκεται, λοιπόν, το βασικό πρόβλημα και εκεί θα πρέπει να απευθυνθούμε.

Οτιδήποτε άλλο αγγίζει το ευαίσθητο ζήτημα για μας και πολύ σημαντικό της αυτοδιάθεσης των αναπαραγωγικών οργάνων και του σώματος των γυναικών και των ατόμων που φέρουν μήτρα, θέλει πάρα πολύ μεγάλη προσοχή και σίγουρα επιστημονικά και από έρευνες καταγεγραμμένης μειωμένης εμπειρίας και με ποιοτικές αναλύσεις, καταρρίπτεται το επιχείρημα περί όλων των παρένθετων κυοφόρων που είναι θύματα κ.λπ., από τις ίδιες τις παρένθετες.

Κλείνοντας, γιατί δεχτήκαμε άλλες δύο ερωτήσεις που θα τις απαντήσω μαζί, αν έχει πρόβλημα ένα παιδί χωρίς μητέρα και ποια είναι τα αίτια της τρανς αυτοκτονικότητας κ.λπ. και για τους πολυσυντροφικούς γονείς, τρία πράγματα, θα πω τα εξής. Για τους πολυσυντροφικούς γονείς να πούμε ότι δεν είναι απαραίτητα να είναι LOATKI. Άλλωστε, αυτή τη στιγμή που δεν έχει θεσμοθετηθεί ακόμα ο γάμος, είναι σίγουρο ότι οι πολυσυντροφικοί γονείς στο συντριπτικό ποσοστό τους είναι ετεροφυλόφιλοι και εμείς δεν έχουμε κανένα πρόβλημα με αυτό.

Ούτε και με την πολυσυντροφικότητα γονέων, όμως, επιστημονικά υπάρχει πρόβλημα, εφόσον πληρούνται τρία κριτήρια και έτσι απαντώ έμμεσα και στην άλλη ερώτηση. Ένα παιδί να έχει ασφαλή δεσμό με τον φροντιστή τον γονιό ή τους γονείς του, ένα παιδί να βλέπει να υπάρχει ασφαλής δεσμός μεταξύ των ενηλίκων που το φροντίζουν π.χ. μεταξύ των γονιών του και ένα παιδί να έχει ισότιμη πρόσβαση σε δικαιώματα και πόρους ανάλογα με το κοινωνικό περιβάλλον στο οποίο ζει. Κάτι που βλέπω, όπως και όλες τις αντιδράσεις για την παρένθετη κύηση, να μην το λαμβάνουν υπόψη τους τα άτομα που αντιδρούν σε αυτό, όπως βλέπω και για τις αντιδράσεις για την παρένθετη, κλείσαμε να μην προέκυψαν ούτε το 2014, ούτε τώρα, πριν κάποιους μήνες που αποκαλύφθηκε το κύκλωμα τράφικινγκ.

Ένα τελευταίο, ως προς την παρένθετη κύηση. Επίσης αποδεδειγμένα να πούμε ότι η σωματεμπορία ευάλωτων γυναικών είναι ένα υπαρκτό και τεράστιο πρόβλημα, άπαξ. Μην θεωρήσουμε ότι λύνεται με το ζήτημα της παρενθεσίας. Είναι μια προνομιακή θέαση αυτή. Με το που απαγορευτεί η πρόσβαση στην παρενθεσία, αυτομάτως άλλα κυκλώματα, για παράδειγμα, παράνομων τεκνοθεσιών, γυναίκες κρατούνται όμηροι μέχρι να δώσουν τα παιδιά τους σε παράνομες τεκνοθεσίες, με τα οποία και βιολογικά συνδέονται. Αυτά όλα δεν θα λυθούν, εάν εξωτικοποιήσουμε και θετικοποιήσουμε ένα ζήτημα το οποίο θυμηθήκαμε μόνο όταν αφορά ΛΟΑΤΚΙ δικαιώματα.

Κλείνοντας, προς τους εκπροσώπους, νομίζω, από το Κόμμα «ΣΠΑΡΤΙΑΤΕΣ» και «ΝΙΚΗ», για αυτά που ρωτήσατε με τι έχει πρόβλημα ένα παιδί, ένα παιδί όπως και ένα τρανς άτομο και εκεί ταιριάζουν και τα τρομερά υψηλά σκορ που βαράνε ειδικά τα νεαρά τρανς άτομα στην αυτοκτονικότητα της τάξης του 50%, ένα στα δύο τρανς άτομα έχει σκεφτεί πάρα πολύ σοβαρά ή έχει προβεί σε απόπειρα αυτοκτονίας, από όσους ζουν.

Ένας βασικός λόγος, λοιπόν, για αυτά είναι οι διακρίσεις. Αυτό είναι που εξηγεί και ο αποκλεισμός. Αυτό είναι που εξηγεί την αυτοκτονικότητα και των ΛΟΑΤΚΙ και των τρανς ατόμων και βέβαια ο μεθοδικός και τρανσφοβικός δημόσιος λόγος, πόσο μάλλον από βουλευτές και ακροδεξιές ρητορικές σαν τις δικές σας. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Λοιπόν, να μην καταγράφονται τα τελευταία, γιατί δεν χρειάζονται σχόλια.

**ΟΛΓΑ ΧΡΗΣΤΙΔΗ (επιστημονική υπεύθυνη του φορέα «Orlando LGBT+»):** Υπήρχε μια τελευταία ερώτηση από τον κύριο Σταμάτη. Μπορεί να την απαντήσει η συνάδελφος σε δύο λεπτά, κύριε Πρόεδρε;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η κυρία Νάνσυ Παπαθανασίου, επιστημονική υπεύθυνη του φορέα «Orlando LGBT+» για ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, με συγχωρείτε. Με συγχωρείτε πάρα πολύ. Έχει δικαίωμα, η κυρία Χρηστίδη, να πει αυτό το οποίο είπε και δεν συμφωνώ με το να διαγραφούν από τα πρακτικά. Εν πάση περιπτώσει, νομίζω ότι είναι ζήτημα, να δούμε κατάματα ότι υπάρχει κακοποιητικός λόγος, σεξιστικός λόγος, ομοφοβικός λόγος, τρανσφοβικός λόγος και εκτός από τον λόγο υπάρχουν και πράξεις και νομίζω ότι είπε κάτι το οποίο δεν μπορούμε να το αγνοήσουμε ότι άνθρωποι, δηλαδή, σκέφτονται να αφαιρέσουν την ζωή τους και αυτή η σκέψη είναι συνδεδεμένη με την κακοποιητική συμπεριφορά που δέχονται. Δεν είναι κάτι που ούτε δεν πρέπει να αμβλυνθείούτεπρέπει να καλοπιστεί, ούτε πολιτικά να εξωραϊστεί. Είπε κάτι πολιτικά κατά την άποψή μου πάρα πολύ σοβαρό και ως τέτοιο να καταγραφεί στα πρακτικά.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Δεν έχω αντίρρηση, ειλικρινά το λέω, με την έννοια, γιατί δεν μπήκα σε αυτή τη διάσταση που το θέσατε εσείς. Εγώ απλά είπα, να πέσουν οι τόνοι. Να μην αρχίσουμε και γίνονται μάχες εδώ, άλλου τύπου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Αντίθετα, το να φεύγουν βουλευτές εκστομίζοντας τη λέξη «τσίρκο» επειδή είναι κάτι το οποίο προσβάλλει την Επιτροπή, νομίζω ότι, επίσης, θα έπρεπε να το επισημάνετε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ποιος το είπε αυτό; Δεν το άκουσα.

Τον λόγο έχει η κυρία Έλενα Ακρίτα.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Είναι αδιανόητο να πούμε «έχετε ένα λεπτό, να απαντήσετε» σε τόσο σημαντικά θέματα. Η δική μας πρόταση είναι να κάτσουμε εδώ, να ακούσουμε τους φορείς όσο χρειάζεται, όσο πρέπει και όσο πάει. Οι περισσότεροι από αυτούς δεν είχαν καν την ευκαιρία να είναι μέλη σε έναν διάλογο σαν το σημερινό. Αυτή είναι η άποψή μου και νομίζω ότι πρέπει να εξαντλήσουμε τον χρόνο. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ακούω την άποψή σας. Προσπαθούμε να διαχειριστούμε τον χρόνο και τις καταστάσεις, με τέτοιο τρόπο, ώστε να ακούσουμε πραγματικά, γιατί όλοι θέλουμε να τους ακούσουμε τους φίλους μας εδώ που ήρθαν, αλλά να ξεκινήσουμε την επόμενη συνεδρίαση της Επιτροπής.

Τον λόγο έχει η κυρία Νάνσυ Παπαθανασίου, επιστημονική υπεύθυνη του φορέα «Orlando LGBT+».

**ΝΑΝΣΥ ΠΑΠΑΘΑΝΑΣΙΟΥ** **(Επιστημονική Υπεύθυνη του φορέα «Orlando LGBT+»):** Παρόλα αυτά θα πάρω, νομίζω, λιγότερο από ένα λεπτό. Ο κ. Σταμάτης έκανε μια εξαιρετική πάσα για το τι χρειάζεται να γίνει μετά την ψήφιση του νόμου. Καλώς εχόντων των πραγμάτων, μετά την ψήφιση του νόμου, μετά την υπερψήφιση του νόμου, δεν σημαίνει ότι τα πράγματα, τα θέματα αυτά θα έχουν τελειώσει.

Έχουμε εμπειρία από άλλες χώρες, έχουμε εμπειρία από τις ΗΠΑ, έχουμε εμπειρία από ευρωπαϊκές χώρες. Ένας νόμος δεν φτάνει, εάν δεν έχουμε συνεχιζόμενη επιμόρφωση όλων των θεσμών και όλων των φορέων που εμπλέκονται στην συνεχή και συνεπή εφαρμογή του. Άρα εδώ θα περιμένουμε σειρά εγκυκλίων στα σχολεία, σειρά εγκυκλίων σε υπηρεσίες υγείας, σειρά εγκυκλίων, σε κάθε πιθανή και υπεύθυνη υπηρεσία, συνεχιζόμενη επιμόρφωση του κοινού και κάτι ακόμα εδώ, θα χρειαστούν και βαθιές διαρθρωτικές αλλαγές για να απεικονιστεί αυτή η αλλαγή της νομοθεσίας και στην καθημερινότητα. Μιλάω για σχολικά εγχειρίδια, μιλάω για απεικόνιση ομόφυλων οικογενειών, ΛΟΑΤΚΙ οικογενειών, με έναν οριζόντιο τρόπο.

Υπάρχουν πολλά επόμενα βήματα και καλό αυτό είναι να το θυμόμαστε, γιατί ενώ η ισότητα στο γάμο αποτελεί ένα πολυαναμενόμενο δικαίωμα και όχι προνόμιο, αυτό δεν σημαίνει ότι όλα τα προβλήματα της ΛΟΑΤΚΙ κοινότητας ότι οι διακρίσεις η ομοφοβία, η τρανσφοβία, θα λυθούν με αυτόν το νόμο και μόνο. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επίτροπων):** Τον λόγο έχει η κυρία Χριστίνα Σκαλούμπακα, Προέδρος της Ομοσπονδίας Γυναικών Ελλάδας.

**ΧΡΙΣΤΙΝΑ ΣΚΑΛΟΥΜΠΑΚΑ (Προέδρος της Ομοσπονδίας Γυναικών Ελλάδας):** Ευχαριστώ και κατ’ αρχήν στη κυρία Συρεγγέλα, που μου δίνει τη δυνατότητα να διευκρινίσω τη θέση μας, συγκεκριμένα για την παρένθετη μητρότητα. Η Ομοσπονδία Γυναικών Ελλάδας είναι υπέρ της κατάργησης της εμπορικής παρένθετης μητρότητας, γιατί αποτελεί ακραία εκμετάλλευση της γυναίκας, του γυναικείου σώματος, της αναπαραγωγικής διαδικασίας. Αυτό το έχει αναδείξει με συγκεκριμένες πρωτοβουλίες το 2014 και το 2022, που ψηφίστηκαν μια σειρά διατάξεις που βαθαίνουν την εμπορευματοποίηση και καταργούν στην πράξη, όλες τις θεωρίες και τις ασφαλιστικές δικλείδες που υπήρχανε περί αλτρουιστικής πράξης.

Τα στοιχεία του Πρωτοδικείου της Αθήνας, που βγήκαν πρόσφατα στη δημοσιότητα για τα χρόνια 2005 - 2015, αναδεικνύουν ότι η μεγάλη πλειοψηφία των παρένθετων μητέρων είναι γυναίκες αλλοδαπές, γυναίκες φτωχές, γυναίκες ευάλωτες. Εδώ, πρέπει να μείνουμε, τα στοιχεία διεθνούς έρευνας δείχνουν ότι μόλις το 2% των παγκόσμιων συμφωνιών παρένθετης μητρότητας είναι αλτρουιστικές. Οι υπόλοιπες είναι εμπορικές.

Εμείς, σε καμία περίπτωση δεν μπορούμε να είμαστε υπέρ της εμπορικής παρένθετης μητρότητας, που ουσιαστικά είναι καταρράκωση της ανθρώπινης αξιοπρέπειας και καταλήγει σε δουλεμπόριο. Έχουμε σοβαρούς προβληματισμούς, καθώς σε αυτή την περίπτωση το παιδί στερείται τη δυνατότητα να γνωρίσει τους βιολογικούς γονείς και σκεφτείτε τι θα νιώσει αυτό το παιδί όταν μάθει, ότι είναι προϊόν αγοραπωλησίας.

Στην συνάδελφο σας από την «ΠΛΕΥΣΗ ΕΛΕΥΘΕΡΙΑΣ», μπορούμε να δεχθούμε, λοιπόν, μετά από όλα αυτά η επιθυμία κάποιων πλούσιων ζευγαριών, είτε ετερόφυλων, είτε ομόφυλων, να στηριχθεί πάνω στην ακραία εκμετάλλευση της γυναίκας; Είναι το επόμενο, που θα έρθει μετά την απόφαση του Ευρωπαϊκού Δικαστηρίου για λόγους διάκρισης και τα παιδιά που θα έρχονται από το εξωτερικό. Τα παιδιά που θα έρχονται από το εξωτερικό, όπως είναι όλα τα παιδιά των ομόφυλων ζευγαριών που έχουν γίνει από παρένθετη στο εξωτερικό, έτσι έχει γίνει σήμερα.

Τώρα, σε ότι αφορά την ερώτηση της κυρίας Ακρίτα, κατ’ αρχήν, ο σεξουαλικός προσανατολισμός κάθε ανθρώπου είναι απόλυτα σεβασμός για την Ομοσπονδία Γυναικών Ελλάδας και σε καμία περίπτωση δεν πρέπει να γίνεται αντικείμενο ρατσιστικής συμπεριφοράς και αντιμετώπισης. Παλεύουμε σταθερά ενάντια σε κάθε ρατσιστική συμπεριφορά, ενάντια σε ανθρώπους με βάση τον σεξουαλικό τους προσανατολισμό.

Όμως, το νομοσχέδιο δεν λύνει κανένα ζήτημα ρύθμισης των προσωπικών σχέσεων του ομόφυλου ζευγαριού, ούτε και λύνει κανένα από τα πραγματικά προβλήματα που αντιμετωπίζουν και τα ομόφυλα και τα ετερόφυλα ζευγάρια. Τα ομόφυλα ζευγάρια δεν πρέπει να έχουν χρήματα για να νοικιάσουν σπίτι σήμερα; Υπάρχει καμία τέτοια αντιμετώπιση σε αυτό το νομοσχέδιο; Όλα τα πραγματικά προβλήματα της ακρίβειας, της ανεργίας, τα προβλήματα που έχουν όλοι που αντιμετωπίζουν όλα τα νέα ζευγάρια, δεν αντιμετωπίζουν και τα ομόφυλα; Λύνει κανένα ζήτημα το νομοσχέδιο αυτό; Αντίθετα, το νομοσχέδιο το μόνο ζήτημα που λύνει είναι το ζήτημα της κοινής γονικής μέριμνας.

Εμείς, λοιπόν, θεωρούμε και θα το επαναλάβω, ότι, ουσιαστικά, οδηγεί – και για αυτό υπάρχει και έρχεται το νομοσχέδιο – στον αποκλεισμό, είτε της μητρότητας, είτε της πατρότητας, αφού θεσμοθετεί είτε τη διπλή μητρότητα, είτε τη διπλή πατρότητα. Οδηγεί, στην πολλαπλή γονεϊκότητα, στο γονέας ένα-δυο- τρία, σύμφωνα και με την απόφαση του Ευρωπαϊκού Κοινοβουλίου του Δεκεμβρίου, που οδηγεί προς τα εκεί, που αναγνωρίζει, ουσιαστικά, τη γονική σχέση του παιδιού με περισσότερους από δύο γονείς, ακόμα και με αυτούς που ισχυρίζονται ότι είναι γονείς του. με ρώτησε η κυρία Ακρίτα, δεν αναφέρθηκα εισηγητικά, αλλά πρέπει να της πω τη θέση μας.

**ΕΛΕΝΗ ΑΚΡΙΤΑ (Εισηγήτρια της Μειοψηφίας):** Δεν απαντάτε στην ερώτηση. Η ερώτησή μου ήταν συγκεκριμένη και λέει. Πιστεύετε στο δικαίωμα όλων των ανθρώπων, ανεξαρτήτως σεξουαλικού προσανατολισμού, να μπορούν να παντρευτούν και να τεκνοθετούν; Ξεκάθαρα.

**ΧΡΙΣΤΙΝΑ ΣΚΑΛΟΥΜΠΑΚΑ, Πρόεδρος της Ομοσπονδίας Γυναικών Ελλάδας):** Εμείς τοποθετούμαστε με βάση τα συμφέροντα του παιδιού και με βάση τα συμφέροντα των γυναικών του καθημερινού μόχθου και των οικογενειών τους. Υπάρχουν κάποια κριτήρια.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Επειδή διαμαρτύρεστε για τον χρόνο και επειδή οδηγούμε θα προς Ευρωεκλογές, όσοι, θέλετε να είστε υποψήφιοι, θα δείτε το Ευρωκοινοβούλιο πώς λειτουργεί. Στα τρία λεπτά κλείνει το μικρόφωνο και θα μου πείτε πως μιλάμε σήμερα εδώ. Άμα καθίσετε να δείτε Ευρωβουλή και μιλάει στο πουθενά ο άλλος, ενώ εμείς είμαστε πολύ «large».

Τον λόγο έχει η κυρία Δήμητρα - Ινές Αγγελή, Γραμματέας της Ανώτατης Συνομοσπονδίας Πολυτέκνων Ελλάδας.

**ΔΗΜΗΤΡΑ - ΙΝΕΣ ΑΓΓΕΛΗ (Γενική Γραμματέας της Ανώτατης Συνομοσπονδίας** **Πολυτέκνων Ελλάδας):** Παρότι, λοιπόν, ήμασταν μόνο δύο από τους φορείς που είπαμε ότι δεν συμφωνούμε με κάποια πράγματα, τουλάχιστον δεχθήκαμε τις περισσότερες ερωτήσεις. Θα πάρω με τη σειρά. Κυρία Συρεγγέλα, Υπουργέ μας, εμείς, δεν είπαμε ότι θιγόμαστε επί του υφιστάμενου νομοσχεδίου. Είπαμε, όμως, ότι, εφόσον κληθήκαμε ως φορείς, θα έπρεπε να το διαβάσουμε και να κάνουμε κάποιους σχολιασμούς επί της αιτιολογικής έκθεσης και των άρθρων, έτσι όπως ήταν γραμμένο. Θα πάρετε το υπόμνημα αναλυτικά, να δείτε την τεκμηρίωση των απόψεων. Όσον δε αφορά, τα θέματα που εμείς αντιμετωπίζουμε, θεωρούμε ότι ακόμα και οι οικογένειες με τον παραδοσιακό γάμο αντιμετωπίζουν θέματα ανισοτήτων.

Αγαπητή μας Πρόεδρε, κυρία Κωνσταντοπούλου, θα πάρετε το υπόμνημα. Δεν είμαστε νομικοί. Πιστεύουμε, όμως, ότι τεκμηριώνουμε με επιχειρήματα πάνω στο νομοθέτημα αυτά τα οποία δεν τηρούνε νομιμότητα και συνταγματικά θέματα. Όσον αφορά το τι θα θέλαμε να πούμε, να πούμε τα ευεργετήματα πάνω στην πολύτεκνη οικογένεια είναι τόσα πολλά, αλλά ελάχιστοι αυτοί που αδράχνουν αυτά.

Αγαπητέ, κ. Μπιμπίλα, τα παιδιά μας έχουν μεγαλώσει με εσάς και με όλα αυτά που έχετε προσφέρει και με τη δική σας ιδιότητα. Είπα ότι η ισότητα απέναντι στον νόμο έχει επιτευχθεί με το σύμφωνο συμβίωσης. Δεν είπα κάτι άλλο. Θα το διαβάσετε αναλυτικά στο υπόμνημα. Δεν θίγουμε κάτι άλλο. Είναι πολλά τα θέματα και με το σύμφωνο συμβίωσης, αλλά δεν είναι στη δική μας διεκδίκηση.

Κύριε Παπαδόπουλε, «τι έχετε να πείτε για την ποιότητα της δημοκρατίας»; Εμένα το οικογενειακό μου περιβάλλον και οι εκπαιδευτικοί μου, μου μάθανε ότι το ιδανικό πολίτευμα είναι η δημοκρατία, η οποία διέπετε πρώτα από όλα από υποχρεώσεις, για να αδράξουμε δικαιώματα. Θεωρώ λοιπόν ότι στην ομάδα μας, που υπάρχει και η συνταγματική επιταγή των πολυτέκνων, δεν βλέπουμε τις υποχρεώσεις αυτές να τηρούνται από το Κράτος.

Κύριε Σταμάτη, είστε Βουλευτής πια. Νομιμότητα και σκοπιμότητα, δύο πολύ σημαντικά πράγματα. Είναι δυνατόν ποτέ, όταν επιτάσσει η νομοθεσία την απόδοση της πολυτεχνικής ιδιότητας με τον νόμο του 2006 και τις προϋποθέσεις που θέτει αυτός, να την αρνηθεί ο όποιος ιδιωτικός ή οποιοσδήποτε φορέας; Νομίζω ότι ήταν μια ερώτηση, η οποία δεν έπρεπε καν να γίνει. Ευχαριστώ πάρα πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Πηγαίνατε γυρεύοντας, κύριε Σταμάτη.

Τον λόγο έχει ο κύριος Απόστολος Καραμπαΐρης, εκπρόσωπος του Thessaloniki Pride.

**ΑΠΟΣΤΟΛΟΣ ΚΑΡΑΜΠΑΪΡΗΣ** **(Εκπρόσωπος του Thessaloniki Pride):** Εγώ πολύ σύντομα, επειδή μάλλον παρερμηνεύτηκαν αυτά που είπα. Δεν είπα σε καμία περίπτωση ότι η ελληνική ύπαιθρος είναι τόσο κατά. Ίσα-ίσα, είπα το αντίθετο ότι, επειδή ακριβώς οι φωνές των ανθρώπων που υποστηρίζουν μια τέτοια πρωτοβουλία είναι καταπιεσμένες και δεν είναι ενδυναμωμένοι οι άνθρωποι, επειδή ακριβώς έχουν πολύ έντονο στίγμα, δεν μπορούν να εκφραστούν. Αλλά ακόμα και αν ήταν έτσι, ο ορισμός της δημοκρατίας δεν είναι να παίρνει η πλειοψηφία αποφάσεις για ζητήματα ατομικά, για ατομικές ελευθερίες, για ανθρώπινα δικαιώματα που αφορούν τον καθένα. Από κανέναν και από καμία δεν ζητήθηκε η άδεια για το ποιον θα παντρευτεί ένας straight άνθρωπος και για αυτό και εμείς διεκδικούμε το ίδιο να μην ερωτάται η πλειοψηφία. Η δημοκρατία είναι όταν τα δικαιώματα όλων προστατεύονται. Ο κανόνας της πλειοψηφίας ισχύει όταν πρέπει να πάρουμε αποφάσεις που μας αφορούν όλους και όλες όχι που αφορούν άτομα. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τον λόγο έχει η κυρία Κλεονίκη Γιαννακοπούλου, μέλος της ομάδας «Υπερήφανοι Γονείς».

**ΚΛΕΟΝΙΚΗ ΓΙΑΝΝΑΚΟΠΟΥΛΟΥ** **(Μέλος της ομάδας «Υπερήφανοι Γονείς»):** Ευχαριστώ. Η ερώτηση από τον κ. Χρηστίδη ήταν περί της ιατρικής φροντίδας, αν υπάρχει ή δεν, υπάρχει στα trans παιδιά. Δράττομαι της ευκαιρίας, μετά από τις απαντήσεις της κυρίας Χρηστίδη και της κυρίας Παπαθανασίου, να εξηγήσω και κάποιο σχετικό ερώτημα για τα ποσοστά αυτοκτονιών των trans ανθρώπων, γιατί θέλω να τονίσω ότι δεν μιλάμε για ποσοστά αυτοκτονιών trans ανθρώπων ή απόπειρες αυτοκτονίας μιλάμε για trans παιδιών και εφήβων. Πρέπει να το καταλάβουμε αυτό, γιατί υποτίθεται ότι εμάς μας ενδιαφέρει όλους το συμφέρον των παιδιών.

Κατά πρώτον, δεν υπάρχει σε σχέση με τα διεμφυλικά trans παιδιά. Οι trans άνθρωποι δεν εμφανίζονται ως trans άνθρωποι στα 15, που επιτρέπει ο νόμος ή στα 18. Αυτό θα πρέπει να γίνει κατανοητό. Οι άνθρωποι γεννιούνται και μεγαλώνουν ως trans άνθρωποι και αυτό είναι κάτι που το λέμε εδώ και καιρό. Χρειάζεται να γίνει κατανοητό ότι δεν υπάρχει η δυνατότητα ελεύθερης κοινωνικής έκφρασης των trans παιδιών. Αυτήν τη στιγμή στην Αθήνα μόνο γνωρίζουμε αρκετές περιπτώσεις παιδιών που δεν τους επιτρέπεται να εκφράζονται όπως επιθυμούν. Το λέω και ως μητέρα το λέω και ως ψυχολόγος.

Αυτό είναι κάτι κακοποιητικό βαθιά, ακόμα και για την περίπτωση που μιλάμε για ρευστότητα της ταυτότητας φύλου, ακόμα και για την περίπτωση που μιλάμε για διερεύνηση τού τι συμβαίνει. Και πάλι τα παιδιά που επιθυμούν να εκφράζονται με την ταυτότητα φύλου, έτσι όπως επιθυμούν καθαρά κοινωνικά, αυτήν τη στιγμή κακοποιούνται και δεν τους επιτρέπεται. Δεν τους επιτρέπεται μάλιστα παρακάμπτοντας το νόμο περί θεραπειών μεταστροφής – το ξαναλέω – παρακάμπτοντας πολύ εύσχημα οι ειδικοί ψυχικής υγείας, γιατί ακριβώς δεν έχει υπάρξει η κατάλληλη εγκύκλιος, δεν έχουν υπάρξει ενημερώσεις, δεν έχει υπάρξει εκπαίδευση ούτε των ειδικών ψυχικής υγείας, αλλά ούτε των εκπαιδευτικών ούτε κανενός, ούτε των εισαγγελέων, ούτε των δικαστικών λειτουργών, που θα μπορούσαν να προστατέψουν τα συμφέροντα των παιδιών αυτών.

Μιλάμε για μια διαρκή κακοποίηση, η οποία οδηγεί και βοηθάει τα ποσοστά αυτά των αυτοκτονιών, τα οποία να ξέρετε ότι πέφτουν. Τα επίπεδα ψυχικής υγείας των trans παιδιών πέφτουν στα επίπεδα κανονικότητας, ψυχικής υγείας, δηλαδή του συνόλου του πληθυσμού, όταν έχουν δίπλα τους έστω έναν υποστηρικτικό γονέα. Και, συνήθως, ακριβώς λόγω της μισαλλοδοξίας και λόγω του φανατισμού και λόγω της άγνοιας κατά βάση, τα παιδιά αυτά κυρίως υποχρεώνονται να ζουν με τον μη υποστηρικτικό γονέα. Οπότε, καταλαβαίνετε για το τι γενιές ανθρώπων έρχονται. Βέβαια, δεν έχω τελειώσει. Δεν είχαμε την ευκαιρία. Έχουμε πολλά να πούμε για το θέμα, για να απαντήσω στην κυρία Κωνσταντοπούλου. Αλλά είναι πραγματικά αισιόδοξο το ότι ακουγόμαστε εδώ και ακουγόμαστε επί ίσοις όροις και σας ευχαριστούμε πάρα πολύ γι’ αυτό.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Και εμείς σάς ευχαριστούμε.

Τον λόγο έχει η κυρία Χαροκόπου.

**ΚΑΤΕΡΙΝΑ ΧΑΡΟΚΟΠΟΥ (Επιστημονική Συνεργάτιδα της Εθνικής Επιτροπής για τα δικαιώματα του Ανθρώπου):** Ευχαριστώ, κύριε Πρόεδρε. Εγώ απλά θα ήθελα, σε συνέχεια όσων ειπώθηκαν εδώ και κυρίως σε συνέχεια όσων είπε η κυρία Άννα Απέργη, η οποία ορίζεται, όπως είπα και προηγουμένως, στην Ολομέλεια της Εθνικής Επιτροπής ως μέλος. Θα επαναλάβω την πάγια επισήμανση της Εθνικής Επιτροπής, ότι τα διεμφυλικά πρόσωπα συγκαταλέγονται στα πρόσωπα στις πλέον ευάλωτες κοινωνικές ομάδες και έχουν υποστεί και εξακολουθούν να υφίστανται πολύ σκληρό κοινωνικό αποκλεισμό και στο παρελθόν και μέχρι σήμερα. Είχε υποτιμηθεί στο παρελθόν και αυτό που ζητάμε από την Πολιτεία είναι να λάβει επιτακτικά άμεσα μέτρα για την αποτελεσματική αντιμετώπιση των προκλήσεων που αντιμετωπίζουν. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ολοκληρώνουμε με την κυρία Μαραβέλια.

**ΕΛΕΝΗ ΜΑΡΑΒΕΛΙΑ (Μέλος του Ευρωπαϊκού Δικτύου Οργανώσεων ΛΟΑΤΚΙ Οικογενειών NELFA (Network of European LGBTIQ Families Associations)):** Ευχαριστώ, κύριε Πρόεδρε. Θα ήθελα να απαντήσω στην ερώτηση αν έχω στοιχεία για το πόσοι Έλληνες φεύγουν στο εξωτερικό. Δυστυχώς, δεν έχουμε στοιχεία για το πόσοι Έλληνες ήταν στο εξωτερικό, αλλά γνωρίζουμε, μέσα από την NELFA, ότι υπάρχουν πάρα πολλά ΛΟΑΤΚΙ άτομα που αναγκάζονται να αφήσουν τη χώρα τους, γιατί δεν έχουν ίδια δικαιώματα με τους υπόλοιπους συμπολίτες τους. Για αυτό είναι πολύ σημαντικός αυτός ο νόμος για όλα τα ΛΟΑΤΚΙ άτομα, ακόμη και για αυτά που δεν θέλουν να παντρευτούν ποτέ, δεν θέλουν να κάνουν παιδιά ποτέ, γιατί τους δίνει μια δύναμη και μια ικανοποίηση ότι επιτέλους όλοι είμαστε ίσοι. Ευχαριστώ πάρα πολύ που μας καλέσατε εδώ, σήμερα.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Άρα, λοιπόν, ολοκληρώσαμε την ακρόαση των φορέων.

Κύριε Υπουργέ, θέλετε να κάνετε κάποιο σχόλιο; Ορίστε.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

Δεν θέλω να κάνω κάποιο σχόλιο, αλλά να ευχαριστήσω πάρα πολύ όλους τους φορείς, όλους τους βουλευτές και τους εισηγητές, που τοποθετήθηκαν και έκαναν ερωτήσεις.

Θεωρώ ότι η διαδικασία αυτή είναι πάρα πολύ σημαντική για την καλή νομοθέτηση. Η καλή νομοθέτηση πρέπει να απασχολεί διαρκώς και την Κυβέρνηση και το Σώμα των Βουλευτών και να γίνεται με πρώτιστο κριτήριο τις θέσεις και τις εισηγήσεις της επιστημονικής κοινότητας. Ακούμε με μεγάλη προσοχή, προφανώς, την κοινωνία των πολιτών και τα εύλογα αιτήματα τα οποία προέρχονται από τις οργανώσεις που εκπροσωπούν τη ΛΟΑΤΚΙ κοινότητα. Αυτό που κρατώ εγώ είναι ότι η νομοθετική παρέμβαση που εισηγείται η Κυβέρνηση πατάει πάνω σε στέρεα επιστημονικά θεμέλια. Δεν αμφισβητείται, δηλαδή, ως προς τους σκοπούς και ως προς τα προβλήματα που επιδιώκει να επιλύσει.Θα τα πούμε αναλυτικότερα, στην κατ’ άρθρον συζήτηση. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Και εμείς σάς ευχαριστούμε, κύριε Υπουργέ.

Κυρίες και κύριοι συνάδελφοι, επανερχόμεθα στις 17.00΄, στην 3η συνεδρίαση, για τη συνέχιση της επεξεργασίας και εξέτασης του σχεδίου νόμου του Υπουργού Επικρατείας, κυρίου Χρήστου - Γεωργίου Σκέρτσου «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Ανδριανός Ιωάννης, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Λαζαρίδης Μακάριος, Λοβέρδος Ιωάννης – Μιχαήλ (Γιάννης), Αυγερινοπούλου Διονυσία, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Υψηλάντης Βασίλειος – Νικόλαος, Φόρτωμας Φίλιππος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Γιαννακοπούλου Κωνσταντίνα (Νάντια), Λιακούλη Ευαγγελία, Χρηστίδης Παύλος, Σαράκης Παύλος, Ηλιόπουλος Αθανάσιος (Νάσος), Αχτσιόγλου Ευτυχία, Δημητριάδης Πέτρος, Κόντης Ιωάννης, Ρούντας Γεώργιος, Καζαμίας Αλέξανδρος και Κωνσταντοπούλου Ζωή.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Γιώργος Ιωάννης, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Καλογερόπουλος Δημήτριος, Κέλλας Χρήστος, Παπασωτηρίου Σταύρος, Κόνσολας Εμμανουήλ, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Βλαχάκος Νικόλαος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Γραμμένος Βασίλειος, Φωτίου Θεανώ, Γαυγιωτάκης Μιχαήλ, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων και Χουρδάκης Μιχαήλ.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ.: Αθανάσιος Καββαδάς, Βασίλειος (Λάκης) Βασιλειάδης, Αγγελική Δεληκάρη, Άννα Ευθυμίου, Κωνσταντίνος Κατσαφάδος, Κωνσταντίνος Κεφαλογιάννης, Σπυρίδων Κυριάκης, Ελευθέριος Κτιστάκης, Γεώργιος Σταμάτης, Χρήστος Καπετάνος, Παρασκευή (Βιβή) Δάγκα, Ασημίνα (Σεμίνα) Διγενή και Συμεών Κουπελόγλου.

Τέλος και περί ώρα 16.35΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΒΑΣΙΛΕΙΟΣ ΟΙΚΟΝΟΜΟΥ**

**ΠΡΟΕΔΡΟΣ**

**ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΚΟΙΝΩΝΙΚΩΝ ΥΠΟΘΕΣΕΩΝ**